এণ্টাৰ্কটিকাৰ সমীপত আৰ্নেষ্ট শ্বেকল্টনৰ অন্তিম নিশাকেইটা - এই সময়ত ᴾᴶᴹ\nPosted at 03:33h in নিবন্ধ\tby\tপংকজ জ্যোতি মহন্ত0Comments\nএসময়ৰ জনপ্ৰিয় কবিৰ কল্পনাৰ “দূৰ দীগন্ত” বিয়পা “নীলিম সলিলৰাশি”, “বাধাহীন উৰ্মিমালা” অতিক্ৰম কৰি দক্ষিণলৈ যদি গৈ থকা যায় তেন্তে পোৱা যায় সাগৰৰে আন এক বিচিত্ৰ ৰূপ, য’ত সমস্ত উত্তাল জল-তৰংগ গোট মাৰি সৃষ্টি হয় বৰফৰ নানা-গঢ়ি স্থাপত্য-ভাস্কৰ্য; পোৱা যায় কেইবা বৰ্গকিঃমিঃ পৃষ্ঠৰ বৰফৰ ভাসমান অঞ্চলৰ সমাহাৰ, চাৰিওপিনে বগাৰ সমলয়। তাকো অতিক্ৰমী আৰু দক্ষিণলৈ গ’লে আছে “Wild continent” বুলি পৰিচিত এক ভূখণ্ড, যাৰ ৯৮ শতাংশই গড়ে ১.৯ কিঃমিঃ ডাঠ বৰফে আবৃত। পৃথিৱীৰ ৯০ শতাংশ বৰফ তাতেই আছে। মাটিকালি হিচাপত সেই ভূখণ্ড সাতখন মহাদেশৰ পঞ্চম বৃহৎ মহাদেশ। পৃথিৱীৰ শীতলতম, শুষ্কতম, শৃঙ্গময় সেই ঠাইত সঘনাই বলি থাকে পৃথিৱীৰ আটাইতকৈ তীব্ৰ ধুমুহা। আজিও কোৱা হয় যে— মানুহে চন্দ্ৰৰ যিমানখিনি ৰহস্য ভেদ কৰিছে, পৃথিৱীতে থকা সেই অংশটিৰ সিমানখিনি ৰহস্যও এতিয়াও ভেদ কৰা হোৱাগৈ নাই।\nআমাৰ জনবসতিৰ মূল ভূখণ্ডসমূহৰ পৰা কেইবা হাজাৰ মাইল নিলগত সেই ভূখণ্ডটি আছে বুলি মানুহে অনুমান কৰাৰ, বিশ্লেষণ কৰাৰ বহু শতিকাৰজোৰা পুৰণি ইতিহাস আছে; কিন্তু উদ্দাম সাগৰৰ কাল-বাধা, বৰফৰ ফান্দ, কোনোপিনে ভূমি নেদেখা সাগৰীয় স্থানৰ ৰোধহীন তীব্ৰ ধুমুহা অতিক্ৰমী তাক ওচৰৰ পৰা দেখি অহাৰ আৰু তাত খোজ পেলোৱাৰ সম্ভৱ হৈছিল ঊনৈছ শতিকাতহে। এণ্টাৰ্কটিকা নামৰ সেই মহাদেশখনৰ দাঁতিত ঊনৈছ শতিকাত মানুহে খোজ পেলালে যদিও, তাৰো দক্ষিণে, মহাদেশখনৰ প্ৰায় মাজভাগত, অৰ্থাৎ পৃথিৱীৰ দক্ষিণ মেৰুত ভৰি দিবলৈ ১৯১১ চনৰ শেষভাগ পৰ্যন্ত কোনো সক্ষম হোৱা নাছিল। আদিম যুগৰ পৰা সেই বিজয় সাব্যস্তৰ দিনলৈকে, ক্ৰমে ক্ৰমে দূৰতৰ যাত্ৰাত ওলাই কিমান বীৰ নাৱিকে, কিমান অভিযাত্ৰীয়ে প্ৰাণ দিলে তাৰ সীমা-সংখ্যা নাই। তাৰ পাছতো, আনকি সৌ সিদিনা নাছাৰ এক বৈজ্ঞানিক অন্বেষণত গৈ এজন প্ৰখ্যাত পৰিৱেশ বিজ্ঞানী কোমল বৰফৰ স্তুপত পৰি জীৱন্তে অতল গহ্বৰত নিৰুদ্দেশ হৈ যায়।\nদক্ষিণ মেৰুত পাঁচ সপ্তাহৰ অগা-পিছাকৈ খোজ পেলোৱা প্ৰথম আৰু দ্বিতীয় মানুহ দুজন হ’ল ক্ৰমে ৰোৱাল্ড আমুণ্ডছেন আৰু ৰবাৰ্ট ফেলকন স্কট। তাত প্ৰথম খোজ পেলোৱাৰ লক্ষ্যৰে সেইবাৰ স্কটৰ নেতৃত্বত দলটোৱে যাত্ৰা কৰাৰ কিছুদিন পাছতে, আমুণ্ডছেনে তেওঁলৈ দি থৈ যোৱা এটা তিৰ্যক বাৰ্তা তেওঁ লাভ কৰিলে যে একেই লক্ষ্যৰে এখন জাহাজে ইতিমধ্যে যাত্ৰা কৰিছে। নাটকীয়ভাৱে দুয়োৰে মাজত আহি পৰা সেই প্ৰচণ্ড প্ৰতিযোগিতাত স্কট জয়ী নহ’ল। দক্ষিণ মেৰুত আমুণ্ডছেনে খোজ পেলালেগৈ ১৯১১ চনৰ ১৪ ডিচেম্বৰত আৰু স্কটে পেলালে ১৯১২ চনৰ ১৭ জানুৱাৰীত। প্ৰকৃততে, প্ৰথম বা দ্বিতীয় বুলি তেওঁলোক কেৱল এজন এজনেই নাছিল; আমুণ্ডছেনৰ লগতে খোজ পোলাইছিল তেওঁৰ দলৰ আন চাৰিজন সদস্যই; আৰু স্কটৰ লগতো আছিল তেওঁৰ দলৰ আন চাৰিজন সদস্য। ওভতনি যাত্ৰাত স্কটৰ সৈতে পাঁচোজনেই ক্ৰমে কৰুণ মৃত্যুক সাবটি ল’লে। কিন্তু বিজয়ী হিচাপে প্ৰথম হ’ব নোৱাৰিলেও মৃত্যুমুখী জটিল উভয়-সংকটত স্কট আৰু তেওঁৰ অন্তিম সংগীকেইজনৰ চৰিত্ৰত ফুটি উঠা কিছুমান মানৱীয় বৈশিষ্ট্যই তেওঁলোককহে ৰূপান্তৰিত কৰিলে কিংবদন্তীলৈ। এটাৰ পাছত এটাকৈ যাতনাই অৱশ কৰি অনাৰ অন্তিম মুহূৰ্ততো তেওঁলোকে বৈজ্ঞানিক অধ্যয়নৰ বাবে সংগ্ৰহ কৰা বস্তুবোৰৰ গধুৰ বোজা দলিয়াই পেলোৱা নাছিল। মৃতপ্ৰায় সংগীজনক ত্যাগ নকৰিলে নিজৰ মৃত্যু হ’ব বুলি জানিও তেওঁলোকে সেইটো কৰা নাছিল। স্কটৰ এই গোটেই অভিযানটোক অভিহিত কৰা হয়— The Worst Journey in the World। অভিযানটোৰ সম্পৰ্কে দহ বছৰৰ পাছত দলটোৰ এজন সদস্যই এই নামেৰে এখন গ্ৰন্থ প্ৰকাশ কৰে। বহু সমাদৰ লাভ কৰা গ্ৰন্থখনক ২০০১ চনত নেচনেল জিঅ’গ্ৰাফিকে প্ৰকাশ কৰা এশখন সৰ্বকালৰ শ্ৰেষ্ঠ অভিযান-গ্ৰন্থৰ তালিকাত প্ৰথম হিচাপে অন্তৰ্ভুক্ত কৰে। ইয়াৰ আধাৰত দুখনমান প্ৰখ্যাত তথ্যচিত্ৰ তথা নাটো নিৰ্মিত হৈছে। অসমীয়া ভাষাত স্কটৰ কাহিনী চমুকৈ সুন্দৰ ভাষা আৰু অনবদ্য উপস্থাপনশৈলীৰে লিখিছে হোমেন বৰগোহাঞিয়ে। বহুতো মানুহক অনুপ্ৰেৰণা যোগোৱা সেই প্ৰখ্যাত ধানমানী কিতাপখনৰ নাম হ’ল “মানুহ হোৱাৰ গৌৰৱ”। যিকোনো ক্ষেত্ৰৰ একোটা বিষয়বস্তু বা ঘটনা সুন্দৰ ভাষাৰে পাঠকৰ সমুখত তুলি ধৰাৰ শিক্ষাও কিতাপখনে প্ৰদান কৰে।\nআমুণ্ডছেন-স্কটৰ সময়ৰ দক্ষিণ মেৰু অভিযান কিমান জটিল আছিল সেয়া আমি আন এটা কথাৰ পৰাও অনুমান কৰিব পাৰোঁ— তেওঁলোকৰ পাছত তাত মানুহে তৃতীয়বাৰ ভৰি দিবলৈ সক্ষম হৈছিল সুদীৰ্ঘ ৪৬ বছৰ পাছতহে। আৰু সেই মানুহকেইজন আছিল এডমাণ্ড হিলাৰী আৰু তেওঁৰ নেতৃত্বৰ এটি দল। অৱশ্যে ইয়াৰ এবছৰ পূৰ্বে আন এটা অভিযাত্ৰী দলে আকাশীযানেৰে গৈ দক্ষিণ মেৰুত খোজ পেলাইছিল, আৰু “আমুণ্ডছেন-স্কট দক্ষিণ মেৰু আস্থান” নামে এটা গৱেষণা আস্থান প্ৰতিষ্ঠা কৰিছিল। কিন্তু “ভূমি”য়েদি যাত্ৰা কৰা হিচাপে এডমাণ্ড হিলাৰীকে তৃতীয়জন বুলি ধৰা হয়। এডমাণ্ড হিলাৰী, পৃথিৱীৰ আটাইতকৈ উচ্চ অংশ এভাৰেষ্ট শৃংগত টেনজিং নৰ্গেৰ সৈতে প্ৰথম খোজ পেলোৱা বুলিয়েই প্ৰধানকৈ খ্যাতিমান যদিও, তেওঁৰ আৰু দুটা বিৰাট পৰিচয় আছে। এভাৰেষ্ট শৃংগ, দক্ষিণ মেৰু আৰু উত্তৰ মেৰু— এই তিনি অৱস্থানৰ গোটেইকেইটাতে খোজ পেলোৱা ব্যক্তিকেইজনৰ প্ৰথমজন হ’ল তেঁৱেই। আৰু শিক্ষা, চিকিৎসা আদিত সম্পূৰ্ণ পিছ পৰি থকা হিমাচল অঞ্চলত শিক্ষা বিস্তাৰ, চিকিৎসাৰ সুচলতা, কৃষি উন্নতি, সংস্কৃতি তথা বিনন্দীয়া প্ৰকৃতিৰ সৌষ্ঠৱ বৰ্তাই ৰখা, পৰ্যটন আদি ক্ষেত্ৰত তেওঁ বহু প্ৰত্যাহ্বান গ্ৰহণ কৰি তাৰ জনসাধাৰণৰ জীৱন-ধাৰাই সলনি কৰি পেলাইছিল। তেওঁৰ প্ৰচেষ্টাত গঢ়ি উঠিছিল ২৭খন বিদ্যালয়, দুখন চিকিৎসালয়, ভালে সংখ্যক স্বাস্থ্য-কেন্দ্ৰ, যোগাযোগৰ বাবে উদ্ধত নদীৰ ওপৰত কেবাখনো দলং ইত্যাদি। এভাৰেষ্ট বিজয়ৰ ৫০ বছৰ পূৰ্তিত অতীতলৈ উভটি চাই হিলাৰীয়ে এই কাৰ্যসমূহতকৈ এভাৰেষ্ট-শীৰ্ষত উপনীত হোৱাটো বহু দিশৰ পৰাই কম গুৰুত্বপূৰ্ণ বুলি অভিহিত কৰিছিল। ইমানবোৰ ন ন প্ৰত্যাহ্বান গ্ৰহণ কৰি তাক সমাপন কৰাৰ মানসিকতা হিলাৰীৰ মনত গঢ়ি উঠিছিল খুৱ সৰুতেই। তেওঁৰ হাইস্কুললৈ আছিল ৰেলগাড়ীৰে দুঘণ্টাৰ বাট। এই অহা-যোৱাৰ চাৰি ঘণ্টাৰ বাটত প্ৰায় চাৰি বছৰ ধৰি (আৰু পাছতো) তেওঁ অসংখ্য কিতাপ পঢ়িছিল। আৰু তাৰ মাজত বিভিন্ন অভিযান-কাহিনীৰ কিতাপেই আছিল অধিক। হিলাৰীয়ে কৈছিল যে সেইদিন ধৰি তেওঁক সদায় অনুপ্ৰাণিত কৰা অভিযানকাৰীসকলৰ অন্যতম আছিল আৰ্নেষ্ট শ্বেকল্টন নামৰ অভিযাত্ৰীজন।\nআন বহুতৰ দৰে আৰ্নেষ্ট শ্বেকল্টনৰো লক্ষ্য আছিল দক্ষিণ মেৰু বিজয়। স্কটৰ নেতৃত্বত এটা দলে ১৯০১ চনৰ পৰা ১৯০৪ চনলৈ এণ্টাৰ্কটিকাত বৈজ্ঞানিক অন্বেষণ চলাইছিল। সেই দলত শ্বেকল্টনো এজন সদস্য আছিল। ১৯০৭ চনৰ পৰা ১৯০৯ চনলৈ চলোৱা আন এটা এণ্টাৰ্কটিকা অভিযানত তেওঁ দক্ষিণ মেৰুৰ বহু ওচৰ পাইয়ো খাদ্যৰ অভাৱত মৃত্যু মুখত পৰিব বুলি উভটি আহিব লগা হৈছিল। অৱশ্যে, সেয়া তেওঁ অতিক্ৰম কৰিছিল ৰেকৰ্ড সংখ্যক সৰ্বাধিক দূৰত্ব। আৰু দলটোৱে তাৰ পৰ্বত আদিতো গুৰুত্বপূৰ্ণ অন্বেষণ চলাইছিল। আমুণ্ডচেন-স্কটে দক্ষিণ মেৰুত ভৰি দিয়াৰ খবৰ বিয়পি পৰাৰ পাছত শ্বেকল্টনে এক নতুন লক্ষ্য স্থিৰ কৰি ল’লে যে— তেওঁ দক্ষিণ মেৰুৱেদি পাৰ হৈ গোটেই এণ্টাৰ্কটিকা অতিক্ৰম কৰিব। মহাদেশখনৰ ওপৰেৰে পথটোৰ দৈৰ্ঘ হ’ব প্ৰায় ২৯০০ কিঃমিঃ। সেই লক্ষ্যৰে ১৯১৪ চনত তেওঁৰ নেতৃত্বত ২৮ জনীয়া এটা দলে যাত্ৰা আৰম্ভ কৰিলে। কিন্তু, সেই বিজয় যেন হ’লগৈ অলীক কল্পনাহে! দুৰ্দশাই তেওঁলোকৰ লগত প্ৰচণ্ড যুদ্ধ ঘোষণা কৰিলে। দক্ষিণ মেৰু পাৰ হোৱা দুৰৰ কথা, তেওঁলোকে গৈ এণ্টাৰ্কটিকাৰ দাঁতিয়েই দেখা নাপালে। কিন্তু শ্বেকল্টনে যেনেকুৱা একোটা কাম কৰিলে; আজি অভিযানৰ উপৰি সামাজিক, ৰাজনীতি, কৰ্পৰেট আদি বিবিধ ক্ষেত্ৰত তেওঁৰ সেই কাহিনীৰে নেতৃত্ব তথা ব্যৱস্থাপনাৰ শিক্ষা প্ৰদান কৰা হয়। যিকোনো ক্ষেত্ৰত, সঘনাই জটিল পৰিৱৰ্তন লোৱা পৰিচয়হীন পৰিস্থিতিত আৰু অহৰহ সচেষ্ট হৈ থাকিব লগা ৰূঢ় পৰিস্থিতিত নিজকে খাপ খুৱাই ল’বলৈ আৰু আনক অনুপ্ৰাণিত কৰি পাৰ কৰি নিবলৈ তেওঁৰ পদ্ধতি আদৰ্শ হৈ উঠিল। সম্পূৰ্ণ অনিশ্চয়তাত নিৰ্ভয়ে, দৃঢ়তাৰে নতুন দায়িত্ব নিৰ্ধাৰণ কৰি গোটেই দলটোক তিষ্ঠাই ৰাখি এদিন সকলোকে উদ্ধাৰ কৰিবলৈ সক্ষম হোৱাত তেওঁ মহান বীৰ বুলি পৰিগণিত হ’ল।\nশ্বেকল্টনৰ আছিল কিছুমান খুৱ উন্মত্ত অথচ প্ৰত্যয়জনক পদ্ধতি। লগতে আছিল খুৱ তীক্ষ্ণ আৰু স্বচ্ছ দৃষ্টিভংগী। অভিযানটোৰ বাবে তেওঁ সদস্য বিচৰাৰ বিজ্ঞাপনটো আছিল এনেধৰণৰ— Men wanted for hazardous journey. Small wages, bitter cold, long months of complete darkness, constant danger. Safe return doubtful. Honor and recognition in case of success. এই বিজ্ঞাপনটো বিশ্বৰ শ্ৰেষ্ঠ এশটা বিজ্ঞাপনৰ এটা বুলি আলোচিত হয়। চাইমন চিনেক নামৰ এজন প্ৰখ্যাত লেখক, বক্তাই তেওঁৰ “Start with why” গ্ৰন্থখনত লিখিছে যে সেই বিজ্ঞাপনটো সাধাৰণ মানুহ বা সাধাৰণ প্ৰতিষ্ঠানবোৰৰ বিজ্ঞাপনৰ দৰে এনেকুৱা নাছিল যে— “Men needed for expedition. Minimum five years’ experience. Must know how to hoist mainsail. Come work forafantastic captain.” এনে এটা বিজ্ঞাপনেৰেও তেওঁ বহু প্ৰাৰ্থী পালেহেঁতেন, কিন্তু ইয়াৰ দ্বাৰা তেওঁ নাজানিলেহেঁতেন কোন কোন তেওঁৰ লক্ষ্যৰ সৈতে নিমজ্জিত হোৱাৰ উদ্দেশ্যে আহিছে। তেওঁৰ সপোন যিসকলৰ নিজৰেই সপোন হৈ পৰিব— যিসকলে কিবাৰ বিনিময়ত তেওঁৰ বাবে কাম নকৰে, বৰং কামত সম্পূৰ্ণ ইচ্ছাৰে নিবিষ্ট হ’ব নিজৰেই সপোনৰ বাবে— তেওঁ বিচাৰিছিল সেইসকল মানুহ। তাৰ পাছত, আবেদনকাৰীসকলৰ মাজৰ পৰা সদস্য বাছি উলিয়াবলৈয়ো শ্বেকল্টনে কাৰ্যদক্ষতাৰ উপৰি স্বভাৱ, চাৰিত্ৰিক বৈশিষ্ট আদি সূক্ষ্ম দৃষ্টিৰে পৰীক্ষা কৰিছিল। তাৰ পাছত গঢ়ি উঠিছিল তেওঁৰ দলটো, এটা “টীম”, মানে— একো একোটা অংগ পৰস্পৰে পৰস্পৰৰ সৈতে সংযোজিত হৈ সম্পূৰ্ণকৈ গঢ়ি উঠা এটা “এক”!\nএডমাণ্ড হিলাৰীৰ দৰে ব্যক্তিৰ অনুপ্ৰেৰণা কেনেকৈ হ’বলৈ পালে বুলি কৌতুহল অনুভৱ কৰি শ্বেকল্টনৰ বিষয়ে পঢ়ি থাকোঁতে আৰু শ্বেকল্টনৰ “South!” নামৰ গ্ৰন্থখন পঢ়িবলৈ লওঁতেই হাতত পৰিল এণ্টাৰ্কটিকাত খোজ পেলোৱা প্ৰথমজন অসমীয়া ৰাঘৱ চন্দ্ৰ ডেকাৰ “পেঙ্গুইনৰ দেশ কুমেৰু” নামৰ গ্ৰন্থখন। ১৯৮৭ চনত ১৫ জনীয়া ভাৰতীয় বিজ্ঞানী দলৰ এজন সদস্য হিচাপে তেওঁ মহাদেশখনৰ এটা অঞ্চলত প্ৰায় ১৪ মাহ থাকি আহে৷ এণ্টাৰ্কটিকাৰ কষ্টকৰ হ’লেও ৰোমাঞ্চকৰ বৈজ্ঞানিক কাম-কাজৰ আভাস; বৰ্তমান সময়ৰ জীৱনধাৰা; প্ৰযুক্তি, চিকিৎসা আদি ক্ষেত্ৰৰ বহু উন্নতিৰ পাছতো সাজ-পোচাক আদিত এতিয়াও থকা সীমাবদ্ধতা; জুই, বৰফৰ ধুমুহা আদিত ক্ষতি নোহোৱাকৈ গৃহ নিৰ্মাণ পদ্ধতি; অতি কণমানি খুঁত বা ভুল খোজ এটায়েই ক্ষন্তেকতে জীৱন শেষ কৰি দিয়াৰ কাহিনী; দীৰ্ঘদিনৰ একেই খাদ্য, দীঘলীয়া এন্ধাৰ আদিয়ে অনা স্বাস্থ্যৰ সমস্যা আৰু হতাশা; দলপতিসকলে তেজস্বী ভাষণেৰে মনোবল বঢ়াই উদ্যমেৰে কামত ব্ৰতী হ’বলৈ উদ্বুদ্ধ কৰাৰ কাহিনী; আনন্দ-উৎসৱৰ ব্যতিক্ৰমী আয়োজন; ভৱিষ্যতৰ অভিযাত্ৰীলৈ সহায়ক তথ্য ৰাখি যোৱাৰ প্ৰচেষ্টা; দক্ষিণ গোলাৰ্ধৰ বিভিন্ন অক্ষাংশত তথা কুমেৰু বৃত্তত বিভিন্ন বিপদ আৰু সাগৰৰ সুশোভন ৰূপ বৰ্ণনা; দিন-ৰাতিৰ পৰিবৰ্তন; প্ৰাণীসমূহৰ বিচৰণ; মেৰুপ্ৰভাৰ মোহনীয় দৃশ্য আৰু ৰহস্য; অসমৰ উচ্চ-পদস্থ বিষয়াই বৈজ্ঞানিকক দেখুওৱা অনিহাৰ উদাহৰণ; বহুকেইটা ঐতিহাসিক অভিযানৰ কাহিনী ইত্যাদি বিবিধ কথা গ্ৰন্থখনত বৰ্ণিত হৈছে। গ্ৰন্থখনে পাঠকৰ মনৰ দীগন্তও বহু প্ৰসাৰিত কৰে। গ্ৰন্থখনত শ্বেকল্টনৰ সেই অভিযানটোৰ কাহিনীও চমুকৈ (১৭টা পৃষ্ঠাজোৰা) সাৱলীলভাৱে বৰ্ণনা কৰিছে; যিখিনি কথা “South!”ত সন্নিৱিষ্ট আছে বিস্তাৰিতভাৱে প্ৰায় সমুদায় তথ্যৰে।\nশ্বেকল্টনহঁতৰ জাহাজখনৰ সাধাৰণ গতিবেগ আছিল ঘণ্টাত প্ৰায় ১৯ কিঃমিঃ। জাহাজখনে যেতিয়া ভাসমান বৰফৰ অঞ্চলত প্ৰৱেশ কৰিলেগৈ বতৰৰ তাৰতম্য অনুসৰি কম-বেছি পৰিমাণে বাট কাটি তেওঁলোকে প্ৰতিদিনে গড়ে ৫০ কিঃমিঃমানকৈহে যাত্ৰা কৰিবলৈ সক্ষম হ’ল। বিচিত্ৰ-গঢ়ী স্বচ্ছ বৰফ-পিণ্ড, মাজে মাজে নীল বৰণীয়া পানী, অ’ত-ত’ত মেৰু-দেশৰ বিবিধ প্ৰাণীৰ কলৰব, আকাশত ঘণ ডাৱৰৰ কুণ্ডলী, কোনোবা দিনা কোমল ৰ’দ, আৰু বতাহৰ মাজেৰে— বহু কষ্টকৰ হ’লেও এয়া এক ৰমণীয় যাত্ৰা। এনেদৰে প্ৰায় ৪০দিন গৈ গৈ তেওঁলোক জাহাজৰ লক্ষ্যস্থলৰ ৩২০ কিঃমিঃ সমীপত প্ৰৱেশ কৰিলেগৈ। কিন্তু তেনে এটা নিশাতে বৰফে চাৰিওপিনৰ পৰা জাহাজখন আবৰি ধৰিলে, কোনোদিশেই দূৰ দূৰ পৰ্যন্ত পানীৰ চিনমোকাম নোহোৱা হ’ল। বহু চেষ্টাৰ অন্ততো তেওঁলোক তাতেই আবদ্ধ থাকিল। এমাহ পাৰ হৈ গ’ল। ইফালে শীতকাল কাষ চাপি অহা বাবে বহু মাহলৈ জাহাজ পাৰ কৰি নিয়াৰ কোনো আশা নাথাকিল। আৰু লগতে আহি আছিল দুমাহজোৰা এন্ধাৰ। এন্ধাৰৰ আগে আগে প্ৰাণীসমূহে সেই ঠাইৰ পৰা বিদায় ল’ব। শ্বেকল্টনে দলটোক জাহাজৰ পৰা নামি উপযুক্ত ঠাই বিচাৰি ইগলু সাজিবলৈ, খাদ্য আৰু ইন্ধনৰ বাবে এন্ধাৰ অহাৰ আগতেই পেংগুইন আৰু ছীল চিকাৰ কৰিবলৈ ভাগে ভাগে নিৰ্দেশ দিলে।\nবৰফৰ ওপৰতেই তেওঁলোকৰ কেইবামাহো পাৰ হৈ গ’ল। এদিন গম পালে, তেওঁলোক উঠি থকা বৰফৰ ঠাইখিনি জাহাজখনৰ সৈতে পূৰ্বৰ স্থানৰ পৰা প্ৰায় ২০০ কিঃমিঃ আঁতৰি গৈছে। এদিন জাহাজৰ কাষৰ বৰফ ভাগি খহিবলৈ ধৰাত আশাৰ ৰেঙণি দেখি তেওঁলোক বাট মোকলোৱাত লাগি গ’ল, কিন্তু আশা বেছিপৰ স্থায়ী নহ’ল। কিছু বাট মোকোলাওতেই শীতৰ প্ৰকোপত বাটটো তৎক্ষণাৎ পুনৰ বৰফে ভৰি পৰিল। বহুবাৰ এনে আশা দেখি লোৱা সকলো প্ৰচেষ্টা অথলে গ’ল। এইবাৰ খাদ্যবস্তুৰ সন্ধানত তেওঁলোকে ৫০০ কিঃমিঃ দূৰৰ দ্বীপ এটাৰ পিনে বৰফৰ ওপৰৰে যাত্ৰা কৰাৰ পৰিকল্পনা কৰিলে। দ্বীপটোত ১২ বছৰ পূৰ্বে আন এটা দলে বহুখিনি খাদ্যবস্তু এৰি থৈ গৈছিল। জাহাজৰ পৰা দুখন নাও নমাই যাৱতীয় বস্তুৰ সৈতে শ্লেজৰ ওপৰত তুলি তেওঁলোকে যাত্ৰা আৰম্ভ কৰিলে। কিন্তু অলপ দূৰ গৈয়েই দেখিলে যে বৰফখিনি বহু কঠিন। তাৰ ওপৰেৰে যাত্ৰা কৰা সহজ নহয়। আৰু সেয়াটো সমতল ভূমি নহয়, গোটেই ওখোৰা-মোখোৰা। বহু চেষ্টাৰ অন্ততো সামান্য দূৰহে আগবাঢ়িব পাৰে, আৰু তেওঁলোক ভাগৰি পৰে। এনেকৈ শ্লেজসমূহো বেছিদিন নিটিকিব আৰু এটা ডাঙৰ বৰফ-খণ্ডৰ পৰা আন এটালৈ নাওকেইখন পাৰ কৰাও সহজসাধ্য নহ’ব। ফলত তেওঁলোকে তাতেই কেম্প কৰাৰ সিদ্ধান্ত ল’লে। জাহাজত থকা তৃতীয়খন নাৱত অত্যাৱশ্যকীয় বস্তুসমূহ তুলি বৰফৰ ওপৰেৰে লৈ আনিলে।\nইফালে বৰফৰ চাপ লাহে লাহে বাঢ়ি গৈছিল আৰু তাৰ তীব্ৰ চেপাত জাহাজখন এদিন মৰ্মৰণি তুলি ভাগিবলৈ ধৰিলে। কেইদিনমানৰ পাছতে জাহাজখন ডুবি থাকিল। এতিয়া কোনোপিনে সংযোগহীন বৰফখণ্ডই তেওঁলোকৰ একমাত্ৰ আশ্ৰয় হৈ পৰিল। বৰফখণ্ডটো যেনিয়েই যায় সেয়াই হ’ল তেওঁলোকৰ অৱস্থান। সমুখলৈ আহিব পৰা যিকোনো জৰুৰী কামৰ বাবে শ্বেকল্টনে দলটোক অহৰহ সাজু কৰি ৰাখিলে। ইতিমধ্যে এক বছৰ পাৰ হৈ গৈছে। খাদ্যবস্তু কমি আহাত আহাৰ কমকৈ গ্ৰহণ কৰিবলৈ তেওঁ নিৰ্দেশ দিব লগা হ’ল। ইন্ধন বচাবলৈ নিজে নিজেই হাতৰ মুঠিত বৰফ লৈ পানী খাব লগা হ’ল। অৱশেষত লগত থকা কুকুৰকেইটাও মাৰি খাদ্য কৰিবলৈ বাধ্য হ’ল।\nযেতিয়া গ্ৰীষ্মকালত সোমালহি, তেওঁলোক উঠি থকা বৰফখণ্ড খহি খহি প্ৰায় ২০০ মিটাৰমান ব্যাসাৰ্ধৰ এটা টুকুৰাত পৰিণত হ’লগৈ। এদিন টুকুৰাটো ফাট মেলিবলৈ ধৰিলে। অধিক বিপদলৈ ৰৈ নাথাকি তিনিওখন নাও পানীলৈ নমাই দি তেওঁলোকে দ্বীপৰ সন্ধানত যাত্ৰা কৰিলে।\nকেইবাদিনৰ মূৰত তেওঁলোকে এটা ডাঙৰ বৰফখণ্ড পালেগৈ। তাৰে ওপৰত কেইদিনমান জিৰণি লোৱাৰ মন মেলিলে। কিন্তু তাতো তেওঁলোকক বিপদে লগ এৰা নাছিল। পুনৰ গৈ গৈ জাহাজখন ডুবাৰ স্থানৰ পৰা প্ৰায় ৫৫০ কিঃমিঃ দূৰত এটা দ্বীপ পালেগৈ।\nদ্বীপটোত এদিন জিৰণি লৈ তেওঁলোকে, সেইপিনেদি কোনোবা জাহাজ গ’লে পটকৈ চকুত পৰা অৱস্থান এটা বিচাৰি উলিয়াই তালৈ যাত্ৰা কৰিলে। তাৰ পাছত আৰম্ভ হ’ল খাদ্যবস্তুৰ সন্ধান কৰা, নাওকেইখন নিৰাপদ স্থানলৈ উঠাই নিয়া ইত্যাদি নতুন কাম। কিন্তু পৰিস্থিতি আৰু খাদ্যৰ নাটনিলৈ চাই অকণো পলম নকৰাকৈ নিজেই সাহায্য বিচাৰি ক’ৰবালৈ নাৱেৰে যাত্ৰা কৰাটো প্ৰয়োজন হৈ পৰিল। কোনোবাই যে তেওঁলোকৰ সন্ধানত সেই দ্বীপলৈ কেতিয়াবা আহিব তাৰ সামান্যও সম্ভাৱনাই নাই। শ্বেকল্টনে হিচাপ কৰি দেখিলে, সাহায্য বিচাৰি তাৰ পৰা যাবলৈ ন্যূনতম দূৰৰ ঠাইকণলৈ প্ৰায় ৮৫০ কিঃমিঃ হ’ব আৰু দূৰতমকণলৈ হ’ব প্ৰায় ১৩০০ কিঃমিঃ। কিন্তু বতাহৰ দিশ আৰু সাগৰৰ সোঁতলৈ চাই ১৩০০ কিঃমিঃ দূৰৰ পথটো লোৱাই উচিত হ’ব। খুৱ ভালকৈ বিবেচনা কৰি তেওঁ যাত্ৰাটোৰ বাবে এটা ছজনীয়া দল গঠন কৰিলে, আৰু বাকীসকলৰ এজন দলপতি পাতি তেওঁলোক উভটি অহালৈ অপেক্ষা কৰিবলৈ দিলে।\nছজন মানুহৰ বাবে এমাহৰ খাদ্য-বস্তু লৈ শ্বেকল্টন যাত্ৰাটোত ওলাল। ১৬ দিনৰ অন্তত তেওঁলোকে এটা পাৰ পালেগৈ। তাতে দলটো দুটা ভাগত ভগাই, এটা দলে কেম্প পাতিলে আৰু শ্বেকল্টনৰ সৈতে আনটো দলে পাহাৰ বগাই প্ৰায় ৫০ কিঃমিঃ গৈ এটা ফেক্টৰী পালেগৈ। ফেক্টৰীৰ মানুহে তেওঁলোকৰ ৰূপ দেখি ভয় খাই ওচৰৰ পৰা পলাবলৈ ধৰিলে। তেওঁলোকৰ কথাবোৰ শুনাজনেও কোনোবা বহুৱা বুলি প্ৰথমে গুৰুত্ব দিব নিবিচাৰিলে। ফেক্টৰীৰ মেনেজাৰ আৰু শ্বেকল্টনে পূৰ্বতে ইজনে আনজনক জানিছিল। তেওঁক বিচাৰি লগ কৰাত তেওঁ শ্বেকল্টনৰ মাতটো চিনি পালে। লগে লগে শ্বেকল্টনে তেওঁক বিশ্বযুদ্ধ কেতিয়া শেষ হ’ল সুধিলে। শ্বেকল্টনৰ যাত্ৰাৰ প্ৰস্তুতিৰ সময়তে প্ৰথম বিশ্বযুদ্ধৰ উকমুকনি উঠিছিল। তেওঁ দেখিছিল, বহুতো বিশেষজ্ঞই যুদ্ধ ছমাহ হ’ব পাৰে বুলি কৈছে। সেয়েহে দেশৰ হৈ যুদ্ধত জড়িত হৈ পৰাৰ পৰিৱৰ্তে কোনো অনুশোচনা নৰখাকৈয়ে তেওঁ অভিযানটোত ওলাই গৈছিল। তাৰোপৰি, সেই অভিযানে নিজ দেশৰ মান বঢ়োৱাৰ লগতে বৈজ্ঞানিক অন্বেষণৰ দিশৰ পৰাও সি আছিল খুৱ গুৰুত্বপূৰ্ণ। মেনেজাৰজনে প্ৰকাশ কৰিলে যে যুদ্ধ শেষ হোৱাই নাই, নিযুত নিযুত সংখ্যক মানুহ মৰিয়ে আছে, ইউৰোপ পাগল হৈছে, পৃথিৱীখন পাগল হৈছে! সঁচাকৈয়ে, পাগল হৈ উঠা এই পৃথিৱীখনৰ খবৰ পৃথিৱীৰে সেই নিৰ্জন মহাদেশখনৰ সমীপৰ পৰা শ্বেকল্টনহঁতে একেবাৰেই পোৱা নাছিল; আৰু এইখন পৃথিৱীয়েও পৃথিৱীৰে আন এখন মহাদেশৰ সমীপত শ্বেকল্টনহঁতৰ জীৱন-মৰণ যুঁজৰ একো সম্ভেদেই পোৱা নাছিল।\nযুদ্ধৰ চাকনৈয়াৰ মাজতে শ্বেকল্টনে, নিৰ্জন দ্বীপত এৰি থৈ অহা ২২জন সদস্যক উদ্ধাৰৰ বাবে জাহাজৰ সাহায্য বিচাৰিবলৈ আৰম্ভ কৰিলে। তেওঁৰ কাহিনী শুনি সকলোৱে তবধ মানিলে। সমুদ্ৰত বছৰ বছৰ ধৰি ঘূৰা বীৰ নাবিকেও ভয়ত যি অংশৰে জাহাজ পাৰ কৰা নাছিল, সেই অংশৰে শ্বেকল্টনে মৃত্যু পণ কৰি ২০ ফুটীয়া নাও এখনেৰে পাৰ হৈ আহিল! অৱশেষত জাহাজ যোগাৰ কৰি, চাৰি মাহৰ মূৰত বাকীসকলকো উদ্ধাৰ কৰিবলৈ তেওঁ সক্ষম হ’ল।\nইমান কঠিন মুহূৰ্তসমূহতো সদায় এটা আশাময় পৰিৱেশ ৰক্ষাৰ বাবে শ্বেকল্টনে দলটোৰ সদস্যসকলক কাম আৰু খেলাধুলাৰ মাজেৰে অহৰহ ব্যস্ত কৰি ৰাখিছিল। প্ৰতিজন সদস্যক নিৰীক্ষণ কৰি তেওঁলোকৰ অসুবিধা নিজৰখিনি ত্যাগ কৰিও পুৰাবলৈ কুণ্ঠাবোধ নকৰিছিল। জীৱন শেষ হৈ যাবলগীয়া পৰিস্থিতিতো জটিল কাম-কাজ কৰাৰ সময়ত কোনোবাজন খঙাল হৈয়ো উঠিল। তেওঁৰ সিদ্ধান্তত কেতিয়াবা অসন্তুষ্ট হোৱা, মনোমালিন্য হোৱা সদস্যজনক উপেক্ষা নকৰি অহৰহ নিজৰ অধিক কাষতহে ৰাখি নিৰীক্ষণ কৰিছিল। তাৰ দ্বাৰা তেনে সদস্যৰ ঋণাত্মক প্ৰভাৱ আনৰ ওপৰত পৰি পৰিস্থিতি অধিক জটিল হোৱাৰ পৰা বচাব পাৰিছিল। এনেদৰেই অন্তিম মুহূৰ্তলৈকে সদস্যসকলে তেওঁৰ প্ৰতি আনুগত্য ৰক্ষা কৰিবলৈ উদ্বুদ্ধ হৈছিল।\nশ্বেকল্টন কিয় ইমান ডাঙৰ আদৰ্শলৈ ৰূপান্তৰিত হ’ল সেয়া যদি এতিয়াও আমি অনুভৱ কৰিব পৰা নাই তেন্তে সামান্য পৰিস্থিতিতে ক্ৰোধোন্মাদ হৈ উৱাদিহ হেৰুৱাই পেলোৱা আমাৰ নিজৰে বা আমি দেখা পোৱা আনৰ মুহূৰ্তবোৰলৈ মনত পেলাব পাৰোঁ। নতুবা মনত পেলাব পাৰোঁ “The Raft of the Medusa” শীৰ্ষক বিশ্ব-বিখ্যাত পেইণ্টিংখনৰ আঁৰৰ কাহিনীলৈ। য’ত মানুহে আত্মহত্যা কৰিবলৈ আৰম্ভ কৰিছিল, পৰস্পৰৰ মাজত যুঁজ লাগি সহযাত্ৰীক সমুদ্ৰলৈ দলিয়াই পেলাইছিল, দুৰ্বল সংগীক হত্যা কৰি ভক্ষণ কৰিবলৈ আৰম্ভ কৰিছিল; আৰু অৱশেষত ১৩ দিনৰ মূৰত নৰখাদক বন্যৰূপে উদ্ধাৰ হৈছিলগৈ মাথোঁ কেইজনমান।\nদক্ষিণ মেৰুলৈ আগবাঢ়ি যোৱাৰ লগে লগে দিন-ৰাতিৰ দৈৰ্ঘ্যৰ তাৰতম্য ঘটিবলৈ আৰম্ভ কৰে। দক্ষিণ মেৰুত একেৰাহে ছমাহ নিশা আৰু ছমাহ দিন, অৰ্থাৎ এটা দিন, এটা ৰাতি। এনে হিচাপত শ্বেকল্টন আৰু তেওঁৰ দলটোৱে কেইটিমান নিশাহে তাত পাৰ কৰিছিল। কিন্তু আমাৰ ঠাইৰ হিচাপত তেওঁ আবদ্ধ আছিল প্ৰায় ৫০০ দিন, ৫০০ নিশা। এটাও হত্যাকাণ্ড নোহোৱাকৈ, কোনো হৰণ-ভগন নোহোৱাকৈ দিনৰ পাছত দিন, দীঘল দীঘল নিশা পাৰ কৰি গোটেই দলটোক উদ্ধাৰ কৰি শ্বেকল্টন নিজেও হয়তো বিষ্ময়াভিভূত হৈ পৰিছিল। যেতিয়া তেওঁলোক দ্বীপটোত আশ্ৰয় ল’বলৈ পাইছিলগৈ, শ্বেকল্টনে এজন সহযাত্ৰী-বন্ধুক কৈছিল— “Thank God I haven’t killed one of my men!” সহযাত্ৰীজনে উত্তৰ দিছিল— “Whatever happens, we all know that you have worked superhumanly to look after us.”\nআৰ্নেষ্ট শ্বেকল্টন, এডমাণ্ড হিলাৰী, এণ্টাৰ্কটিকা, নেতৃত্ব, ৰবাৰ্ট ফেলকন স্কট, ৰোৱাল্ড আমুণ্ডছেন


Lizobact in Assamese ৰ ব্যৱহাৰ, পালি, পাৰ্শ্চক্ৰিয়া, উপকাৰ, ক্ৰিয়া-প্ৰতিক্ৰিয়া আৰু সতৰ্কতাবাণী - Lizobact ar byavahar, ppali, parshwakriya, upkaar, kriya-pratikriya aaru satarkatabani\nLizobact साल्ट से बनी दवाएं:\nAfdilinz (1 प्रकार उपलब्ध) Capzolid (2 प्रकार उपलब्ध) Dinotiv (1 प्रकार उपलब्ध) Inzolid (1 प्रकार उपलब्ध) Lineace (1 प्रकार उपलब्ध) Linezox (1 प्रकार उपलब्ध) Linibact (1 प्रकार उपलब्ध) Linid (2 प्रकार उपलब्ध) Linomax (1 प्रकार उपलब्ध)\nLizobact के सारे विकल्प देखें\nLizobact की जानकारी\nLizobact ৰ লাভ আৰু ব্যৱহাৰসমূহ- Lizobact Benefits & Uses in Assamese\nLizobact ৰ পালি আৰু সেয়া কেনেদৰে ল'ব- Lizobact Dosage & How to Take in Assamese\nLizobact-ৰ উপাদানসমূহ- Lizobact Active Ingredients in Assamese\nLizobact ৰ পাৰ্শ্চক্ৰিয়াসমূহ- Lizobact Side Effects in Assamese\nLizobact সংক্ৰান্ত সতৰ্কতাবাণীসমূহ- Lizobact Related Warnings in Assamese\nঅইন দৰৱৰ সৈতে Lizobactৰ গুৰুতৰ ক্ৰিয়া-প্ৰতিক্ৰিয়া- Severe Interaction of Lizobact with Other Drugs in Assamese\nLizobact মতভেদসমূহ- Lizobact Contraindications in Assamese\nLizobact ৰ বিষয়ে সততে সোধা প্ৰশ্নসমূহ- Frequently asked Questions about Lizobact in Assamese\nখাদ্য আৰু মদৰ সৈতে Lizobact ক্ৰিয়া-প্ৰতিক্ৰিয়া- Lizobact Interactions with Food and Alcohol in Assamese\nLizobact ৰ লাভ আৰু ব্যৱহাৰসমূহ - Lizobact Benefits & Uses in Assamese\nLizobact তলত দিয়াবোৰৰ চিকিত্সাৰ ক্ষেত্ৰত ব্যৱহাৰ কৰা হয় -\nLizobact ৰ পালি আৰু সেয়া কেনেদৰে ল'ব - Lizobact Dosage & How to Take in Assamese\nLizobact-ৰ উপাদানসমূহ - Lizobact Active Ingredients in Assamese\nLizobact ৰ পাৰ্শ্চক্ৰিয়াসমূহ - Lizobact Side Effects in Assamese\nগৱেষণাৰ ভিত্তিত, Lizobact ব্যৱহাৰৰ ক্ষেত্ৰত তলত দিয়া পাৰ্শ্চক্ৰিয়া প্ৰত্যক্ষ কৰা হৈছে -\nLizobact সংক্ৰান্ত সতৰ্কতাবাণীসমূহ - Lizobact Related Warnings in Assamese\nLizobact-ৰ ব্য়ৱহাৰ গৰ্ভৱতী মহিলাৰসকলৰ বাবে নিৰাপদনে?\nLizobactৰ গৰ্ভৱতী মহিলাৰ ক্ষেত্ৰত ক্ষতিকৰ প্ৰভাব থাকিব পাৰে। আপোনাৰ যদি এনেকুৱা অনুভৱ হৈছে, তেন্তে Lizobact নাখাব আৰু আপোনাৰ চিকিতসকৰ পৰামৰ্শ লওক।\nLizobact-ৰ ব্য়ৱহাৰ কেচুৱাক বুকুৰ গাখীৰ খুৱাই থকা মহিলাসকলৰ বাবে নিৰাপদনে?\nযিবোৰ মহিলাই স্তনপান কৰাই আছে সেইবোৰে Lizobact গ্ৰহণ কৰাৰ পিছত গম্ভীৰ ক্ষতিকাৰক প্ৰভাৱ অনুভৱ কৰিব পাৰে। ইয়াক কেৱল চিকিতসকৰ নিৰীক্ষণত গ্ৰহণ কৰা উচিত নহয়।\nবৃক্কত Lizobact কি প্ৰভাৱ দেখা গৈছে?\nLizobactৰ পাৰ্শ্ব-প্ৰতিক্ৰিয়াই কেতিয়াবাহে বৃক্ক ক প্ৰভাবিত কৰে।\nযকৃতত Lizobact কি প্ৰভাৱ দেখা গৈছে?\nআপুনি কলিজা ৰ ক্ষতিৰ কোনো আশংকা নকৰাকৈ Lizobact গ্ৰহণ কৰিব পাৰে।\nহৃদযন্ত্ৰৰ ক্ষেত্ৰত Lizobact ৰ কি প্ৰভাৱ দেখা গৈছে?\nLizobactৰ হৃদয় ৰ ওপৰত কোনো পাৰ্শ্ব-প্ৰতিক্ৰিয়া নাই।\nঅইন দৰৱৰ সৈতে Lizobactৰ গুৰুতৰ ক্ৰিয়া-প্ৰতিক্ৰিয়া - Severe Interaction of Lizobact with Other Drugs in Assamese\nLizobact তলত দিয়া দৰৱৰ সৈতে লোৱা উচিত যিহেতু ই ৰোগীৰ ক্ষেত্ৰত গুৰুতৰ পাৰ্শ্চক্ৰিয়াৰ সৃষ্টি কৰিব পাৰে -\nLizobact মতভেদসমূহ - Lizobact Contraindications in Assamese\nআপুনি যদি তলত দিয়া যিকোনো এবিধ ৰোগৰ সমুখীন হৈ আছে, আপুনি তেন্তে ডাক্তৰৰ পৰামৰ্শ অবিহনে Lizobact লোৱা অনুচিত যাতে -\nLizobact ৰ বিষয়ে সততে সোধা প্ৰশ্নসমূহ - Frequently asked Questions about Lizobact in Assamese\nএই Lizobact-এ অভ্য়াস বা নিচাৰ সৃষ্টি কৰে নেকি?\nনহয়, Lizobact আসক্তি সৃষ্টি কাৰক বুলি কোনো সাক্ষ্য নাই।\nনহয়, মগজু খটাবলগা কোনো কাম আপুনি কৰাটো অনুচিত, আপুনি Lizobact লোৱাৰ পিছত সেয়া সক্ৰিয় কিয়নো আৰু সতৰ্ক থকাটো প্ৰয়োজনীয়।\nহয়, আপুনি ডাক্তৰৰ পৰামৰ্শৰ পিছতহ Lizobact লোৱাটো নিৰাপদ।\nনহয়, মানসিক ৰোগৰ চিকিত্সাৰ ক্ষেত্ৰত Lizobact ব্যৱহৃত নহয়।\nখাদ্য আৰু মদৰ সৈতে Lizobact ক্ৰিয়া-প্ৰতিক্ৰিয়া - Lizobact Interactions with Food and Alcohol in Assamese\nখাদ্য আৰু Lizobactৰ ক্ৰিয়া-প্ৰতিক্ৰিয়া\nখাদ্যৰ সৈতে Lizobact লোৱাৰ ফলত গুৰুতৰ পাৰ্শ্চক্ৰিয়াৰ সৃষ্টি হ'ব পাৰে। আপোনাৰ ডাক্তৰৰ সৈতে আলোচনা কৰক।\nমদ আৰু Lizobactৰ মাজৰ প্ৰতিক্ৰিয়া\nগৱেষণাৰ অভাৱত, Lizobact লোৱাৰ সময়ত মদ্যাপন কৰা সম্পৰ্কত একো ক'ব পৰা নাযায়।\nLizobact ৰ অনুকল্প - Substitutes for Lizobact in Assamese\nআপুনি বা আপোনাৰ পৰিয়ালৰ কোনোবাই Lizobact লয় নেকি? অনুগ্ৰহ কৰি এটা সমীক্ষাত ভাগ লওক আৰু আনকো সহায় কৰক\nআপুনি চিকিৎসকে নিদান আগবঢ়োৱা Lizobact ব্যৱহাৰ কৰিছিল নেকি?\nআপুনি কিমান পৰিমাণে Lizobact সেৱন কৰিছিল?\nআপুনি Lizobact ভোজন কৰাৰ আগত নে পাছত সেৱন কৰিছিল?\nআপুনি কোন সময়ত Lizobact সেৱন কৰে?


২০০ টা গীতত কন্ঠদান, এগৰাকী গীতাৰিষ্ট- চাৰু গোঁহাইঃ | Rupaliparda.com\n২০০ টা গীতত কন্ঠদান, এগৰাকী গীতাৰিষ্ট- চাৰু গোঁহাইঃ\nঅসমীয়া সাংস্কৃতিক ক্ষেত্ৰখনত এনে কিছু ব্যক্তি আছে যিয়ে মৃত্যুৰ সময়ছোৱালৈ নিজ প্ৰতিভাৰ প্ৰদৰ্শন দিছে দৰ্শকৰ আগত। পূৰ্বৰ সময়ছোৱাত মুক্তিপ্ৰাপ্ত গীত সমূহ এতিয়াও যদি শুনা হয়; সেই গীত সমূহে এতিয়াও শ্ৰোতাক আকৰ্ষণ কৰিবলৈ সক্ষম হ’ব। ১৯৫১ চনৰ১৭ চেপ্তেম্বৰত মুক্তি লাভ কৰা চাৰু গোঁহাই আছিল অসমীয়া সংগীত ক্ষেত্ৰখনৰ এগৰাকী এনে প্ৰতিভাৱান শিল্পী। বি বৰুৱা মহাবিদ্যালয়ত থকা অৱস্থাতেই সংগীত ক্ষেত্ৰখনত নামি পৰা চাৰু গোঁহাই ১৯৭৯ চনত গুৱাহাটী আকাশবাণী কেন্দ্ৰৰ কন্ঠশিল্পী হিচাপে স্বীকৃতি লাভ কৰে।\n৬১ বছৰীয়া জীৱন কালত এই গৰাকী শিল্পীয়ে প্ৰায় ২০০ ৰো অধিক গীতত কন্ঠদান কৰিছিল। কোমল ৰোমান্টিক গীতেই আছিল চাৰু গোঁহাইৰ গীতৰ মূল বৈশিষ্ট্য। থিয়েটাৰৰ বাবেও কন্ঠ নিগৰোৱা চাৰু এগৰাকী ভাল গীতাৰিষ্ট আছিল। সুধাকন্ঠ ড° ভূপেন হাজৰিকা আৰু জয়ন্ত হাজৰিকাৰ দ্বাৰা প্ৰভাৱিত হোৱা চাৰু গোঁহাইৰ কেইখনমান একক শ্ৰৱ্য কেছেট হৈছেঃ\n১. নতুন নিয়ৰ, (১৯৮৮)\n২. চাৰু গোহাঁইৰ গান (খণ্ড ১ আৰু ২)\n৪. জোন জ্বলে কপালত\nবৃক্ক আৰু যকৃতৰ গুৰুত্বৰ ৰোগত আক্ৰান্ত এই গৰাকী শিল্পীৰ ২০১২ চনত মৃত্যু হয়। তেওঁ মৃত্যুত অসমীয়া সংগীত গোষ্ঠী শোকস্তদ্ধ হৈ পৰে। তৰালী শৰ্মা আদিকে ধৰি বিভিন্নজন কন্ঠশিল্পীয়ে তেওঁৰ মৃত্যুত শোক প্ৰকাশ কৰি অসমে এগৰাকী ভাল শিল্পী হেৰুৱালে বুলিও সংবাদ মাধ্যমৰ আগত মন্তব্য কৰিছিল।\nassamese cinema Assamese Movie Assamese Music Assamese Song Assamese songs Saru Gohain\nনৱপ্ৰজন্মৰ পৰিচালকক সঁহাৰি দিয়াৰ স্বাৰ্থত “NIRI 9”- আহি আছে “Illegal”\n“প্ৰযোজক সকলে পূৰ্বৰ দৰে প্ৰয়োজনতকৈ অধিক হাত মেলিবলৈ ভয় কৰিবলৈ লৈছে”- চিৰন্তন মহন্ত\nট্ৰেণ্ডিঙত থকা ৰাকেশ ৰিয়ানৰ গীত “হোলা ভাই মোলা” ৰ ভিডিঅ’ৰ প্ৰস্তুতিঃ\nবিগত বৰ্ষত ইউটিউবত ট্ৰেণ্ডিঙত থকা কন্ঠশিল্পী ৰাকেশ ৰিয়ানৰ গীত “হোলা ভাই মোলা” ৰ ভিডিঅ’ ৰ বাবে প্ৰস্তুত হৈছে কন্ঠশিল্পী গৰাকী। গীতটিৰ ভিডিঅ’ত তেওঁৰ সৈতে অভিনয় কৰিছে আইমী বৰুৱাই। ইউটিউবত ১৯ নম্বৰত...\n“চিঁয়াহীৰ ৰং” ৰ প্ৰিমিয়াৰঃ উপস্থিত দৰ্শকৰ বহুল প্ৰশংসা-\nআহিবলগীয়া সময়ৰ বহু প্ৰত্যাশিত ছবিৰ ভিতৰত এখন অসমীয়া ছবিৰ নাম হৈছে “চিঁয়াহীৰ ৰং”। গুৱাহাটী চিনে ক্লাৱৰ দ্বাৰা আয়োজিত ১৩ সংখ্যক আন্তঃৰাষ্ট্ৰীয় গুৱাহাটী চলচিত্ৰ মহোৎসৱত শেহতীয়াকৈ এই ছবিখনক প্ৰদৰ্শন কৰা হৈছিল...\n“মূকাভিনয় প্ৰদৰ্শন কৰিবলৈ সক্ষম হৈছিলো যিবোৰ ঠাইত হয়টো এতিয়ালৈ ৰাষ্টাই হোৱাগৈ নাই”- কুলদীপ পাটগিৰি\nমূকাভিনয় ক্ষেত্ৰখনক লৈ শেহতীয়াকৈ বহু নৱপ্ৰজন্মৰ ইচ্ছা পৰিলক্ষিত হোৱা দেখিবলৈ পোৱা গৈছে। বৰ্তমান এই মূকাভিনয় কলাটোৰ প্ৰসাৰ আৰু প্ৰচাৰৰ স্বাৰ্থত একাংশ শিল্পীয়ে বহুল প্ৰচেষ্টা হাতত লোৱাও দেখিবলৈ পোৱা গৈছে। আাজিৰ দেওবৰীয়া...\nBollywood NewsLatest News\nJacqueline Fernandez shares her hilarious COVID test video\nJacqueline Fernandez recently hadamandatory COVID-19 test and she was quite nervous during the procedure. The actress postedavideo on her Instagram stories in which you can see the medical staff busy in the...\n৯ মাহৰ পিছতো ৰহস্য সুশান্ত সিং ৰাজপুতৰ মৃত্যুঃ\nসুশান্ত সিং ৰাজপুতৰ মৃত্যুৰ ৯ মাহ পিছতো এনে লাগিছে যেন বৰ্তমানেও অনুৰাগী সকলে তেওঁক পাহৰিব পৰা নাই। বিগত বৰ্ষৰ ১৪ জুন তাৰিখে নিজ বান্দ্ৰাস্থিত বাসগৃহত তেওঁ আত্মহত্যা কৰে; তেওঁৰ মৃত্যুৰ সৈতে আন কেইবাটাও অইন প্ৰসংগ সমুখলৈ...\nটেকনলজিৰ সৈতে অংগৰাগ পাপন মহন্তঃ ইনষ্টাগ্ৰাম ফিল্টাৰ ব্যৱহৃত তেওঁৰ নতুন গীত-\nআন্তঃৰাষ্ট্ৰীয় গুৱাহাটী চলচিত্ৰ মহোৎসৱঃ তৃতীয় শ্ৰেষ্ঠ চুটি ছবিৰ সন্মান “মঙহ দহাৰ গোন্ধ” লৈঃ\n“এখন চলচিত্ৰ ছবি অঁকাৰ দৰেই যিখন ছবি জীৱন্ত”- অৰ্ণৱ জ্যোতি মহন্ত\nসনু সোদে তৈয়াৰ কৰিব ব্লাড বেংক; দূৰ্লভ ৰক্তৰো থাকিব উপলদ্ধতাঃ\nCopyright © 2021. Powered by Webx\nসুবাসনা দত্তৰ নতুন গীতত নতুন যুঁটিঃ দীগাংগনা বৰা আৰু বিবেক বৰা “মৰম লাগি যায়” তঃ\nদেৱৰাজ বৰাৰ “ক’তেনো নিঁয়ৰ সৰে” ৰ ফাৰ্ষ্ট লুক পোষ্টাৰঃ\n“NIRI9” ৰ আন প্ৰকল্প; কৌশিক নাথৰ “মৃত্যুদূত”-


অসম কৃষি বিশ্ববিদ্যালয়: ব্যাপ্তি, প্ৰাপ্তি আৰু প্ৰত্যাশা (- অঞ্জন কৃষ্ণ শৰ্মা) - সাহিত্য ডট অৰ্গ\nঅসম কৃষি বিশ্ববিদ্যালয়: ব্যাপ্তি, প্ৰাপ্তি আৰু প্ৰত্যাশা (- অঞ্জন কৃষ্ণ শৰ্মা)\nJuly 14, 20140Comments\nকৃষি শিক্ষা, গৱেষণা আৰু সম্প্ৰসাৰণ এই তিনিটা উদ্দেশ্য সাৰোগত কৰি ১৯৬৯ চনৰ ১ এপ্ৰিল তাৰিখে যোৰহাটত অসম কৃষি বিশ্ববিদ্যালয় প্ৰতিষ্ঠিত হয়৷ ইতিপূৰ্বে এই স্থানতে ১৯৪৮ চনত দ্বিতীয় বিশ্ব যুদ্ধৰ সময়ৰ সেনাবাহিনীৰ এটি পৰিত্যক্ত ঘৰত “অসম কৃষি মহাবিদ্যালয়” প্ৰতিষ্ঠা কৰি অসমত কৃষি শিক্ষা আৰম্ভ কৰা হৈছিল৷ অসম কৃষি বিশ্ববিদ্যালয় আইন ১৯৬৮ অনুসৰি যোৰহাট নগৰৰ পৰা প্ৰায় ৮ কিলোমিটাৰ নিলগৰ বৰভেটা অঞ্চলত অসম কৃষি বিশ্ববিদ্যালয় স্থাপন হোৱাৰ লগে লগে “অসম কৃষি মহাবিদ্যালয়”ক “কৃষি মহাবিদ্যালয় যোৰহাট” নামাকৰণ কৰি বিশ্ববিদ্যালয়ৰ অন্তৰ্গত এখন মহাবিদ্যালয় ৰূপে স্বীকৃতি প্ৰদান কৰা হয়৷ ড০ সত্য ৰঞ্জন বৰুৱা আছিল অসম কৃষি বিশ্ববিদ্যালয়ৰ প্ৰথমজন উপাচাৰ্য৷\nঅসম কৃষি বিশ্ববিদ্যালয় হ’ল উত্তৰ-পূৰ্বাঞ্চলৰ ভিতৰত আতাইতকৈ পুৰণি কৃষি বিশ্ববিদ্যালয়৷ প্ৰতিষ্ঠা কালৰে পৰা এই বিশ্ববিদ্যালয়ে কৃষি শিক্ষা, গৱেষণা, কৃষি উন্নয়ন আৰু অসম তথা উত্তৰ-পূৰ্বাঞ্চলৰ কৃষি অৰ্থনীতিলৈ বিশিষ্ট বৰঙণি আগবঢ়াই আহিছে৷ সম্প্ৰতি, অসম কৃষি বিশ্ববিদ্যালয় মাথোন শিক্ষাৰ্থী সমাজৰ মনৰ মাজতে সীমাবদ্ধ এটি শিক্ষানুষ্ঠান নহয়, বৰং এই বিশ্ববিদ্যালয় হৈ পৰিছে কৃষক, আত্মসহায়ক গোট, বেচৰকাৰী প্ৰতিষ্ঠান, মহিলা সংঘ, সকলো প্ৰকাৰৰ সামাজিক অনুষ্ঠান, চৰকাৰী-বেচৰকাৰী বিদ্যালয়, মহাবিদ্যালয়, গৱেষণা প্ৰতিষ্ঠান আৰু অন্যান্য চৰকাৰী বিভাগ আদিৰ লগত সংঘবদ্ধভাৱে সামাজিক উত্তৰণৰ দিশত অবিৰত গতিৰে কাৰ্যসূচী গ্ৰহণ কৰা এক জনমুখী বিশ্ববিদ্যালয়৷ বৰ্তমান অসম কৃষি বিশ্ববিদ্যালয়ে ভাৰতৰ আগশাৰীৰ কৃষি বিশ্ববিদ্যালয় সমূহৰ মাজত অন্যতম ৰূপে স্বীকৃতি লাভ কৰিছে আৰু বিভিন্ন সামাজিক সংস্থাইও বিশ্ববিদ্যালয়ৰ গঠনমূলক কাম-কাজৰ শলাগ লৈছে৷ বিগত ৪৫ বছৰীয়া পৰিক্ৰমাত অসম কৃষি বিশ্ববিদ্যালয়ে শিক্ষা, গৱেষণা আৰু সম্প্ৰসাৰনৰ ওপৰি লোক প্ৰশাসন, বন, বেংক, উদ্যোগ, বিভিন্ন সেৱা খণ্ডৰ বাবে কুশলী মানৱ সম্পদ সৃষ্টি, অসম তথা উত্তৰ-পূৰ্বাঞ্চলৰ বাবে উপযোগী কৃষি প্ৰযুক্তি উদ্ভাৱন আৰু উদ্ভাৱিত প্ৰযুক্তিৰ পৰীক্ষণ, প্ৰদৰ্শন আৰু প্ৰশিক্ষণ প্ৰদানৰ জৰিয়তে কৃষি অৰ্থনীতিলৈ আৰু সামগ্ৰিকভাৱে অসমৰ সমাজ জীৱনলৈ বলিষ্ঠ বৰঙনি আগবঢ়াই আহিছে৷\nসম্প্ৰতি অসম কৃষি বিশ্ববিদ্যালয় শাখা-প্ৰশাখাৰে পৰিবেষ্টিত এক বিশাল মহীৰূহত পৰিনত হৈছে৷ বিশ্ববিদ্যালয় খনৰ মানচিত্ৰত ইতিমধ্যে অসমৰ প্ৰায়বোৰ জিলাই অন্তৰ্ভূক্ত হৈ পৰিছে৷ কৃষি বিশ্ববিদ্যালয়ৰ প্ৰত্যক্ষ প্ৰশাসনীয় তত্বাৱধানত প্ৰায়বোৰ জিলাতে মহাবিদ্যালয়, গৱেষণা কেন্দ্ৰ, প্ৰশিক্ষণ নাইবা সম্প্ৰসাৰণ কেন্দ্ৰ গঢ়ি উঠিছে৷ বৰ্তমান অসম কৃষি বিশ্ববিদ্যালয়ৰ অন্তৰ্গত মহাবিদ্যালয় সমূহ হ’ল,-\n(১) কৃষি মহাবিদ্যালয়, যোৰহাট (১৯৪৮চন)\n(২) গাৰ্হস্থ্য বিজ্ঞান মহাবিদ্যালয়, যোৰহাট (১৯৬৯)\n(৩) পশু চিকিৎসা বিজ্ঞান মহাবিদ্যালয়, খানাপাৰা (১৯৪৮, অস্থায়ীকৈ নগাৱঁত)\n(৪) বিশ্বনাথ কৃষি মহাবিদ্যালয়, বিশ্বনাথ চাৰিআলি (১৯৮৮)\n(৫) মীন মহাবিদ্যালয়, ৰহা (১৯৮৮)\n(৬) পশু চিকিৎসা বিজ্ঞান মহাবিদ্যালয়, লখিমপুৰ(১৯৮৮)\n(৭) কৃষি মহাবিদ্যালয়, ধুবুৰী (নিৰ্মীয়মান)\nবৰ্তমান নিৰ্মাণকাৰ্য চলি থকা কৃষি মহাবিদ্যালয়, ধুবুৰীত আগন্তুক শিক্ষাবৰ্ষৰ পৰা ধুবুৰী চৌহদতে শিক্ষাদান আৰম্ভ হ’ব৷ লখিমপুৰ পশু চিকিৎসা বিজ্ঞান মহাবিদ্যালয় সম্প্ৰতি বন্ধ হৈ আছে৷ লখিমপুৰৰ জহিং নামৰ ঠাইত মহাবিদ্যালয় খনৰ পুনৰ নিৰ্মাণকাৰ্য পূৰ্ণগতিত চলি আছে৷ অচিৰেই ইয়াতো পাঠদান আৰম্ভ হ’ব৷\nঅসম কৃষি বিশ্ববিদ্যালয়ৰ অন্তৰ্গত বিভিন্ন গৱেষণা কেন্দ্ৰঃ\n(ক) আঞ্চলিক কৃষি গৱেষণা কেন্দ্ৰ\n(১) আঞ্চলিক কৃষি গৱেষণা কেন্দ্ৰ, কৰিমগঞ্জঃ শতবৰ্ষ গৰকা অসমৰ প্ৰথমটো কৃষি গৱেষণা কেন্দ্ৰ ৷ ১৯১৩ চনত স্থাপিত এই কেন্দ্ৰক ১৯৭৩ চনত অসম কৃষি বিশ্ববিদ্যালয়লৈ হস্তান্তৰিত কৰা হয়৷ বৰাক উপত্যকাৰ কাছাৰ, কৰিমগঞ্জ আৰু হাইলাকান্দিক সামৰি কৃষি প্ৰযুক্তি উদ্ভাৱনৰ বাবে নিয়োজিত এই কেন্দ্ৰটো মুলতঃ এক ধান গৱেষণা কেন্দ্ৰ৷ প্ৰায় পাঁচ হেজাৰৰো অধিক ধানৰ সঁচ এই কেন্দ্ৰত সংৰক্ষিত হৈ আছে৷\n(২) আঞ্চলিক কৃষি গৱেষণা কেন্দ্ৰ, তিতাবৰঃ ১৯২৩ চনত স্থাপিত ব্ৰহ্মপুত্ৰ উপত্যকাৰ প্ৰথমটো ধান গৱেষণা কেন্দ্ৰ ৷ ১৯৮০ চনত এই কেন্দ্ৰটো অসম কৃষি বিশ্ববিদ্যালয়লৈ হস্তান্তৰিত কৰা হয়৷ ধানৰ অধিক উৎপাদনশীল জাত উদ্ভাৱনৰ দ্বাৰা এই গৱেষণা কেন্দ্ৰই সুখ্যাতি অৰ্জন কৰিছে৷\n(৩) আঞ্চলিক কৃষি গৱেষণা কেন্দ্ৰ, চিলঙনীঃ নগাওঁ জিলাৰ চিলঙনীত অৱস্থিত এই কেন্দ্ৰটো ১৯৭৩ চনত অসম কৃষি বিশ্ববিদ্যালয়ৰ অধীনলৈ আহে৷ মাহজাতীয় শস্য, তৈলবীজ, মৰাপাট আৰু অন্যান্য আঁহজাতীয় শস্য, ঘেঁহু আৰু বৰোধানৰ গৱেষণাৰ লগত জড়িত এই কেন্দ্ৰটোৱে ঘাইকৈ মধ্য অসমৰ কৃষি জলবায়ুৰ লগত সংগতি ৰাখি কৃষি গৱেষণা কৰে৷\n(৪) আঞ্চলিক কৃষি গৱেষণা কেন্দ্ৰ, উত্তৰ লখিমপুৰঃ ঘাইকৈ বাওঁধানৰ গৱেষণাত নিয়োজিত এই কেন্দ্ৰটো ১৯৮০ চনত স্থাপন কৰা হয়৷ এই কেন্দ্ৰই উত্তৰ পাৰৰ জিলাকেইখনৰ বাবে উপযোগী কৃষি গৱেষণা সমাপন কৰে৷\n(৫) আঞ্চলিক কৃষি গৱেষণা কেন্দ্ৰ, ডিফুঃ ১৯৮০ চনত স্থাপিত এই আঞ্চলিক কৃষি গৱেষণা কেন্দ্ৰটোৱে পাহাৰীয়া অঞ্চলৰ উপযোগী ধান, শাক-পাচলি, গোমধান, কন্দজাতীয় শস্য আৰু কণীধানৰ বিষয়ে গৱেষণা কৰি আহিছে৷\n(৬) আঞ্চলিক কৃষি গৱেষণা কেন্দ্ৰ, গোসাইগাওঁ : ১৯৮০ চনত স্থাপিত এই কেন্দ্ৰই নামনি অসমৰ কৃষি জলবায়ুৰ উপযোগী গৱেষণা কাৰ্য সম্পাদন কৰে৷ ধেমচি, গুজিতিল, তিচি আদি শস্যৰ গৱেষণাৰ দিশত এই কেন্দ্ৰ বিশেষভাৱে নিয়োজিত৷\n(খ) নিৰ্দিষ্ট শস্য বা পশুধন কেন্দ্ৰিক গৱেষণা কেন্দ্ৰ (Commodity Research Station):\n(১) উদ্যান শস্য গৱেষণা কেন্দ্ৰ, কাঁহিকুছিঃ ১৯৫০ চনত স্থাপিত এই কেন্দ্ৰ ১৯৭৩ চনত অসম কৃষি বিশ্ববিদ্যালয়ৰ অধীনস্থ কৰা হয়৷ এই প্ৰতিষ্ঠান উদ্যানশস্য গৱেষণাৰ লগত জড়িত৷\n(২) কুঁহিয়াৰ গৱেষণা কেন্দ্ৰ, বুঢ়ালিকচন : গোলাঘাট জিলাৰ বুঢ়ালিকচনত অৱস্থিত এই কেন্দ্ৰটো পূৰ্বে ৰাজ্য চৰকাৰৰ কুঁহিয়াৰ পাম আছিল আৰু ১৯৬৯ চনত এই কেন্দ্ৰ অসম কৃষি বিশ্ববিদ্যালয়ৰ অধীনস্থ কৰা হয়৷\n(৩) টেঙাজাতীয় শস্য গৱেষণা কেন্দ্ৰ, তিনিচুকীয়াঃ ১৯৭৬ চনত স্থাপিত এই কেন্দ্ৰই সকলোধৰণৰ টেঙাজাতীয় ফলৰ বিষয়ে গৱেষণা কৰে৷\n(৪) নাৰিকল গৱেষণা কেন্দ্ৰ, খাৰুৱাঃ অতি সম্প্ৰতি বন্ধ হৈ থকা এই কেন্দ্ৰটো ১৯৭৩ চনত অসম কৃষি বিশ্ববিদ্যালয়ৰ অধীনস্থ কৰা হৈছিল৷\n(৫) ছাগলী গৱেষণা কেন্দ্ৰ, বৰ্ণিহাটঃ বিজ্ঞান সন্মত ছাগলী পালন আৰু প্ৰজননৰ গৱেষণাৰ বাবে ১৯৭৮ চনত এই কেন্দ্ৰ স্থাপন কৰা হয়৷\n(৬) পশুধন গৱেষণা কেন্দ্ৰ, হেকেৰাঃ ১৯৮১ চনত কামৰূপ জিলাৰ হেকেৰাত পশুধন কেন্দ্ৰিক কৃষি ব্যৱস্থাৰ উদ্ভাৱনৰ লক্ষৰে স্থাপন কৰা হয়৷\n(৭) মীন গৱেষণা কেন্দ্ৰ, যোৰহাটঃ অসম কৃষি বিশ্ববিদ্যালয়ৰ যোৰহাটৰ মুখ্য চৌহদত অৱস্থিত এই কেন্দ্ৰই মীন গৱেষণাৰ ক্ষেত্ৰত এক অগ্ৰনী ভূমিকা লৈ আহিছে৷\n(গ) কৃষি বিজ্ঞান কেন্দ্ৰঃ\nভাৰতীয় কৃষি গৱেষণা পৰিষদৰ প্ৰত্যক্ষ পৃষ্ঠপোষকতাত অসম কৃষি বিশ্ববিদ্যালয়ে এতিয়ালৈকে অসমৰ কুৰিখন জিলাত একোখনকৈ কৃষি বিজ্ঞান কেন্দ্ৰ স্থাপন কৰিছে আৰু বাকী জিলা কেইখনতো স্থাপন কৰাৰ যাবতীয় কাম-কাজ আৰম্ভ হৈছে৷ কৃষক ৰাইজৰ সেৱাত উৎসৰ্গিত এনে কেন্দ্ৰ ১৯৮১ চনত শোনিতপুৰ জিলাৰ নপামত প্ৰথম প্ৰতিষ্ঠা হয়৷ পৰৱৰ্তী সময়ত এই কেন্দ্ৰ গোলাঘাট জিলাৰ খুমটাইত, কোকৰাঝাৰ জিলাৰ গোসাইগাৱঁত, নগাওঁ জিলাৰ চিলঙনীত, তিনিচুকীয়া জিলাৰ গেলাপুখুৰীত, বৰপেটা জিলাৰ হাউলীত, নলবাৰী জিলাৰ সৰিয়হতলীত, কামৰূপ জিলাৰ কাহিকুছিত, চিৰাঙ জিলাৰ কাজলগাৱঁত, দৰঙ জিলাৰ মঙলদৈত, ধুবৰী জিলাৰ বিলাসীপাৰাত, ডিব্ৰুগড় জিলাৰ কৰ্দৈবামত, যোৰহাট জিলাৰ কলিয়াপানীত, ধেমাজি জিলাৰ চিলাপথাৰত, ওদালগুৰি জিলাৰ লালপুলত, কাৰ্বিআংলং জিলাৰ ডিফুত, লখিমপুৰ জিলাৰ গৰুমুৰীয়াত, শিবসাগৰ জিলাৰ নাজিৰাত, কৰিমগঞ্জ জিলাৰ আকবৰপুৰত আৰু কাছাৰ জিলাৰ অৰুণাচলত প্ৰতিষ্ঠা কৰা হয়৷ কৃষকৰ প্ৰশিক্ষণ, প্ৰযুক্তি পৰীক্ষণ আৰু প্ৰদৰ্শনৰ দিশত এই কেন্দ্ৰ সমূহে প্ৰশংসনীয় সেৱা আগবঢ়াই আহিছে৷ কৃষকৰ বাবে প্ৰয়োজনীয় সকলোবোৰ তথ্যৰ ওপৰি কৃষকে সহজে পাব পৰাকৈ উন্নত জাতৰ বীজ, পশুধনৰ সঁচ, ভূমি পৰীক্ষণ, বতৰৰ আগলি বতৰা আদিৰ ব্যৱস্থা এই কেন্দ্ৰ সমূহে কৰি দিয়ে৷ এই কৃষি বিজ্ঞান কেন্দ্ৰ সমূহে সংশ্লিষ্ট জিলাৰ বাবে কৃষি পৰিকল্পনা যুগুত কৰাৰ ওপৰি সম্প্ৰসাৰণ কৰ্মী আৰু বিষয়া সকলৰ বাবেও প্ৰশিক্ষণৰ ব্যৱস্থা কৰে৷ ঘাইকৈ এই কৃষি বিজ্ঞান কেন্দ্ৰ সমূহৰ জড়িয়তেই কৃষি বিশ্ববিদ্যালয়ে কৃষক আৰু জনগনৰ লগত সুদৃঢ় যোগসুত্ৰ স্থাপন কৰিছে৷\n(ঘ) প্ৰশিক্ষণ কেন্দ্ৰঃ অসম কৃষি বিশ্ববিদ্যালয়ৰ অধীনত যোৰহাটত এটা গ্ৰামসেৱীকা প্ৰশিক্ষণ কেন্দ্ৰ আছে৷\nঅসম কৃষি বিশ্ববিদ্যালয়ে শিক্ষাদানৰ ক্ষেত্ৰত আৰম্ভনিৰে পৰা চেমেষ্টাৰ পদ্ধতিৰ প্ৰয়োগ কৰি গুণগত উচ্চশিক্ষাৰ ব্যৱস্থা কৰি আহিছে৷ ২০১১-১২ শিক্ষাবৰ্ষলৈকে অসম কৃষি বিশ্ববিদ্যালয়ে ১২৩৬৩ জনক স্নাতক, ২৯৭০ জনক স্নাতকোত্তৰ আৰু ৩৯১ জনক পি.এইচ. ডি. ডিগ্ৰী প্ৰদান কৰিছে৷ অধিক বাস্তৱসন্মত শিক্ষা প্ৰদান কৰাৰ উদ্দেশ্যে ছাত্ৰ-ছাত্ৰীসকলক গ্ৰাম্য পৰিবেশত অভ্যস্ত হ’ব পৰাকৈ স্নাতক পাঠ্যক্ৰমৰ এটা চেমেষ্টাৰ গাৱঁত সম্পাদন কৰা হয়৷ এই ক্ষেত্ৰত কৃষি মহাবিদ্যালয়ে ১৯৯৪ চনৰ পৰা “গ্ৰাম্য কৃষি কৰ্ম অভিজ্ঞতা আঁচনি” ৰূপায়ণ কৰি অহাৰ লগতে চাহ বিজ্ঞান , গাৰ্হস্থ্য বিজ্ঞান, পশুচিকিৎসা বিজ্ঞান আৰু মীন বিজ্ঞানৰ স্নাতক পাঠ্যক্ৰমতো এনে আঁচনি সন্নিবিষ্ট কৰা হৈছে৷ নিম্ন মধ্যবিত্ত পৰিয়ালৰ মেধাবী ছাত্ৰ-ছাত্ৰীৰ উচ্চশিক্ষাৰ সপোন বাস্তৱায়িত কৰাত অসম কৃষি বিশ্ববিদ্যালয়ে বিশেষ ভুমিকা গ্ৰহন কৰি আহিছে৷\nকৃষি বিশ্ববিদ্যালয়ে নূন্যতম আৰ্থিক বোজা আৰু যথোচিত মেধা জলপানী ব্যৱস্থা প্ৰবৰ্তন কৰি সমাজৰ সকলো বৰ্গৰ বাবে উচ্চশিক্ষাৰ দুৱাৰ মুকলি কৰি দিছে৷ বিশ্ববিদ্যালয়ৰ গৌৰৱময় শৈক্ষিক ইতিহাসত এনে ভালেমান ছাত্ৰ-ছাত্ৰীৰ নাম ল’ব পৰাকৈ আছে যি সকলে নূন্যতম খৰছতে অসম কৃষি বিশ্ববিদ্যালয়ত সফল শৈক্ষিক কেৰিয়াৰ গঢ়ি দেশে বিদেশে সুপ্ৰতিষ্ঠিত হৈ সন্মানীয় আসনত উপৱিষ্ট হৈ আছে৷ নিম্নমধ্যবিত্ত অভিভাৱকৰ আৰ্থিক সামৰ্থৰ ভিতৰতে গুণগত উচ্চশিক্ষাৰ সুব্যৱস্থা কৰি অসম কৃষি বিশ্ববিদ্যালয়ে অসমৰ বিজ্ঞান শিক্ষা বিকাশৰ দিশত নিৰ্ণায়ক ভূমিকা পালন কৰি আহিছে৷\nকৃষি গৱেষণাৰ ক্ষেত্ৰত, এই বিশ্ববিদ্যালয়ে উদ্ভাৱন কৰি উলিওৱা ধান, মাহজাতীয় শস্য, তৈলবীজ, মৰাপাট, উদ্যান শস্যৰ বিভিন্ন জাতৰ ওপৰি পশু আৰু মীন সম্পৰ্কীয় প্ৰযুক্তি সমূহে কৃষকৰ পথাৰত আশানুৰূপ সুফল দিছে৷ নিজস্ব জাত উদ্ভাৱনৰ ওপৰি অন্যান্য প্ৰতিষ্ঠানৰ উদ্ভুত জাতক পৰীক্ষা-নীৰিক্ষাৰ দ্বাৰা অসমৰ পৰিবেশত খাপ খোৱা সমূহ বাছনি কৰি উত্তৰ-পূৰ্বাঞ্চলৰ বাবে অনুমোদন জনাইছে৷ শস্যৰ পৰিপুষ্টি, ৰোগ, পোক-পতংগ নিয়ন্ত্ৰণ, জলব্যৱস্থাপনা, অপতৃন নিয়ন্ত্ৰণ, জৈৱ নিয়ন্ত্ৰণ, জৈৱ প্ৰযুক্তিবিদ্যা আদি কৃষি বিজ্ঞানৰ ন ন শাখাত অসম কৃষি বিশ্ববিদ্যালয়ে গুৰুত্বপূৰ্ণ বৰঙণি আগবঢ়াইছে৷ পশুপালন, মীন পালন আৰু গাৰ্হস্থ্য বিজ্ঞানৰ ক্ষেত্ৰটো এই বিশ্ববিদ্যালয়ৰ যথেষ্ট অৱদান আছে৷\nঅসম কৃষি বিশ্ববিদ্যালয়ে সম্পাদন কৰা কিছুমান গুৰুত্বপূৰ্ণ গৱেষণা কৰ্মঃ\n(১) ধানৰ জাত উদ্ভাৱনঃ অসম কৃষি বিশ্ববিদ্যালয়ে ভিন ভিন শস্যকালৰ আৰু অনুকূল-প্ৰতিকূল উভয়ধৰণৰ পৰিস্থিতিৰ উপযোগী উচ্চ উৎপাদনক্ষম ভালেমান ধানৰ সঁচ উদ্ভাৱন কৰি উলিয়াইছে৷\n(ক) দীৰ্ঘদিনীয়া শালিধানৰ উন্নত জাত ( অনুকূল পৰিস্থিতিৰ বাবে): ৰঞ্জিৎ, বাহাদুৰ, পিয়লি, কুশল, মনিৰাম আদি৷\n(খ) মধ্যমীয়া কৃষিকালৰ শালিধানৰ উন্নত জাতঃ সত্যৰঞ্জন, বসুন্ধৰা, স্বৰ্ণাভ, টি.টি.বি. ৪০৪, দীননাথ৷\n(গ) কম কৃষিকালৰ জাঁতঃ লাচিত আৰু চিলাৰায়\n(ঘ) অতি কমদিনীয়া (৯০-১০০ দিনীয়া): লুইত, কপিলী, কলং, দিচাং\n(ঙ) বুঢ়া কঠিয়া ৰোপন কৰিও ভাল উৎপাদন দিয়া সঁচঃ প্ৰফুল্ল আৰু গীতেশ\n(চ) বানপানী সহিব পৰা জাঁতঃ জলশ্ৰী আৰু জলকুৱঁৰী\n(ছ) বৰোধানৰ উন্নত জাতঃ জয়মতী আৰু কনকলতা\n(জ) বাওধানৰ উন্নত জাঁতঃ পদ্মপানী, পানীন্দ্ৰ আৰু পদ্মনাথ\nবিভিন্ন পৰিবেশ, পৰিস্থিতি, জলবায়ু, আৰ্থসামাজিক পৰিবেশত খাপ খাব পৰাকৈ অসম কৃষি বিশ্ববিদ্যালয়ে আন বহুতো ধানৰ জাত উদ্ভাৱন কৰি উলিয়াইছে৷ নামমাত্ৰ সাৰেৰে কৰিব পৰা জাত “ভাৰতী”, জহাধানৰ উন্নত জাত “কেতেকী জহা”, বৰাধানৰ উন্নত জাত “আঘোনী বৰা”, “ৰঙালী” আৰু “ভোগালী” আদিৰ নাম ল’ব পাৰি৷ আগতীয়া বানপানী এৰাই চলিব পৰাকৈ “লুইত” আৰু “কপিলী” জাতৰ আগতীয়া আহুধানৰ খেতি আৰু বানপানী শুকোৱাৰ পাছত পোনপটিয়াকৈ সিঁচি বা ৰুই কৰা লুইত আৰু কপিলী জাতৰ শেহতীয়া শালিধানৰ খেতিয়ে বানাক্ৰান্ত কৃষকৰ মুখত হাঁহি বিৰিঙাবলৈ সক্ষম হৈছে৷ “কেতেকী জহা” ধানৰ জৈৱিক খেতিয়ে ৰাজ্যৰ কৃষিখণ্ডলৈ অপাৰ বানিজ্যিক সম্ভাৱনাৰ পথ প্ৰশস্ত কৰিছে৷\n(২) সৰিয়হৰ উন্নত জাতঃ টি.এচ. ৩৬, টি.এচ. ৩৮ , টি.এচ. ৪৬ আৰু শেহতীয়াকৈ সিচিব পৰা জাত টি.এচ. ৬৭৷\n(৩) কুঁহিয়াৰৰ উন্নত জাতঃ দৰিয়া, কলং, বৰাক, ধনশিৰি, নামবৰ, কপিলীপাৰ, দৈয়াং আদি৷\n(৪)মৰাপাটৰ উন্নত জাতঃ তৰুন (সৰ্বভাৰতীয় অনুমোদনপ্ৰাপ্ত জাত)\n(৫) মগুমাহৰ উন্নত জাতঃ প্ৰতাপ\n(৬) মাটিমাহৰ উন্নত জাতঃ কে. ইউ. ৩০১\n(৭) তিলৰ উন্নত জাতঃ এচ. টি. ১৬৮৩\n(৮) নাৰিকলৰ উন্নত জাতঃ কামৰূপা, আসাম গ্ৰীন টল, কাঁহিকুছি হাইব্ৰিড – ১\n(৯) জিকাৰ উন্নত জাতঃ জে. চি. ১ আৰু জে. চি. ২\nবিশ্ববিদ্যালয়ে জৈৱ প্ৰযুক্তিবিদ্যাৰ ক্ষেত্ৰটো বিশেষ সফলতা লাভ কৰিছে৷ বুট মাহৰ এবিধ অপকাৰী পতংগৰ বিৰুদ্ধে প্ৰতিৰোধমূলক জিন উদ্ভাৱন কৰি ব্যক্তিগত খণ্ডৰ জড়িয়তে এনে প্ৰতিৰোধী সঁচৰ বিপননৰ ব্যৱস্থা গ্ৰহণ কৰিছে৷ জৈৱ নিয়ন্ত্ৰক বিশেষকৈ, “ট্ৰাইক’কাৰ্ড”, “জৈৱকীৰন” আদিয়ে কৃষকৰ পথাৰত সুফল দিছে৷ পশুপালনৰ ক্ষেত্ৰত “গাহৰি’ আৰু “ছাগলী”ৰ স্থানীয় ও বিদেশী জাতৰ মাজত বৰ্ণসংকৰণৰ দ্বাৰা উন্নত সঁচ উদ্ভাৱন কৰিছে৷ বনৰজা, কলিংগ ব্ৰাউন আদি কুকুৰাৰ জাতে কৃষকৰ সমাদৰ পাইছে৷ গাৰ্হস্থ্য বিজ্ঞান বিভাগৰ পুষ্টিকৰ শিশু খাদ্য “আসাম মিক্স”, মীন গৱেষণা কেন্দ্ৰৰ সুষম মৎস্য-খাদ্য “সুষমা” আদি উল্লেখনীয় উদ্ভাৱন৷ গাৰ্হস্থ্য বিজ্ঞান বিভাগে মহিলাৰ বাবে উপযোগী হোৱাকৈ ভালেমান কৃষি সঁজুলিৰ নিৰ্মান অথবা নৱনিৰ্মান কৰি উলিয়াইছে৷ প্ৰাকৃতিক ৰঙৰ ব্যৱহাৰৰ দ্বাৰা বস্ত্ৰ ৰঙীন কৰাৰ প্ৰযুক্তি গাৰ্হস্থ্য বিজ্ঞান বিভাগে উদ্ভাৱন কৰি উলিয়াইছে৷ মীন গৱেষণা কেন্দ্ৰৰ উদ্যোগত বিশ্ববিদ্যালয়ে বৰ্তমান বাৰ্ষিক ৮ কোটি মাছৰ পোনা উৎপাদনৰ আন্তঃগাঁথনি গঢ়ি তুলিছে৷ শস্য- মৎস্য আৰু পশুধনৰ সমন্বিত পাম ব্যৱস্থাপনাৰ উদ্ভাৱন আৰু জনপ্ৰিয়কৰণত এই বিভাগে সাফল্য লাভ কৰিছে৷ তাৰোপৰি বিশ্ববিদ্যালয়ে “ক্ষুদ্ৰ চাহখেতিয়ক পৰামৰ্শ কাৰ্যক্ৰম”ৰ দ্বাৰা ক্ষুদ্ৰ চাহ খেতিৰ প্ৰসাৰত বিশেষ অৰিহনা যোগাই আহিছে৷\nবিশ্ববিদ্যালয় সমূহ হৈছে সামাজিক উত্তৰণৰ জৰায়ু৷ এই জৰায়ুত স্থিতি লৈয়ে সমাজৰ বিভিন্ন খণ্ডলৈ দুচকুত অযুত স্বপ্ন লৈ ওলাই আহে কুশলী মানৱ সম্পদ৷ সেয়েহে বিশ্ববিদ্যালয়ৰ পৰা সমাজৰ প্ৰত্যাশা সদায়েই সৰ্বাধিক৷ স্বাভাৱিক আৰু সংগত কাৰণতেই কৃষি বিশ্ববিদ্যালয়ৰ পৰাও সমাজৰ প্ৰত্যাশা বহু বেছি, কিয়নো কৃষি খণ্ডৰ বিকাশ বিশ্ববিদ্যালয়ৰ লগত ওতপ্ৰোতভাৱে জড়িত৷ কৃষিয়ে কালৈও অপেক্ষা নকৰে,- সেয়েহে সময়োপযোগী পদক্ষেপ গ্ৰহণ কৰাত সামান্যতম গাফিলতিকো সমাজে সহজভাবে নলয়৷\nপৰিৱৰ্তিত পৰিস্থিতিত সকলোধৰণৰ সমাজ উন্নয়নমূলক আঁচনি, পৰিকল্পনা আৰু সামাজিক উত্তৰণৰে অভিকেন্দ্ৰৰূপে বিশ্ববিদ্যালয় সমূহ গঢ়ি তোলাৰ প্ৰয়োজনীয়তাই দেখা দিছে৷ অসম কৃষি বিশ্ববিদ্যালয়ক কৃষিখণ্ডৰ এনে এক উন্নয়নৰ অভিকেন্দ্ৰৰূপে গঢ়ি তোলাৰ প্ৰাসংগিকতাই দেখা দিছে৷ ইতিমধ্যে অসমৰ কৃষক ৰাইজে বিশ্ববিদ্যালয়ৰ দ্বাৰা উদ্ভাৱিত প্ৰযুক্তি আৰু কৃষি সম্প্ৰসাৰণ ব্যৱস্থাৰ প্ৰতি গভীৰ আস্থা প্ৰদৰ্শন কৰিছে৷ এই ব্যৱস্থা অধিক শক্তিশালী ৰূপত গঢ়ি উঠিলেহে অসমৰ কৃষক ৰাইজ সৰ্বাত্মকভাৱে লাভান্বিত হ’ব৷\nসাম্প্ৰতিক সময়ত, গোলকীয় উষ্ণতা বৃদ্ধি, জলবায়ু পৰিবৰ্তন আদি কাৰকে কৃষিখণ্ডলৈ নতুন প্ৰত্যাহ্বান কঢ়িয়াই আনিছে৷ পুৰণি প্ৰযুক্তিবোৰক পৰিৱৰ্তিত জলবায়ুত খাপখোৱাকৈ সংশোধন, পৰিমাৰ্জন কৰাৰ লগতে ন উদ্ভাৱনৰ প্ৰয়োজনীয়তা আহি পৰিছে৷ বহু ক্ষুদ্ৰ আৰু উপান্ত কৃষকে গোলকীয় অৰ্থনীতিৰ মেৰপেছত পৰি কৃষিখণ্ড পৰিত্যাগ কৰি নগৰলৈ ঢাপলি মেলি অদক্ষ শ্ৰমিকৰ জীৱনকে বাছি লৈছে৷ আনহাতে, বিভিন্ন কাৰণত কৃষিভুমি টুটিছে, হেৰাইছে থলুৱা জাত আৰু নাটনি হৈছে কৃষি বনুৱাৰ৷ বজাৰ ব্যৱস্থাপনাৰ অভাৱে আশাহত কৰিছে উৎপাদক কৃষকক আৰু মধ্যভোগীৰ অধিক মুনাফা লাভৰ পথ মুকলি কৰিছে৷\nঅসম কৃষি বিশ্ববিদ্যালয়ে ইতিমধ্যে এই কৃষি সমস্যাবোৰৰ ওপৰত বিস্তৃত গৱেষণা প্ৰকল্প আৰম্ভ কৰিছে৷ এই কথাও মনত ৰাখিব লাগিব যে,- নতুন কৃষিনীতিত কৃষকেই লাভ কৰিছে সৰ্বোচ্চ প্ৰাথমিকতা৷ আগন্তুক দিনত বাস্তৱমুখী শিক্ষা, গবেষণা, আৰু ফলাফলকেন্দ্ৰিক সম্প্ৰসাৰন আঁচনিৰ জড়িয়তে কৃষিখণ্ডৰ আৰু সৰ্বসাধাৰণ কৃষকৰ প্ৰত্যাশা পুৰণৰ হেতু অবিৰত গতিৰে অসম কৃষি বিশ্ববিদ্যালয় অগ্ৰসৰ হ’ব লাগিব৷\nশ্ৰী অঞ্জন কৃষ্ণ শৰ্মা\nশস্য বিজ্ঞান বিশেষজ্ঞ\nশোণিতপুৰ কৃষি বিজ্ঞান কেন্দ্ৰ\nনপাম- ৭৮২০৪২, তেজপুৰ\n← মৌ-সনা সোঁৱৰণি (নলিনীধৰ ভট্টাচাৰ্য): অষ্টাদশ খণ্ড\nঅসমত গাৰ্হস্থ্য বিজ্ঞান শিক্ষা (- ড° মিনাৰ্ভা শইকীয়া বৰুৱা) →\nশাৰদীয় চিন্তা (আব্দুছ চাজিদ)\nOctober 15, 2013 March 10, 2021 0\nনামৰ মাহ ভাদ আৰু বৰদোৱা, বৰপেটা (ৰঞ্জিত গোবিন্দ বৰা)\nSeptember 15, 2012 March 10, 2021 0\nঅসমীয়া জন-জীৱনত ৰাখী বন্ধন (ময়ুৰী শৰ্মা)


চেমচাং গেলেক্সী S10e Price in India, Full Specifications & Features - 28th October 2021 | Digit\nচেমচাং গেলেক্সী S10e Price in India: ₹ 50,999 (onwards) Available at2Store\nCurrent Best Price of চেমচাং গেলেক্সী S10e is ₹ 50999\nচেমচাং গেলেক্সী S10e Specs\nম'ডেল : Samsung Galaxy S10e\nপ্ৰডাক্টৰ নাম : Samsung Galaxy S10e\nপিক্সেল ডেনচিটি (PPI) : 438\nপিছফালৰ কেমেৰা মেগাপিক্সেল : 12 + 16\nচেমচাং গেলেক্সী S10e Brief Description\nচেমচাং গেলেক্সী S10e Smartphone প্ৰতি ইঞ্চি 438 -ৰ এটা পিক্সেল ঘনত্বত 1080 x 2280 পিক্সেল ৰিজ’লিউশ্বনৰ সৈতে 5.8 -ইঞ্চি Dynamic AMOLED -ৰ সৈতে আহে৷ ফোনটো 2.7 GHz Octa ক’ৰ প্ৰচেশ্বৰৰ দ্বাৰা সক্ষমিত আৰু ইয়াত 6GB ৰেম আছে৷ চেমচাং গেলেক্সী S10e Android 9.0 OS-ত চলে৷\nচেমচাং গেলেক্সী S10e Smartphone March 2019 -ত মুকলি কৰা হৈছে৷\nচেমচাং গেলেক্সী S10e -ৰ সংযোগ ক্ষমতা বিকল্পসমূহৰ লগত অন্তৰ্ভুক্ত হৈ থাকে: ,GPS,Wifi,HotSpot,NFC,Bluetooth,\nপ্ৰধান কেমেৰাটো 12 + 16 MP শ্বুটাৰৰ৷\nচেমচাং গেলেক্সী S10e -ৰ কেমেৰাটোত এইবিলাক অন্তৰ্ভুক্ত হৈ থাকে: Auto Focus,Face Detection,HDR,Panorama Mode,Geo-tagging,Touch Focus,Digital Zoom,Video Recording\nচেমচাং গেলেক্সী S10e Price in India updated on 2nd May 2019\nচেমচাং গেলেক্সী S10e Price In India Starts From Rs. 50999 The best price of চেমচাং গেলেক্সী S10e is Rs. 50999 on Amazon, which is 16% less than the cost of চেমচাং গেলেক্সী S10e on Flipkart Rs.59000.This Mobile Phones is expected to be available in 128GB,256GB variant(s).\nUser Reviews of চেমচাং গেলেক্সী S10e


Diclodase in Assamese ৰ ব্যৱহাৰ, পালি, পাৰ্শ্চক্ৰিয়া, উপকাৰ, ক্ৰিয়া-প্ৰতিক্ৰিয়া আৰু সতৰ্কতাবাণী - Diclodase ar byavahar, ppali, parshwakriya, upkaar, kriya-pratikriya aaru satarkatabani\nउत्पादक: Clyde Biotech P Ltd\nDiclodase के प्रकार चुनें\nDiclodase 50 Mg/10 Mg Tablet\nDiclodase ৰ মূল্য আৰু পেকৰ চাইজ - Diclodase Price and Pack Size in Assamese - Diclodase ar mulya aaru pakor size\nDiclodase 50 Mg/10 Mg Tablet ₹34.0 दवा खरीदें\nDiclodase की जानकारी\nDiclodase ৰ লাভ আৰু ব্যৱহাৰসমূহ- Diclodase Benefits & Uses in Assamese- Diclodase ar laabh aaru byavaharsamuh\nDiclodase ৰ পালি আৰু সেয়া কেনেদৰে ল'ব- Diclodase Dosage & How to Take in Assamese - Diclodase ar paali aaru xeya kenedore lobo\nDiclodase ৰ পাৰ্শ্চক্ৰিয়াসমূহ- Diclodase Side Effects in Assamese- Diclodase ar parshwakriyasamuh\nDiclodase সংক্ৰান্ত সতৰ্কতাবাণীসমূহ- Diclodase Related Warnings in Assamese- Diclodase xonkranta xatarkatabanisamuh\nঅইন দৰৱৰ সৈতে Diclodaseৰ গুৰুতৰ ক্ৰিয়া-প্ৰতিক্ৰিয়া- Severe Interaction of Diclodase with Other Drugs in Assamese- Oinor xoite Diclodase ar gurutor kriya-pratikriya\nDiclodase মতভেদসমূহ- Diclodase Contraindications in Assamese- Diclodase nishedhsamuh\nDiclodase ৰ বিষয়ে সততে সোধা প্ৰশ্নসমূহ- Frequently asked Questions about Diclodase in Assamese- Diclodase ar bikhoye satate xodha prashnasamuh\nখাদ্য আৰু মদৰ সৈতে Diclodase ক্ৰিয়া-প্ৰতিক্ৰিয়া- Diclodase Interactions with Food and Alcohol in Assamese- khadya aaru modor xoite Diclodase kriya-pratikriya\nDiclodase ৰ লাভ আৰু ব্যৱহাৰসমূহ - Diclodase Benefits & Uses in Assamese - Diclodase ar laabh aaru byavaharsamuh\nDiclodase তলত দিয়াবোৰৰ চিকিত্সাৰ ক্ষেত্ৰত ব্যৱহাৰ কৰা হয় -\nDiclodase ৰ পালি আৰু সেয়া কেনেদৰে ল'ব - Diclodase Dosage & How to Take in Assamese - Diclodase ar paali aaru xeya kenedore lobo\nDiclodase-ৰ উপাদানসমূহ - Diclodase Active Ingredients in Assamese - Diclodase-ar upadaansamuh\nDiclodase ৰ পাৰ্শ্চক্ৰিয়াসমূহ - Diclodase Side Effects in Assamese - Diclodase ar parshwakriyasamuh\nগৱেষণাৰ ভিত্তিত, Diclodase ব্যৱহাৰৰ ক্ষেত্ৰত তলত দিয়া পাৰ্শ্চক্ৰিয়া প্ৰত্যক্ষ কৰা হৈছে -\nसीने में जलन translation missing: as.common (और पढ़ें - सीने की जलन के घरेलू उपाय)\nपेट दर्द translation missing: as.common (और पढ़ें - पेट दर्द के घरेलू उपाय)\nबदहजमी translation missing: as.common (और पढ़ें - बदहजमी के घरेलू उपाय)\nDiclodase সংক্ৰান্ত সতৰ্কতাবাণীসমূহ - Diclodase Related Warnings in Assamese - Diclodase xonkranta xatarkatabanisamuh\nDiclodase-ৰ ব্য়ৱহাৰ গৰ্ভৱতী মহিলাৰসকলৰ বাবে নিৰাপদনে?\nগৰ্ভাবস্থাৰ সময়ত Diclodaseএ মধ্যমীয়া পাৰ্শ্ব-প্ৰতিক্ৰিয়া কৰিব পাৰে। আপুনি যদি ইয়াৰ ক্ষতিকৰ প্ৰভাৱ অনুভৱ কৰে, তেন্তে এই ঔষধটো গ্ৰহণ কৰা লগে লগে বন্ধ কৰক, আৰু চিকিতসকৰ পৰামৰ্শ অবিহনে Diclodase পুনৰাই গ্ৰহণ নকৰিব।\nDiclodase-ৰ ব্য়ৱহাৰ কেচুৱাক বুকুৰ গাখীৰ খুৱাই থকা মহিলাসকলৰ বাবে নিৰাপদনে?\nস্তন্যপায়ী মহিলাসকলে Diclodase ৰ মধ্যমীয়া পাৰ্শ্ব-প্ৰতিক্ৰিয়া অনুভৱ কৰিব পাৰে। আপুনি যদি কোনো পাৰ্শ্ব-প্ৰতিক্ৰিয়া লক্ষ্য কৰে লগে লগে Diclodase গ্ৰহণ কৰা বন্ধ কৰে। আপোনাৰ চিকিতসকৰ সৈতে যোগাযোগ কৰক আৰু আপোনাৰ চিকিতসকে সুৰক্ষিত বুলি কোৱাৰ পিছতহে পিছত ব্যৱহাৰ কৰিব।\nবৃক্কত Diclodase কি প্ৰভাৱ দেখা গৈছে?\nDiclodaseৰ পাৰ্শ্ব-প্ৰতিক্ৰিয়াই কেতিয়াবাহে বৃক্ক ক প্ৰভাবিত কৰে।\nযকৃতত Diclodase কি প্ৰভাৱ দেখা গৈছে?\nDiclodaseৰ পাৰ্শ্ব-প্ৰতিক্ৰিয়াই কেতিয়াবাহে কলিজা ক প্ৰভাবিত কৰে।\nহৃদযন্ত্ৰৰ ক্ষেত্ৰত Diclodase ৰ কি প্ৰভাৱ দেখা গৈছে?\nDiclodaseৰ হৃদয় ৰ ওপৰত মৃদু পাৰ্শ্ব-প্ৰতিক্ৰিয়া আছে।\nঅইন দৰৱৰ সৈতে Diclodaseৰ গুৰুতৰ ক্ৰিয়া-প্ৰতিক্ৰিয়া - Severe Interaction of Diclodase with Other Drugs in Assamese - Oinor xoite Diclodase ar gurutor kriya-pratikriya\nDiclodase তলত দিয়া দৰৱৰ সৈতে লোৱা উচিত যিহেতু ই ৰোগীৰ ক্ষেত্ৰত গুৰুতৰ পাৰ্শ্চক্ৰিয়াৰ সৃষ্টি কৰিব পাৰে -\nDiclodase মতভেদসমূহ - Diclodase Contraindications in Assamese - Diclodase nishedhsamuh\nআপুনি যদি তলত দিয়া যিকোনো এবিধ ৰোগৰ সমুখীন হৈ আছে, আপুনি তেন্তে ডাক্তৰৰ পৰামৰ্শ অবিহনে Diclodase লোৱা অনুচিত যাতে -\nDiclodase ৰ বিষয়ে সততে সোধা প্ৰশ্নসমূহ - Frequently asked Questions about Diclodase in Assamese - Diclodase ar bikhoye satate xodha prashnasamuh\nএই Diclodase-এ অভ্য়াস বা নিচাৰ সৃষ্টি কৰে নেকি?\nনহয়, Diclodase আসক্তি সৃষ্টি কাৰক বুলি কোনো সাক্ষ্য নাই।\nহয়, Diclodase লোৱাৰ পিছত এনে কাৰ্যকলাপ বা কাম কৰা নিৰাপদ যিহেতু ই আপোনাক তন্দ্ৰাচ্ছন্ন নকৰে।\nহয়, কিন্তু আপুনি ডাক্তৰৰ পৰামৰ্শ অনুসাৰেহে Diclodase লোৱা উচিত।\nনহয়, Diclodaseয়ে কোনোধৰণৰ মানসিক ৰোগৰ চিকিত্সা কৰিব নোৱাৰে।\nখাদ্য আৰু মদৰ সৈতে Diclodase ক্ৰিয়া-প্ৰতিক্ৰিয়া - Diclodase Interactions with Food and Alcohol in Assamese - khadya aaru modor xoite Diclodase kriya-pratikriya\nখাদ্য আৰু Diclodaseৰ ক্ৰিয়া-প্ৰতিক্ৰিয়া\nগৱেষণাৰ অভাৱত, Diclodase আৰু খাদ্য একেলগে লোৱাটোৰ পিছৰ পৰ্যায়ৰ বিষয়ে একো ক'ব পৰা নাযায়।\nমদ আৰু Diclodaseৰ মাজৰ প্ৰতিক্ৰিয়া\nএই বিষয়ত এতিয়ালৈ কোনো গৱেষণা হোৱা নাই। সেয়ে Diclodaseৰ সৈতে মদ্যাপন কৰাৰ ক্ষেত্ৰত প্ৰভাৱক লৈ এতিয়ালৈ পাৰ্শ্চক্ৰিয়াৰ বিষয়ে জনা হোৱা নাই।\nDiclodase ৰ অনুকল্প - Substitutes for Diclodase in Assamese\nDiclodase के लिए सारे विकल्प देखें\nআপুনি বা আপোনাৰ পৰিয়ালৰ কোনোবাই Diclodase লয় নেকি? অনুগ্ৰহ কৰি এটা সমীক্ষাত ভাগ লওক আৰু আনকো সহায় কৰক\nআপুনি চিকিৎসকে নিদান আগবঢ়োৱা Diclodase ব্যৱহাৰ কৰিছিল নেকি?\nআপুনি কিমান পৰিমাণে Diclodase সেৱন কৰিছিল?\nআপুনি Diclodase ভোজন কৰাৰ আগত নে পাছত সেৱন কৰিছিল?\nআপুনি কোন সময়ত Diclodase সেৱন কৰে?


xukhdukh.com December 12, 2016 goodnews, ভাল খবৰ,\n১. কৃষ্ণকান্ত সন্দিকৈ মুক্ত বিশ্ববিদ্যালয়ে চলিত বৰ্ষৰ বঁটা কালি প্ৰদান কৰা হয় বিশিষ্ট শিক্ষাবিদ তথা অসমৰ সু-সন্তান ডঃ মৃণাল মিৰিক। এই বঁটা প্ৰদান কৰে অসমৰ মুখ্যমন্ত্ৰীয়ে।\n২. অসম লোকসেৱা আয়োগৰ কেলেংকাৰীৰ বিষয়ত তদন্ত এতিয়াও থমকি ৰোৱা নাই। ৰাকেশ পালৰ তুৰাৰ ঘৰতো তালাচী চলোৱাৰ লগতে, গ্ৰেপ্তাৰ হোৱা সদস্য ডঃ বসন্ত কুমাৰ দলেই ১৪গৰাকী প্ৰাৰ্থীৰ সৈতে যোগাযোগ ৰক্ষা কৰাৰ তথ্যও আৰক্ষীয়ে লাভ কৰাৰ সুখবৰ।\n৩. অসম সাহিত্য সভাৰ মজিয়া পুনৰ বিতৰ্কৰ মাজলৈ অহাৰ পাছত এইবাৰ বৰ্তমানৰ কাৰ্যনিৰ্বাহকক অবৈধ আখ্যা দি প্ৰতিবাদ ৰাজহুৱা কৰিলে ৪গৰাকী প্ৰাক্তন সভাপতি সহ ২২গৰাকী বিশিষ্ট সাহিত্যিক-সাংবাদিকে। কাৰ্যনিৰ্বাহক সভাৰ পুনৰ গঠন কৰিহে শিৱসাগৰত শতবাৰ্ষিকী পালন কৰিবলৈকো জনালে আহ্বান।\n৪. যোৰহাট গ্ৰন্থমেলাৰ বাকৰিত ডঃ মালিনীৰ ‘অজান পক্ষী’ উন্মোচন কৰিলে মৌচাক মামা ডঃ শান্তনু তামূলীয়ে। অসমীয়া গ্ৰন্থবোৰ ইলেক্ট্ৰনিক মাধ্যমত প্ৰকাশৰ সময় আহি পৰা বুলিও তেখেতে মত প্ৰকাশ কৰে। দেৱজিত গোস্বামীৰ গ্ৰন্থ ‘বিল গেটছৰ অসুখ আৰু অন্যান্য’ও উন্মোচিত হোৱাৰ সুখবৰ।\n৫. কালি গুৱাহাটী প্ৰেছ ক্লাৱত বাংলাদেশৰ লেখকৰ মুকুল ৰায়ৰ মূল বাংলা ‘ভ্ৰমণোপন্যাস’ৰ সংগীতা বৰুৱা শইকীয়াই কৰা অনুদিত ৰূপ ‘পাহাৰী কন্যা বাগেশ্বৰী’ উন্মোচিত হয়। উন্মোচন কৰে বিশিষ্ট কবি-গীতিকাৰ মীৰা ঠাকুৰে।\n৬. অচিৰেই সদৌ অসম টাই আহোম ছাত্ৰ সন্থা দ্বি-বিভক্ত দুটি গোটৰ একত্ৰীকৰণ সম্ভ হব বুলিও বাতৰি প্ৰকাশ পাইছে। জনগোষ্ঠীয় অধিকাৰৰ সংগ্ৰামখন শক্তিশালী ৰূপত আগুৱাই নিয়াৰ বাবে এয়া সময়োচিত পদক্ষেপ ৰূপেও পৰিগণিত হৈছে।\n৭. অহা ১৬-১৭ ডিচেম্বৰত মৰিয়নি কলেজত অনুষ্ঠিত হব সোণালী জয়ন্তীৰ বৰ্ণাঢ্য সামৰণী অনুষ্ঠান। এই অনুষ্ঠানত মুখ্যমন্ত্ৰীৰ উপৰিও শিক্ষামন্ত্ৰীয়েও অংশগ্ৰহণ কৰিব।\n৮. সঞ্জীৱন প্ৰকাশনে অসমীয়া ভাষাৰ প্ৰথম ‘লেখক সাংবাদিকৰ গাইড’ নামৰ গ্ৰন্থখনি সংশোধিত আৰু পৰিবৰ্ধিত ৰূপত পুনৰ প্ৰকাশ কৰি উলিয়াইছে। জ্যেষ্ঠ সাংবাদিক ভাতৃদ্বয় শান্তনু কৌশিক বৰুৱা আৰু শাংকৱ কৌশিক বৰুৱাই যুগুত কৰা পুথিখনৰ সংকলন সহযোগী হিচাবে অৰিহণা যোগাইছে উতপল দত্ত, প্ৰভাত গোস্বামী, ৰঞ্জু হাজৰিকা, অভিজিত শৰ্মা বৰুৱা, দেৱজ্যোতি বৰা আৰু নেত্ৰকনল গোস্বামীয়ে।\n৯. ভূটানৰ থিম্ফুত টং ইল মিডুৰ ছাউথ এছিয়ান গেমছলৈ অৰ্থৰ অভাৱত যাব নোৱাৰা কিক বক্সাৰ বিশ্বজিত ৰায়লৈ বাতৰি কাকতত প্ৰকাশিত বাতৰিৰ পাছতে ১৮হাজাৰ টকাৰ আৰ্থিক সাহাৰ্য আগবঢ়াইছে গুৱাহাটীৰ কামাখ্যাৰ নীলাচল স্পৰ্টচ ক্লাৱ। উল্লেখযোগ্য যে শৈশৱতে দুৰ্ঘটনাত এখন হাত হেৰুৱা ৰায়ে এখন হাতেৰে কিক বস্কিংত প্ৰতিপক্ষত ধৰাশায়ী কৰি আহিছে।\n১০. গুৱাহাটীত চলি থকা এলীট ছিনিয়ৰ ৰাষ্ট্ৰীয় বক্সিং চেম্পিয়নশ্বিপত ছেমিফাইনেলত প্ৰৱেশ কৰিলে শিৱ থাপা, দ্ৰেৱেন্দ্ৰ আৰু মনোজ কুমাৰে। আনফালে শিৱসাগৰত অনুষ্ঠিত শৰীৰ চৰ্চা প্ৰতিযোগিতাত ডিমৌ ৰিয়ান ফ্লেক্স জীম ক্লাৱৰ আৰিফ আলিয়ে মিঃ শিৱসাগৰৰ খিতাপ লাভ কৰিবলৈ সক্ষম হয়।


চিন্তাৰ অৱকাশ ! ৫-১১ বছৰীয়া শিশুৱে ল'ব পাৰিব ক'ভিড প্ৰতিষেধক Prag News : Best Assamese News Channel, Latest Assam News Live Today , North East Breaking News\nচিন্তাৰ অৱকাশ ! ৫-১১ বছৰীয়া শিশুৱে ল'ব পাৰিব ক'ভিড প্ৰতিষেধক\nনতুন দিল্লী : ক’ভিড প্ৰতিষেধকক লৈ বৰ্তমানেও চলি আছে পৰীক্ষা-নিৰীক্ষা৷ বিশ্বত ক’ভিডে ধ্বংসলীলাৰ সৃষ্টি কৰাৰ পাছতে ক’ভিড প্ৰতিষেধক সৃষ্টিয়ে দিছিল আশাৰ বতৰা৷ পূৰ্বতকৈ যথেষ্ট পৰিমাণে ক'ভিড পৰিস্থিতি নিয়ন্ত্ৰণলৈ আহিল যদিও শিশুসকলক এই প্ৰতিষেধক দিয়াতো কিমান ফলপ্ৰসু সেয়া নিৰীক্ষণৰ ভিতৰত আছিল৷ সোমবাৰে সকলো প্ৰশ্নৰ সমিধান উলিয়াই ফাইজাৰ আৰু বায়'টেকে শিশুসকলক এই প্ৰতিষেধক দিয়াতো সুৰক্ষিত বুলি জানিবলৈ দিয়ে৷\n৫বছৰ বয়সৰ পৰা ১১ বছৰ বয়সৰ শিশুক এই ভেকচিন দিয়াতো সুৰক্ষিত বুলি বিবেচিত হ'লেও এতিয়াও সম্পূৰ্ণৰূপে প্ৰতিষেধক প্ৰদানত অনুমতি দিয়া হোৱা নাই৷ কোম্পানীৰ কৰ্তৃপক্ষই জনোৱা মতে তেওঁলোকে এই সন্দৰ্ভত সবিশেষ প্ৰতিবেদন ইউৰোপীয়ান বডিলৈ প্ৰেৰণ কৰিছে যদিও আনুষ্ঠানিক ঘোষণা হোৱা নাই৷\nউল্লেখ্য যে, বৰ্তমান ক'ভিড পৰিস্থিতি কিছু নিয়ন্ত্ৰণলৈ আহিছে বিশ্বত৷ সম্পূৰ্ণ ভেকচিন গ্ৰহণ কৰা লোকসকলৰ বাবে মুকলি হৈছে পৰ্যটনৰ ক্ষেত্ৰখনো৷


‘নতুন বছৰত অসমৰ ক্ৰীড়া জগতৰ বাবে আহিব কেইবাটাও ভাল খবৰ’: বিমল বড়া – News Time Assam by Pratham Khabar\nঘৰ/অসম/‘নতুন বছৰত অসমৰ ক্ৰীড়া জগতৰ বাবে আহিব কেইবাটাও ভাল খবৰ’: বিমল বড়া\n‘নতুন বছৰত অসমৰ ক্ৰীড়া জগতৰ বাবে আহিব কেইবাটাও ভাল খবৰ’: বিমল বড়া\nঅনুষ্ঠানত ৰাষ্ট্ৰীয় যুৱ দিৱস উপলক্ষ্যে আয়োজন কৰা কেইবাটাও প্ৰতিযোগিতাৰ পুৰস্কাৰ প্ৰদান কৰা হয়।\nনেহেৰু ষ্টেডিয়ামত অসম চৰকাৰৰ ক্ৰীড়া আৰু যুৱ কল্যাণ বিভাগৰ উদ্যোগত ৰাষ্ট্ৰীয় যুৱ দিৱস উদযাপন। যুৱ দিৱস উদযাপন অনুষ্ঠানত উপস্থিত থাকে ক্ৰীড়া মন্ত্ৰী বিমল বড়া। এই অনুষ্ঠানত উপস্থিত থাকে অলিম্পিক পদক বিজয়ী তথা নৱনিযুক্ত DSP লাভলীনা বৰগোহাঁই। লগতে,উপস্থিত থাকে ২০২০ বৰ্ষৰ যুৱ সাহিত্য অকাডেমী বটাঁ প্ৰাপক দ্বীজেন কুমাৰ দাস, অসম চৰকাৰৰ অতিৰিক্ত মুখ্য সচিব লক্ষ্য কোৱঁৰ আৰু পৱিত্ৰ মাৰ্ঘেৰিটা।\nঅনুষ্ঠানত ৰাষ্ট্ৰীয় যুৱ দিৱস উপলক্ষ্যে আয়োজন কৰা কেইবাটাও প্ৰতিযোগিতাৰ পুৰস্কাৰ প্ৰদান কৰা হয়। অনুষ্ঠানত যুৱক-যুৱতীসকলক সকলো দিশৰ পৰা সৱলীকৰণ কৰাৰ উদ্দেশ্য চৰকাৰে বহু পদক্ষেপ গ্ৰহণ কৰাৰ কথাও উল্লেখ কৰে ক্ৰীড়া মন্ত্ৰী বিমল বড়াই।\nলগতে, নতুন বছৰত অসমৰ ক্ৰীড়া জগতৰ বাবে কেইবাটাও ভাল খবৰ আহিব বুলি কয় মন্ত্ৰীগৰাকীয়ে। আনকি, APDCLৰ খালী হৈ থকা পদৰ নিযুক্তি প্ৰক্ৰিয়া শীঘ্ৰেই হ’ব বুলি ঘোষণা মন্ত্ৰী বিমল বড়াৰ।\nAssam Bimal Borah National Youth Day\nএকোচা দীঘল ধুনীয়া সোনালী চুলি! চুলিকোচাৰ দৈৰ্ঘ এজন সুস্থ সবল মানুহৰ উচ্চতাতকৈও বেছি\nআজি হেঁপাহৰ উৰুকা! লগে ভাগে এসাজ খাবলৈ সাজু অসমীয়া..\nআজিও সন্মানৰ পৰা বঞ্চিত প্ৰথম ৰাষ্ট্ৰপতি ডঃ ৰাজেন্দ্ৰ প্ৰসাদ, জন্মবাৰ্ষিকীৰ দিনটোত আজোনাতিনীৰ ক্ষোভ\nঅব্যাহত আছে অবৈধ ড্ৰাগছৰ কলা বেহা! মহানগৰীত উদ্ধাৰ ১৬ কোটি টকা মূল্যৰ হেৰোইন\nডিচেম্বৰ 6, 2021\nবৰাগাঁৱৰ কেন্দ্ৰীয় শ্বহীদ দিৱসত মুখ্যমন্ত্ৰী, শ্বহীদ ন্যাস গঠনৰ ঘোষণা মুখ্যমন্ত্ৰীৰ…\nডিচেম্বৰ 10, 2021\nডিচেম্বৰ 14, 2021\nপিছুৱাই দিয়া হ’ল নৰ্থ-ইষ্ট ফেষ্টিভেল


ৰূপাংকৰৰ বিড়ি (ৰহস্য গল্প) – জ্যোতিৰূপম দত্ত – ফটাঢোল\n: বিড়ি এটা দিয়া! – ৰূপাংকৰে দোকানীজনক উদ্দেশ্য কৰি ফুচফুচাই কথাষাৰ কৈয়েই চকু টিপ এটা মাৰিলে৷ আধা-অন্ধকাৰ গলিটোৰ অলপ ভিতৰলৈ থকা সৰু পাণদোকান এখন৷ টুল এখনত বহি থকা আদহীয়া দোকানীজনৰ সমুখত এটা বিবৰ্ণ বাকচ৷ কোনোবা ইলেকট্ৰনিকছ কোম্পানীৰ বিজ্ঞাপনৰ ফ্লেক্স এখন বাঁহৰ কামীকেইটামানেৰে বান্ধি কোনোমতে চালি এখন কৰি লৈছে৷ দোকানখন প্ৰায় অন্ধকাৰ, চাৰ্জ শেষ হবলৈ ধৰা এটা সস্তীয়া চাৰ্জলাইটে সামান্য পোহৰ বিলাইছে৷\nদোকানীজনে ৰূপাংকৰৰ ইংগিতটো বুজি নোপোৱাৰ ভাওঁ ধৰাৰ বৃথা চেষ্টা এটা কৰিলে৷ আচলতে সেই সময়তে ৰূপাংকৰৰ সৈতে একেলগে অহা আনজন অচিনাকী যুৱকক দেখি দোকানীজনক সামান্য অপ্ৰস্তুত যেন দেখা গ’ল৷ ৰূপাংকৰে কথাটো ধৰিব পাৰি হাঁহি এটা মাৰি ক’লে –\n: মোৰ বন্ধু বে! লংগোটিয়া য়াৰ! ৰিণ্টুমণি! আমাৰ মাজত একো লুকঢাক নাই! আজি বহুদিনৰ মুৰত লগ পাইছো, দিল্লীৰ পৰা আহিছে৷ দিল্লীৰ সুভাষ নগৰত থাকে বে! একেবাৰে ঘাটিতে থাকে, পিছে ই বেটা নিৰামিষ৷ চাওঁ, বিড়িটো দিয়া সোনকালে!\nদোকানীজনে ইফালে সিফালে এবাৰ চাই লৈ বাকচটোৰ তলিত থকা টেমা এটাৰ পৰা বিড়ি এডাল উলিয়াই ৰূপাংকৰৰ হাতত দিলে৷\n: তোক কিবা লাগে যদি লৈ ল’৷ – ৰূপাংকৰে বন্ধুজনৰ উদ্দেশ্য কলে৷\n: চিগাৰেট এটা দিয়া৷ – বাকচটোৰ ওপৰতে থকা পেকেটটোলৈ ৰূপাংকৰৰ বন্ধুজনে আঙুলি টোৱাই দেখুৱালে৷\n: ৰহ, পইচা মই দি আছো! – এইবুলি কৈয়েই ৰূপাংকৰে দুখন এশটকীয়া আৰু এখন দহটকীয়া নোট আগবঢ়াই দি দোকানীজনে উলিয়াই দিয়া চিগাৰেটটো থপিয়াই লৈ বন্ধুজনক টানি লৈ গলিটোৰ পৰা ওলাই আহিল৷ বন্ধুজনৰ চকুত অলেখ প্ৰশ্ন!\n: চুপচাপ আহি থাক৷ একো ৰিয়েকশ্যন নিদিবি৷ – ৰূপাংকৰে ফিচফিচাই ক’লে৷\nঅলপ দূৰ আহিয়েই ৰূপাংকৰে পিছলৈ চাই একো সন্দেহজনক নেদেখি অলপ পৰ আগতে দুশ টকা দি কিনা বিড়িটো কাষৰ নৰ্দমালৈ দলিয়াই দিলে৷\n: কি হৈছে এইবোৰ? বিড়িটো দলিয়ালি কিয়? আৰু মোৰ নামটো বিজয়ৰ পৰা ৰিণ্টুমণি কৰি পেলালি যে? দিল্লীৰ সুভাষ নগৰৰ কথা কিয় কলি বে? দোকানীটোৱে মোক মিছামিছিকৈ সন্দেহ কৰিব৷\n: ৰহ বে! ঠাণ্ডা হ’৷ সকলো কৈ আছো৷ আজিয়েই নিশা অপাৰেশ্যন৷ এতিয়া সাত বাজিছে৷ আমাৰ হাতত মাত্ৰ আঠ ঘণ্টাহে আছে৷ পুৱতি নিশা তিনি বজাত আমি কাম আৰম্ভ কৰিম৷ পুৱা পোহৰ হোৱাৰ আগে আগে কাম শেষ হ’ব লাগিব৷ চাওঁ, চিগাৰেটটোৰ এহোপা দে৷ দেখাত কোনোৱে ফলো কৰা নাই৷ তথাপিও ৰিস্ক লবলৈ টান পালো৷ সেই কাৰণেই বাইকখন ইচ্ছা কৰিয়েই দূৰত পাৰ্কিং কৰিছো৷\nৰূপাংকৰে কথাখিনি কৈয়েই ৰিণ্টুমণি ওৰফে বিজয়ৰ হাতৰ পৰা চিগাৰেটটো লৈ এটা দীঘলীয়া হোপা মাৰি লাহে লাহে মহানগৰীৰ ব্যস্ততম পথটোৰ ফুটপাথেৰে আগুৱাই গ’ল৷\n: অপাৰেশ্যনৰ কথাবোৰ ভালকৈ কৈ আছো শুন৷ বুজি ল’৷ তোৰ দায়িত্ব বহুত৷ বস্তুবোৰ যোগাৰ হৈ আছে৷ আমি ঠিক আঢ়ৈটা বজাত ইয়াৰ পৰা ওলাই যাম৷ দ্য বাৰ্ড ৱিল ফ্লাই এট থ্ৰি হাণ্ড্ৰেড আৱাৰছ শ্বাৰ্প!\nৰূপাংকৰে আইপেড এটা হাতত লৈ বিজয়ক আজি নিশা তিনিবজাত হ’বলগীয়া অপাৰেশ্যনটোৰ বিষয়ে বুজাই গ’ল৷\nৰূপাংকৰ আৰু বিজয় দুয়ো চেণ্ট্ৰেল নাৰ্ক’টিকছ কন্ট্ৰল ব্যুৰোৰ দুদ্ধৰ্ষ চোৰাংচোৱা৷\nযোৱা ছমাহ আগৰ কথা৷ দিল্লীৰ আৰ.কে.পুৰমস্থিত চেণ্ট্ৰেল নাৰ্ক’টিকছ কণ্ট্ৰ’ল ব্যুৰোৰ সুদৃশ্য কাৰ্যালয়৷\nব্যুৰো চিফ তথা ডেপুটি ডাইৰেক্টৰ জেনেৰেল শ্ৰীযুত হেমন্ত কাগজৱালাৰ সমুখত নায়কোচিত চেহেৰাৰ ৰূপাংকৰে হামিয়াই হিকটিয়াই প্ৰায় এঘণ্টা ধৰি বহি আছে৷ শ্ৰীযুত হেমন্ত কাগজৱালাৰ লেপটপৰ স্ক্ৰীণত স্বল্পবসনা তথা বিবসনা বিদেশী তৰুণীৰ ফটো৷ আজিকালি এনে বহুতো ছাইটত চৰকাৰে প্ৰতিবন্ধকতা আৰোপ কৰিছে৷ পিছে কাগজৱালাৰ দৰে এজন সুদক্ষ নিৰাপত্তা বিষয়া তথা কম্পিউটাৰ বিশেষজ্ঞৰ বাবে এইবোৰ তেনেই সাধাৰণ কথা৷\n: ছাৰ! এনি নিউ অপ? – বহুপৰ হামিয়াই হিকটিয়াই বহি থাকি অৱশেষত ৰূপাংকৰে মাত মাতিলে৷\n: ৱেইট! আই এম ইন এ ভেৰী ডেলিকেট পজিশ্যন টু ক্ৰেক আ কেচ৷ – সোণালী চুলিৰ বিবসনা ললনা এগৰাকীৰ ফটোখন প্ৰায় ২০০% জুম কৰি চাই থকা কাগজৱালাই ভেকাহি মাৰি ৰূপাংকৰক মনে মনে থাকিবলৈ ক’লে৷ পিছে কি হ’ব৷ কাগজৱালাৰ চশমাত লেপটপৰ স্ক্ৰীণখনৰ প্ৰতিফলন দেখিয়েই ৰূপাংকৰে ‘কেচ’টো কি বুজি গৈছিল৷ পিছে ‘বছ’ৰ আগত মনে মনে থকাই ভাল!\n: অকে! আই নিড য়’ৰ হেল্প৷ – বহুপৰ যুঁজিও ‘কেচ’টো সমাধা কৰিব যেন নোৱাৰাৰ ভাওঁ জুৰি এইবাৰ কাগজৱালা গম্ভীৰ হ’ল৷\n: ছাৰ, আই কেন হেল্প য়ু! আপুনি চাই থকা ছোৱালীজনী… মানে মহিলা গৰাকীৰ নাম – ৰেইলিন, ফ্লৰিডাৰ৷ আপুনি তিনিডলাৰমান খৰচ কৰিয়েই তাইৰ এক্সক্লুছিভ ভিডিঅ’ ছাইটটোৰ সদস্য হ’ব লাগিব৷ তাৰ পাছত সকলো ‘বস্তু’ মুকলিকৈ পাব৷ কোনো হকাবধা নাই৷ আৰু যদি এনেকৈ লিগেলী একো কৰিব নোখোজে তেন্তে মোৰ ওচৰত দুটামান পাছৱৰ্ড ক্ৰেকাৰ ছফটৱেৰ আছে৷ আপুনি এটা ভিপিএন বা বাউন্সিং আই.পি. এড্ৰেছ ব্যৱহাৰ কৰি আৰামত ফটো, ভিডিঅ’ বা লাইভ কেম শ্ব চাব পাৰিব! – ৰূপাংকৰে উৎসাহেৰে কৈ গ’ল৷\n: শ্বাট আপ! – হেমন্ত কাগজৱালাৰ পুলিচী মেজাজৰ ধমকি শুনি ৰূপাংকৰৰ পিলাই চমকি গ’ল৷ সমুখত এইবাৰ এইগৰাকী বেলেগ মানুহ৷ কাগজৱালাৰ চকুদুটা তিৰবিৰ কৰিছে৷ খঙত নে আন কিহবাৰ বাবে সেয়া ৰূপাংকৰে ধৰিব নোৱাৰিলে৷ চেণ্ট্ৰেল নাৰ্ক’টিকছ কণ্ট্ৰ’ল ব্যুৰোৰ ডেপুটি ডাইৰেক্টৰ জেনেৰেল হেমন্ত কাগজৱালাই চকুদুটা পিৰিকিয়াই পিৰিকিয়াই কৈ গ’ল-\n: ৰূপাংকৰ, য়ু আৰ মাই বেষ্ট মেন ইন দ্য মিশ্যন৷ তুমি জানাই, মই যোৱা দুবছৰে ড্ৰাগছৰ সাম্ৰাজ্যখনৰ সৈতে যুঁজি আছো৷ উত্তৰাখণ্ড, হিমাচল আদিৰ আফিঙৰ খেতিবোৰ পৰ্যায়ক্ৰমে ধ্বংস কৰি আনিছো৷ হিমাচল প্ৰদেশৰ মানালীৰ ওচৰৰ কুখ্যাত মালানা গাওঁৰ ‘মালানা ক্ৰীম’ নামৰ বিশ্ববিখ্যাত মাৰিজুৱানাবিধৰ উৎপাদনকো কণ্ট্ৰ’ল কৰিবলৈ সক্ষম হৈছো৷ ‘মালানা ক্ৰীম’ৰ সমান দামী বস্তু একোৱেই নাই৷ এবাৰ এটা আণ্ডাৰকভাৰ মিশ্যনত মই নিজেই নেডাৰলেণ্ডৰ আমষ্টাৰডামত দহ গ্ৰাম ‘মালানা ক্ৰীম’ মাৰিজুৱানা বিশহেজাৰ টকাৰ সমমূল্যৰ ইউৰোত বিক্ৰী হোৱা দেখিছিলো৷ আগতে এই ‘মালানা’ গাওঁখনৰ সকলোৱে মুকলিকৈ ‘অপিয়াম পপি’ গছৰ খেতি কৰিছিল৷ আমাৰ নাৰ্ক’টিকছ কণ্ট্ৰ’ল ব্যুৰোৰ বহু চেষ্টাৰ মুৰত এই খেতিবোৰ ধ্বংস কৰা হ’ল৷ এতিয়াও অৱশ্যে শেষ হোৱা বুলি কব নোৱাৰি, ‘মালানা’ গাওঁখন কিছু আৱাসীয়ে ঘন অৰণ্যৰ ভিতৰত এতিয়াও পপি গছৰ খেতি কৰি ‘মালানা ক্ৰীম’ উৎপাদন কৰি আছে৷ পাহাৰ বগাই অৰণ্যৰ ভিতৰলৈ গৈ পপি গছৰ পাত চিঙি, চিঙা পাতবোৰ হাতেৰে মোহাৰি মোহাৰি এগৰাকী অভিজ্ঞ লোকে হাতৰ তলুৱাত জমা হোৱা আঠাজাতীয় দ্ৰব্যখিনি জমা কৰি দিনে প্ৰায় বিশগ্ৰামমান হাচিচ উৎপাদন কৰিব পাৰে যাৰ বজাৰ মুল্য প্ৰায় তিনিৰ পৰা দহহেজাৰ ভাৰতীয় টকা৷ তাৰ পাছতেই মাৰিজুৱানা, হাচিচ আদিৰ মেইন প্ৰডাকশ্যন হৈছিল আফগানিস্থানত৷ পিছে আমাৰ ব্যুৰোৰ সঠিক বৈদেশিক কামকাজবোৰ বাবে আফগানিস্থানৰ পৰাও দেশলৈ মাৰিজুৱানা আদি আনিবলৈ এতিয়া বৰ দিগদাৰ হৈছে৷ পিছে এতিয়া ডাঙৰ কথাটো হ’ল যে বজাৰখন এতিয়াও একেই আছে৷ নাৰ্কটিকছৰ বাবে কুখ্যাত দিল্লীৰ সুভাষ নগৰৰ বজাৰখনৰ কথাকেই ধৰা৷ ভাং, গাঞ্জা বাদেই এতিয়াও সুভাষ নগৰৰ ‘ড্ৰাগছ পকেট’বোৰলৈ আৰামত ৰিফাইনড মাৰিজুৱানা, হাচিচৰ আদিৰ চাপ্লাই আহি আছে৷ আনকি সুভাষ নগৰ মেট্ৰো ষ্টেশ্যনৰ বাহিৰৰ যিকোনো ৰিক্সাৱালাক সুধিলেই খবৰ পাই যাবা৷ দিল্লীকে ধৰি দেশৰ আন চহৰসমূহৰ ধনীৰ দুলালসৱে আজিৰ দিনতো এটা ‘জইণ্ট’ হুপিবলৈ মাৰিজুৱানা, হাচিচ আদি অনায়াসে কিনিয়েই আছে৷\n: কিন্তু ছাৰ, চাপ্লাই যদি কমা নাই তাৰমানে নতুন প্ৰডাকশ্যন ছাইট তৈয়াৰ হৈ উঠিছে৷ ইহঁতে ক’ৰ পৰা বাৰু আনিব? কিবা ইনপুট আছে নেকি?\n: আছে৷ নৰ্থ ইষ্ট! তোমাৰ নিজৰ জেগা! – হেমন্ত কাগজৱালাৰ চকুদুটা পুনৰ উজ্বলি উঠিল৷\n: ছাৰ, অৰুণাচল প্ৰদেশৰ কেচটো ময়েই হেণ্ডল কৰিছিলো৷ মই জনাত অৰুণাচল প্ৰদেশৰ আনজাও আৰু লোহিত জিলাৰ বহু অঞ্চলত আফিঙৰ খেতি কৰে৷ বাঁহৰ কামী এচটাত চোকা ব্লেড এখন লগাই লৈ পপি ফুলটোৰ তলৰ কেপচুলৰ দৰে অংশত লগাই থৈ দিয়ে৷ এনেদৰে ব্লেডবোৰত জমা হোৱা ক’লা বৰণৰ আঠালেটিয়া দ্ৰব্যখিনি কাপোৰ এখনত মচি লৈ সেই কাপোৰখনেই বিক্ৰী কৰি দিয়ে৷ সেই কাপোৰখনৰ পৰাই ৰিফাইন কৰি ড্ৰাগছখিনি উলিওৱা হয়৷ অৰুণাচলৰ মিচিমিসকলে বহু পুৰুষধৰি এই খেতি কৰি আহিছে, লগতে এইবিধ আফিং বা ‘কানি’ সেৱন কৰিও আহিছে৷ ইন ফেক্ট, আগতে আমাৰ অসমীয়াসকলেও এই ‘কানি’ খাইছিল৷ কিন্তু এতিয়া অলপ অচৰপ থাকিলেও সেইফালে আগতকৈ প্ৰডাকশ্যন বহু কমিছে৷ ছাৰ, নে আমাৰ লিগেল ছাইটকেইটাৰ পৰা এই ড্ৰাগছখিনি লিক হৈছে?\n: লিগেল ছাইট! হুম! – হেমন্ত কাগজৱালাক অলপ চিন্তাক্লিষ্ট দেখা গ’ল৷ পিছে অলপ চিন্তা কৰিয়েই তেখেতে মুৰ জোকাৰিলে৷\nভাৰতৰ অকল উত্তৰপ্ৰদেশ, মধ্যপ্ৰদেশ আৰু ৰাজস্থানতহে চৰকাৰী অনুমতি লৈ পপি বা আফিঙৰ খেতি কৰা যায়৷ চিকিৎসা ব্যৱস্থাৰ বাবে প্ৰয়োজন হোৱা মৰফিন আদি বিভিন্ন ঔষধৰ বাবে কিছুসংখ্যক খেতিয়কক বিশেষ লাইচেন্স দি চৰকাৰী নিৰাপত্তাৰ মাজত এই খেতি কৰা হয়৷\n: নাই, ইম্পছিবল! ইয়াৰ পৰা ‘লিক’ হোৱা কথাটো ভাবিবই নোৱাৰি৷ বুইছা ৰূপাংকৰ, মই এটা লিড পাইছো৷ তাৰ বাবেই তোমাক মাতিছো৷ তুমি জানাই, আজিকালি কাম কৰিবলৈ বৰ দিগদাৰ হৈছে৷ এটা চিক্ৰেট মিশ্যন প্লেন কৰিছো৷ পিছে কাকো কবলৈ সাহস হোৱা নাই৷ চৰকাৰী অনুমতিৰো প্ৰশ্নই নুঠে৷ পলিটিচিয়ানসোপাও বেপাৰী, জেলত থকা এসময়ৰ মিনিষ্টাৰবোৰকো দেখা পাইছাই নহয়৷ গতিকে কাকো বিশ্বাস কৰিব নোৱাৰা হৈছো৷ আনকি আমাৰ ব্যুৰোৰ মানুহকো মই আজিকালি বিশ্বাস নকৰো৷ একমাত্ৰ ভৰসা তুমি৷\n: ছাৰ, মই ৰেডী? পিছে ক’ত? ভাৰতত নে বিদেশত?\nব্যুৰো চীফ হেমন্ত কাগজৱালাৰ মুখত ৰহস্যময় হাঁহি এটা দেখা গ’ল৷\n: অসম!! তোমাৰ নিজৰ ঠাই!\n: ছাৰ! আই এম ৰেডী টু ৰক! – ৰূপাংকৰৰ যেন নিজৰ কাণকো বিশ্বাস কৰিবলৈ টান পাইছে তেনে অনুভৱ হ’ল!\n: মাই বয়! কথাটো ভালকৈ শুনি লোৱা৷ এইটো চিক্ৰেট মিশ্যন৷ তোমাক মই অফিচিয়েলী একো সহায় কৰিব নোৱাৰিম৷ তোমাৰ লাইন অৱ অপাৰেশ্যন তুমিয়েই ঠিক কৰিব লাগিব৷ টকা-পইছা, যন্ত্ৰপাতি, ৱেপনছ আদি মই এটা আনট্ৰেশ্যেবল লিংকৰ জৰিয়তে পঠিয়াম৷ বাকী তোমাৰ কথা৷ মি এণ্ড মাই অফিছ ইজ আই নট অফিছিয়েলী ৱিথ য়ু৷ আৰু তুমিও দীঘলীয়া ছুটী কটাবলৈহে অসমলৈ যাবা, অফিছিয়েলী তেনেকৈয়ে সকলোৱে জানিব৷\n: ঠিক আছে ছাৰ৷ হৈ যাব৷ – ৰূপাংকৰ থিয় হ’ল৷ চীফক অভিবাদন কৰি কোঠাটোৰ পৰা ওলাই আহিল৷ কাগজৱালাই লেপটপৰ স্ক্ৰীণত পুনৰ আন এজনী গ্ৰীক ৰমনীৰ দেহবল্লবীৰ অনিন্দ্য ৰূপসুধা পান কৰাত ব্যস্ত হ’ল৷\nনিশা এক বাজিছে৷ ৰূপাংকৰ আৰু বিজয় তেতিয়াও সাৰে আছে৷\n: বুজি পালো বাৰু৷ বেছি টান কাম নহয়৷ পিছে সামান্য ভুল হলেও মিশ্যনটোৰ লগতে আমি দুটাও শেষ! আৰু কোনো বেকআপ নাই যে সেইটোহে ভাবিবলগীয়া বিষয়৷\nৰূপাংকৰে মহানগৰীত যোৱা ছমাহ ধৰি বাহৰ পাতি আছে৷ মহানগৰীৰ বহুকেইটা ড্ৰাগছৰ পইণ্টৰ নিয়মীয়া গ্ৰাহকৰ ৰূপত বহু তথ্যই ইতিমধ্যে সংগ্ৰহিত হৈছে৷ মাৰিজুৱানা মিহলি, দেখাত সামান্য এটা বিড়িৰ দৰে এটা ‘জইণ্ট’ৰ দাম দুশৰ পৰা পাঁচশ টকাতেই যতে ততে পোৱা যায়৷ তাৰ উপৰি পপিফুলৰ গুটিৰ পৰা ওলোৱা আঠাৰ পৰা ৰাসায়নিকভাৱে তৈয়াৰ কৰা ড্ৰাগছ যেনে ব্ৰাউন ছুগাৰ, হেৰ’ইন, ককেইন আদিৰ বজাৰখনো সুকীয়া৷ ভাৰতলৈ বেছিভাগ এনে ৰিফাইনড ড্ৰাগছ ম্যানমাৰৰ পৰা উত্তৰ পূৰ্বাঞ্চল হৈ সোমাই আহিছিল৷ কিন্তু এতিয়া ভাৰতৰ মাটিতেই অবৈধভাৱে খেতি কৰি গোপন লেবৰেটৰীত ড্ৰাগছ উৎপাদন কৰিবলৈ লৈছে৷ সাধাৰণ মাৰিজুৱানাতকৈ ৰিফাইনড ড্ৰাগছৰ দাম বহুগুণে বেছি৷ অসাধু দোকানীবোৰৰো প্ৰচুৰ লাভ হয়৷\n: হেলিকপ্টাৰখন ষ্টাৰ্ট কৰাটো মোৰ বাবে বাওঁহাতৰ কাম৷ কিন্তু তাৰ পাছৰখিনি? তাতে আকৌ চিএমৰ কাইলৈৰ প্ৰগ্ৰেমৰ বাবে সাজু কৰা হেলিকপ্টাৰ! কথাটো ঠিক হ’ব জানো? – বিজয়ে আকৌ এবাৰ সুধিলে৷\n: থ’ বে! তোৰ কাম হেলিকপ্টাৰখন ষ্টাৰ্ট কৰা আৰু আন কামবোৰত মোক হেল্প কৰা৷ বাকীখিনি মই চাই লম৷ চিএমে আজিকালি চৰকাৰী কামতহে হেলিকপ্টাৰ উৰাই বুলি ভাবি আছ’ নেকি? লগুণদিয়নী, পালনাম বা সবাহ খাবলৈও হেলিকপ্টাৰ উৰাই দিয়ে৷ ৰাস্তাৰ অৱস্থা তথৈবচ, সেয়ে যেতিয়াই তেতিয়াই হেলিকপ্টাৰ উৰাই দিয়ে৷ কাইলৈ মানে আজিয়েই দুপৰীয়া হেনো অন্নপ্ৰাসন এটা খাবলৈ যোৱাৰ কথা৷ সাধাৰণ ৰাইজৰ কামত আমি হকা-বধা নকৰো নহয়৷ গতিকে ব’ল, অপাৰেশ্যনৰ বাবে ড্ৰেছ কৰি ল’ ফটাফট! তিনিআলিটোত গাড়ী ৰেডি হৈ আছে৷\n: অ’, পিছে লংপেণ্টৰ ওপৰত লুঙীখন মেৰিয়াই লবলৈ দিলি যে? – বিজয়ৰ মুখত প্ৰশ্ন? ৰূপাংকৰৰ মুখত ৰহস্যময় হাঁহি!\nদুয়ো হাতত সাৰে ভৰিত সাৰে বাহিৰ ওলাল, হাতত দুটা সাধাৰণ বেগ৷\n: গাড়ী ক’ত?\n: এইখনেই৷ তই পিছত বহ৷ মই চলাও৷ – ৰূপাংকৰে আঙুলিয়াই দেখুৱালে৷\nসমুখত এখন জাবৰ পেলোৱা ঠেলাগাড়ী!\n: লেতেৰা লুঙী পিন্ধি জাবৰ পেলোৱা ঠেলাগাড়ীখনৰ মানুহদুটাক কোনেও চুবলৈ সাহস নকৰিব৷ বুইছ’৷ ব’ল৷\nঅকটা গোন্ধ ওলাই থকা লেতেৰা ঠেলাগাড়ীখনক নিশাৰ পেট্ৰলিঙত থকা দুখনমান পুলিচৰ গাড়ীয়ে পিচ পেলাই গ’ল৷ পিছে দুয়োজনলৈ কোনেও কেৰাহিকৈও নাচালে৷ খেলপথাৰখনৰ সোঁমাজত থকা অস্থায়ী হেলিপেড এটাত ইউৰ’কপ্টাৰ মডেলৰ হেলিকপ্টাৰখন থৈ দিয়া আছিল৷ ক্ষন্তেক পাছতেই হেলিকপ্টাৰখনৰ ৰটৰ ব্লেড কেইখন সশব্দে ঘুৰিবলৈ ধৰিলে৷ হেলিকপ্টাৰখনৰ পহৰীয়া হিচাপে থকা প্লেটুনটোৰ বিষয়া, ৰক্ষীসকলৰ মাজত হুৱাদুৱা লাগিল৷ কিবা কৰিবলৈ নৌ পাওতেই হেলিকপ্টাৰখন ওপৰলৈ উঠি উত্তৰ দিশলৈ ধাৱমান হ’ল৷\n: বটলটো আনিছ নে? – ৰূপাংকৰে চিঞৰি সুধিলে৷\n: আনিছো৷ কিন্তু কিয় আনিছ’ সেইটোহে বুজি নাপালো৷ চাল্লা, জীৱনত এইবাৰেই লুঙী পিন্ধি হেলিকপ্টাৰ চলাইছো! – বিজয়ে কণ্ট্ৰল পেনেলখন পৰীক্ষা কৰি উত্তৰ দিলে৷ বিজয় এজন সুদক্ষ হেলিকপ্টাৰ চালক৷ ৰূপাংকৰে সেই বাবেই হেমন্ত কাগজৱালাৰ হতুৱাই বিজয়ক এই মিশ্যনটোৰ সহযোগী হিচাপে মাতি পঠিয়াইছিল৷\n: আমাৰ হাতত বেছি সময় নাই৷ এইখিনিতেই নমোৱা ভাল হ’ব৷– ৰূপাংকৰে থকা জিপিএছটোৰ স্ক্ৰীণখনলৈ লক্ষ্য কৰি ক’লে৷ ৰূপাংকৰে হেলিকপ্টাৰখন উৰাৰ আগে আগে সমুখভাগত দুটাকৈ নাইট ভিশ্যন কেমেৰা লগাই আনিছিল৷ কেমেৰা দুটাই ইতিমধ্যে সকলোবোৰ দৃশ্য ৰেকৰ্ড কৰিছিল৷ লুইতৰ মাজৰ চাপৰি এটাত লাহে লাহে হেলিকপ্টাৰখন নামিল৷ চাপৰিটোৰ চাৰিওফালে সেউজীয়া আচ্ছাদন৷ অদূৰত কেইটামান টিৰ্পালৰ ঘৰ দেখা গ’ল৷\nহেলিকপ্টাৰখনৰ পৰা নামিয়েই দুয়ো ঘৰকেইটাৰ ফালে লৰ ধৰিলে৷ দুয়োৰে পিঠিত বেগ, ৰূপাংকৰৰ হাতত বটল এটা! তেতিয়ালৈ হেলিকপ্টাৰখনৰ ইঞ্জিনটো বন্ধ হোৱা নাছিল৷ নিমাওমাও চাপৰিটোত হেলিকপ্টাৰৰ শব্দটো অদ্ভুত যেন শুনা গৈছিল৷ ঘৰবোৰৰ পৰা কিছুমান মানুহ ওলাই আহিবলৈ ধৰিলে৷ কেইজনমানৰ হাতত শক্তিশালী টৰ্চ আৰু অত্যাধুনিক অস্ত্ৰ৷\nৰূপাংকৰ আৰু বিজয়ে নাইটভিজন গগলচ পিন্ধা বাবে ঘৰবোৰৰ চাৰিওফালে থকা ওখ ওখ জাৰণিৰ আঁৰ লৈ আন্ধাৰত একো অসুবিধা নোহোৱাকৈ ইমানপৰে বিচাৰি থকা ঠাইখিনি পালে৷ পালচাৰ বাইক কেইখনমান খেৰেৰে ঢাকি থোৱা আছিল! ৰূপাংকৰে বাইক এখনৰ টেংকৰ ঢাকনিখন খুলি লগত কঢ়িয়াই অনা বটলটোৰ পেট্ৰলখিনিৰ আধাৰো বেছি ঢালি দিলে৷ লক নোহোৱা বাইকখন ষ্টাৰ্ট হবলৈ বেছি দিগদাৰী নহ’ল৷ বটলটোৰ অৱশিষ্ট পেট্ৰলখিনি আনকেইখন বাইকত ছটিয়াই দি লাইটাৰটোৰে জ্বলাই দি বিজয়ক বাইকখন পুৰ্ণবেগত চলাই নিবলৈ ইংগিত দিলে৷ আন বাইককেইখনৰ লগতে ঘৰকেইটাও দাউ-দাউকৈ জ্বলি উঠিল৷ প্ৰচণ্ড শব্দ কৰি ইঞ্জিনটো চলি থকা হেলিকপ্টাৰখন আৰু ইফালে জ্বলি থকা বাইক, ঘৰ আদিয়ে চাপৰিৰ বাসিন্দাসকলক বিবুধিত পেলোৱা সময়খিনি সদব্যৱহাৰ কৰি সকলোৰে অলক্ষিতে দুয়োজনে অনায়াসে সেই ঠাইখন পৰিত্যাগ কৰিবলৈ সক্ষম হ’ল৷\nদুয়োৰে এইবাৰ লক্ষ্য হ’ল নৈৰ পাৰত থকা নাওকেইখন৷\n: একো টেনশ্যন নাই, আৰাম কৰ৷\n“মুখ্যমন্ত্ৰীৰ হেলিকপ্টাৰ চুৰি, চাপৰিত উদ্ধাৰ!\nচাপৰিত বৃহৎ পৰিমাণৰ আফিং খেতি তথা ড্ৰাগছৰ ফেক্টৰী!!”\nটিভিটোত ঘোষকে দুপৰীয়াৰ পৰাই একেবোৰ কথাই চিঞৰি আছে৷ হেলিকপ্টাৰখনৰ সমুখত লগাই থোৱা কেমেৰাকেইটাৰ লগত সংলগ্ন ম’বাইলকেইটাৰে ইতিমধ্যে সকলোবোৰ ঘটনা বিভিন্ন ছচিয়েল মিডিয়াত লাইভ দেখুৱাবলৈ আৰম্ভ কৰাৰ লগে লগে সকলোৱে গম পাইছিলেই৷ কেৱল ঘটনাৰ আঁৰৰ কোন আছিল সেয়া কোনেও নাজানিলে৷ ৰূপাংকৰে হেলিকপ্টাৰৰ পৰা নামিয়েই দৃশ্যবোৰ ছচিয়েল মিডিয়ালৈ পঠিয়াই থকাৰ ব্যৱস্থাটো অন কৰিহে তাৰ পৰা পলাইছিল৷ চুৰি বাইকবোৰ এনে চাপৰিবোৰত ব্যৱহাৰ হয় বুলিও ৰূপাংকৰ নিশ্চিত আছিল৷ কিন্তু পেট্ৰল নথকাৰ বাবে যাতে কোনো অসুবিধা নহয় তাৰ বাবে বটল এটাত পেট্ৰল লৈ গৈছিল৷ তাৰ পৰা আহিয়েই নৈৰ পাৰত বান্ধি থোৱা মেচিন নাওকেইখনৰ এখনেৰে আহি ইপাৰ পাইছিল৷ তেতিয়ালৈ পোহৰ হৈছিলেই৷ আন নাওকেইখনৰ মেছিনবোৰ চলাব নোৱাৰা কৰি থোৱা বাবে কোনেও পলাব নোৱাৰিলে৷ মেছিন নোহোৱাকৈ ভটিয়াই যোৱা কেইজনমানো ধৰা পৰিল৷\n: আমি ধৰা নপৰোতো? – বিজয়ে আকৌ এবাৰ সুধিলে৷\n: প্ৰশ্নই নুঠে৷ আটাইবোৰ আনট্ৰেচেবল বস্তু৷ ছিম আনৰ নামত, ম’বাইল আনৰ নামত, ছচিয়েল মিডিয়াৰ একাউণ্ট আনৰ নামত, আপলোড কৰা চিষ্টেমত বাহিৰৰ চাৰ্ভাৰ ব্যৱহাৰ কৰিছো, আনকি ফিংগাৰপ্ৰিণ্টো নাপাব৷\nৰূপাংকৰে চোফাখনত হেলান দি আৰামত কৈ গ’ল৷\n: এতিয়া সকলোৱে গম পালেই৷ আনকি ইণ্টাৰনেশ্যনেল হেঁচাও পৰিব৷ লুইতৰ বুকুৰ হেজাৰ হেজাৰ বিঘা সাৰুৱা মাটিত লোকক দেখুৱাবলৈ চাৰিওফালে শাক-পাচলিৰ খেতি লগাই মাজত পপি খেতি৷ টিৰ্পাল টানি কৰা ড্ৰাগছৰ ফেক্টৰী৷ কিমান ডাঙৰ কাৰবাৰ৷ আৰু তলৰ পৰা ওপৰলৈ সকলোৱে জানিও নজনা ভাও জুৰি থকা মানুহবোৰ! এইবাৰ পিছে কি কৰিব? ইতিমধ্যে সেনা, হেলিকপ্টাৰ কোম্পেনীৰ মানুহ, দেশী-বিদেশী সাংবাদিকেৰে ভৰি পৰিছেই৷ গতিকে কেইদিনমান আৰাম কৰ৷ আমাৰ কাম শেষ৷ এতিয়া চীফৰ আদেশলৈ ৰৈছো৷\nএই ঘটনাটোৰ দুমাহমান পাছৰ কথা৷ বিজয় আৰু ৰূপাংকৰক পুনৰ সেই দোকানখনৰ সমুখত দেখা গ’ল৷\n: বিড়ি এটা দিয়া৷ বহুদিন নাছিলো, আজিহে এইফালে আহিবলৈ পাইছো৷– ৰূপাংকৰে চকু টিপ মাৰি দোকানীজনক ক’লে৷\n: দাদা, মাজতে চাপ্লাই নাছিল৷ অলপদিন আগৰ পৰা নতুন মাল আহিছে, দামটো অলপ বেছি৷ তিনিশ টকা৷ দিম নে?\n: কি মাল?\n: আগতকৈ ভাল, পিছে গেৰাণ্টী নাই, চাইনিজ মাল!\nবিজয়ে ৰূপাংকৰৰ চকুলৈ চালে৷\nতাৰমানে এইবাৰ “মিশ্যন চাইনা”!\nটোকা: গল্পটোৰ স্থান-কাল-পাত্ৰ সকলো কাল্পনিক৷\n« লটি-ঘটি – ডলী তালুকদাৰ\nবেচেৰা ইন্দ্ৰ – বৰ্ণালী ফুকন »\nতামাম। বঢ়িয়া লাগিল\nবাহ মজা লাগিল৷ মিচন চাইনা চিকুৱেল কৰা৷\nপঢ়ি উঠি কাগজৱালাৰ চকু পুনৰ কমপিউটাৰ স্ক্ৰীনত নিবদ্ধ৷\nমজা লাগিল জ্যোতি দা।\nনতুন চিৰিজৰ আৰম্ভনি যেন লাগিল\nভাল লাগিল৷ চিৰিজেই কৰক৷


ছেপ্টেম্বৰত বজাৰলৈ ক'ৰ'না ভাইৰাছৰ ভেকচিন!\nৰাছিয়াৰ ছেচেন’ভ বিশ্ববিদ্যালয়ৰ দাবী হল যে বিশ্বত ক’ৰ’না ভাইৰাছৰ ভেকচিনৰ সকলো পৰীক্ষণ সফল হৈছে।\n| 15 July 2020 6:34 AM GMT\nসুখবৰ! অহা ছেপ্টেম্বৰত বজাৰলৈ মহামাৰী সৃষ্টিকাৰী ক'ৰ'না ভাইৰাছৰ প্ৰতিষেধক বা ভেকচিন অহাৰ সম্ভাৱনা আছে। প্ৰায় সমগ্ৰ বিশ্বজুৰি ত্ৰাসৰ সৃষ্টি কৰা এই ভাইৰাছৰ প্ৰতিষেধক প্ৰস্তুতৰ বাবে প্ৰায় সমগ্ৰ বিশ্বৰ স্বাস্থ্য বিজ্ঞানীসকলে গৱেষণা অব্যাহত ৰাখিছে। ভাৰত, চীন, আমেৰিকা, ব্ৰিটেইন, ৰাছিয়াসহ কেইবাখনো দেশত ভেকচিনৰ পৰীক্ষাগাৰত পৰীক্ষা-নিৰীক্ষা কৰি আছে। এনে অৱস্থাতে এক সুখবৰ প্ৰেৰণ কৰিছে ৰাছিয়াই। ৰাছিয়াৰ চিকিত্সা বিজ্ঞানীসকলে দাবী কৰা অনুসৰি তেওঁলোকে ক'ৰ'না ভাইৰাছৰ ভেকচিন প্ৰথম ভেকচিন উদ্ভাৱন কৰিবলৈ সক্ষম হৈছে। ৰাছিয়াৰ ছেচেন'ভ বিশ্ববিদ্যালয়ৰ দাবী হল যে বিশ্বত ক'ৰ'না ভাইৰাছৰ ভেকচিনৰ সকলো পৰীক্ষণ সফল হৈছে। সকলো ঠিকে থাকিলে এই ভেকচিন ছেপ্টেম্বৰলৈ বজাৰত উপলব্ধ হ'ব।\nএই ভেকচিনৰ নাম Gam-COVID-Vac Lyo ৰখা হৈছে। ৰাছিয়াৰ ছেচেন'ভ বিশ্ববিদ্যালয়ে দাবী কৰিছে যে এই ভেকচিন মানৱ শৰীৰত সফলভাৱে পৰীক্ষণ সম্পন্ন হৈছে। মানুহক এবাৰ প্ৰয়োগ কৰিলে দীৰ্ঘ সময়লৈ ৰোগ প্ৰতিৰোধ ক্ষমতা বৃদ্ধি কৰিব।\nৰাছিয়াৰ ফাৰ্মা কোম্পানী আৰ ফাৰ্মায়ো ক'ৰ'না মহামাৰীৰ চিকিৎসাৰ বাবে ঔষধ প্ৰস্তুত কৰিছে। এই নতুন এণ্টিভাইৰেল ঔষধবিধৰ নাম ক'ৰ'নাবিৰ ৰখা হৈছে। কোম্পানীটোৰ দাবী ক'ৰ'নাবিৰ এনে ঔষধ, যিয়ে ক'ৰ'না মহামাৰীত আক্ৰান্ত ৰোগীৰ চিকিৎসাৰ বাবে সম্পূৰ্ণৰূপে ফলদায়ক।\nআৰু পঢ়িব পাৰেঃ চি বি এছ ইৰ দশম শ্ৰেণীৰ চূড়ান্তৰ ফলাফল, কেনেদৰে চাব পাৰিব\nTags: COVID-19 pandemic Vaccine Russia September


ছলমান খানৰ নতুন ছবি ‘ভাৰত’ৰ গান মুকলি|salman-khan-film-bharat-latest-song-zinda-has-been-released-on-youtube– News18 Assam\nছলমান খানৰ এনে দেশভক্তি আপুনি হয়তু কেতিয়াও দেখা নাই!\nছলমান খানৰ নতুন ছবি ‘ভাৰত’ৰ গান মুকলি, ঈদৰ বতৰত মুক্তি পাব ‘ভাৰত’\nUpdated:May 17, 2019, 7:27 PM IST\nUpdated: May 17, 2019, 7:27 PM IST\nবলীউদৰ ‘দাবাং’ ছলমান খানৰ নতুন ছবি ‘ভাৰত’ৰ এটা গান আজি মুকলি কৰা হৈছে। ভিডিঅ’টোত ছলমান খানে নিজৰ ল’ৰালি কালৰ পৰা বৃদ্ধকাললৈ নিজৰ কাহিনী বৰ্ণনা কৰিছে। শুকুৰবাৰে (১৭ মে’) মুকলি কৰা হয় ‘জিন্দা’ শীৰ্ষক গীতটো।\nগীতটো উন্মোচনৰ উদ্দেশ্যে মুম্বাইত আয়োজন কৰা হয় এক অনুষ্ঠানৰ। অনুষ্ঠানত উপস্থিত থকা সংবাদ মাধ্যমৰ লোকসকলে কেটৰিনা কাঈফৰ পৰা ছবিখনৰ বিষয়ে প্ৰশ্ন কৰিবলৈ লৈ ছলমান খানক ভাইজান সম্বোধন কৰে। তেতিয়া ছলমান খানে কয় মই আপোনাৰ ভাইজান, এওঁৰ (কেটৰিনা) নহয়। ছলমানৰ কথাত অনুষ্ঠানত থকা সকলোৰে মাজত হাঁহিৰ ৰোল উঠে। ছলমান যেতিয়া সোধা হ’ল যে যদি কেটৰিনাই তেওঁক ভাইজান বুলি নামাতে তেন্তে কি বুলি মাতিব? সংবাদ মাধ্যমৰ এই প্ৰশ্নত ছলমানে কয় – মোক ‘মোৰ\nজান’ বুলি মাতিব।\nছবিখনত কাহিনীত আছে তেওঁৰ ল’ৰালি কালৰ পৰা বৃদ্ধাৱস্থালৈকে। ইয়াৰ লগতে ভাৰতৰ বিভাজন আৰু ৰাজনৈতিক ইতিহাসৰ কিছু আভাসো পোৱা যাব ছবিখনত।\nউল্লেখযোগ্য যে ছলমানৰ এই ছবিখন ঈদৰ বতৰত মুক্তি লাভ কৰিব। ছবিখনত ছলমান খানে ২২ৰ পৰা ৭২ বছৰ বয়সলৈ এটা চৰিত্ৰত দেখা যাব। ৫টা বেলেগ বেলেগ ৰূপত ছবিখনত দেখা যাব ভাইজানক।


মোদীক প্ৰত্যাক্ৰমণ প্ৰিয়ংকা গান্ধী, কেজৰিৱালৰ; নিশা যোগী-কেজৰিৱালৰ টুইটাৰ যুঁজ\nকংগ্ৰেছ আৰু কেজৰিৱালে বিয়পাইছিল ক’ভিড-১৯! বিৰোধী দলৰ বাবে মহামাৰিয়ে মাৰাত্মক ৰূপ ল’লে দেশত! ৰ’ব। এইধৰণৰ গা এৰা মন্তব্য কোনো উলা-মূলা বিজেপি নেতা-পালিনেতাই দিয়া নাই। স্বয়ং প্ৰধানমন্ত্ৰী নৰেন্দ্ৰ মোদীয়ে এইদৰে কৈছিল।\nসোমবাৰে লোকসভাত দিয়া ভাষণত মোদীয়ে কয় যে তেওঁৰ চৰকাৰে মহামাৰি নিয়ন্ত্ৰণৰ সফলতাৰ ক্ষেত্ৰত সমগ্ৰ বিশ্বতে জাকত জিলিকি পৰিছে। কিন্তু কংগ্ৰেছ আৰু কেজৰিৱালে মহামাৰি বিয়পোৱাত সহায় কৰিছিল।\nক’ভিডৰ প্ৰথম ঢৌৰ সময়ছোৱাত মুম্বাইত কংগ্ৰেছ আৰু দিল্লীত কেজৰিৱালে প্ৰব্ৰজিত শ্ৰমিকসকলক নিজা নিজা ৰাজ্যলৈ উভটাই পঠাইছিল। মোদীয়ে অভিযোগ কৰে যে ইয়াৰ ফলস্বৰূপে শ্ৰমিকসকলৰ গৃহৰাজ্য উত্তৰপ্ৰদেশ, উত্তৰাখণ্ড, পঞ্জাৱ আৰু বিহাৰত মহামাৰিয়ে মাৰাত্মক ৰূপ লৈছিল।\nমোদীৰ এই মন্তব্যৰ পাছতে দেশৰ ৰাজনীতি উত্তপ্ত হৈ আছে। চৰকাৰৰ সমালোচনাত মুখৰ হৈ পৰিছে বিৰোধী নেতাসমূহ। কংগ্ৰেছৰ সাধাৰণ সম্পাদক প্ৰিয়ংকা গান্ধীয়ে কয় যে মহামাৰিৰ সময়ছোৱাত উক্ত শ্ৰমিকসকলক মোদীয়ে কিয় কোনো সহায় নকৰিলে?\nবংগ নিৰ্বাচনৰ সময়ত মোদীৰ বৃহৎ জনসভাসমূহৰ কথাও গান্ধীয়ে উল্লেখ কৰে। কয় যে মহামাৰিৰ দ্বিতীয় ঢৌৰ সময়ত এইদৰে জনসভাসমূহ সম্বোধন কৰি মোদীয়ে ক’ভিড বিয়পোৱা নাছিলনে?\nলগতে পঢ়ক: পোহৰলৈ আহিল পিএম-কেয়াৰ্ছৰ ‘অডিট ৰিপ’ৰ্ট’; এবছৰত সংগ্ৰহ ১১হাজাৰ কোটি, ক’ত কৰিলে খৰচ?\nপ্ৰিয়ংকা গান্ধীৰ উপৰিও মোদীৰ সমালোচনাত মুখৰ হৈ পৰিছে দিল্লীৰ মুখ্যমন্ত্ৰী অৰৱিন্দ কেজৰিৱালো। টুইটাৰযোগে তেওঁ কয় যে প্ৰধানমন্ত্ৰীৰ ভাষ্য সম্পূৰ্ণ ভুৱা। মানুহৰ যন্ত্ৰণাক লৈ ৰাজনীতি কৰাটো প্ৰধানমন্ত্ৰীৰ বাবে শোভা নাপায় বুলিও তেওঁ কয়।\nতদুপৰি প্ৰধানমন্ত্ৰীৰ বক্তব্যক কেন্দ্ৰ কৰি কেজৰিৱালে উত্তৰ প্ৰদেশৰ মুখ্যমন্ত্ৰী যোগী আদিত্যনাথৰ স’তেও বিতৰ্কত লিপ্ত হয়। কালি ৰাতি হোৱা তেওঁলোকৰ টুইটাৰযুদ্ধত যোগীয়ে কেজৰিৱালক মানৱতাৰ শত্ৰু আখ্যা দিয়ে।\nযোগীয়ে লিখে যে উত্তৰপ্ৰদেশৰ শ্ৰমিকসকলক কেজৰিৱালে ক’ভিডৰ সময়ত দিল্লী এৰিবলৈ বাধ্য কৰিছিল। ইয়াক মানৱতা আৰু গণতন্ত্ৰৰ পৰিপন্থী বুলি অভিহিত কৰে যোগীয়ে।\nইয়াৰ প্ৰতিক্ৰিয়া স্বৰূপে কেজৰিৱালে টুইট কৰি লিখে যে যোগীৰ দৰে হৃদয়হীন আৰু নিৰ্দয় শাসক তেওঁ কাহানিও দেখা নাই। যিসময়ত নদীত মৃতদেহ উটি গৈছিল, সেইসময়ত যোগীয়ে নিজৰ বিজ্ঞাপনত কোটি কোটি টকা খৰচ কৰিছিল বুলিও কেজৰিৱালে অভিযোগ কৰে।\nউল্লেখযোগ্য যে, ২০২১ চনৰ এপ্ৰিল মাহত নিৰ্বাচনমুখৰ পশ্চিম বংগৰ আছানছোলত বিজেপিৰ এখন বৃহৎ জনসভা অনুষ্ঠিত হৈছিল। উক্ত জনসভাখনত মোদীয়ে চিঞৰি চিঞৰি কৈছিল যে তেওঁ ইমান মানুহ কেতিয়াও একেলগে দেখা নাই।\nলগতে পঢ়ক : চিৰাঙত সাংবাদিকক আৰক্ষীয়ে কৰা আক্ৰমণক কেন্দ্ৰ কৰি ৰাজ্যজুৰি প্ৰতিবাদ\nআনহাতে, সেই সময়ছোৱাত ক’ভিডৰ দ্বিতীয় ঢৌ তুংগত আছিল। দৈনিক ২ লাখ লোক ক’ভিডত আক্ৰান্ত হোৱাৰ খবৰ পোৱা গৈছিল। ইয়াৰ পৰাই প্ৰমাণ পোৱা যায় মহামাৰিক লৈ মোদী চৰকাৰ কিমান স্পৰ্শকাতৰ!\nমোদীয়ে লোকসভাক দিয়া এই বক্তব্যই প্ৰতীয়মান কৰে যে নিজৰ সকলো অসফলতাৰ বাবে বিৰোধীক দোষাৰোপ কৰাত তেওঁ সিদ্ধহস্ত!\nTags: Arvind KejriwalBJPCONGRESSNarendra Modipriyanka Gandhitwitter war


মোৰ অনুভৱ: কিংবদন্তি\nসৰুতে ঘৰত আমি সৰু ল’ৰা ছোৱালী কেইটাই কাজিয়া কৰিলে ককা-আইতাই কৈছিল –তহঁতৰ মোমায়েকহঁতৰ মাজত বৰ মিলা-প্ৰীতি আছিল – কাজিয়া নকৰিছিলেই,সকলো কাম মিলা-প্ৰীতিৰে কৰিছিল, খোৱা বস্ত ভগাই মেলি খাইছিল – আমিও কথাবোৰ বিশ্বাস কৰিছিলোঁ – ভাবিছিলোঁ হয় চাগৈ দে –মামাহঁতৰ মাজত বৰ মিলা-প্ৰীতি আছিল –\nপূৱা গধূলি যেতিয়া কিতাপ পঢ় পঢ় বুলি মা-দেউতাই চিঞৰি থাকিছিল – আইতাই কৈছিল – তহঁতৰ মোমায়েৰহঁতক কিতাপ লোৱাৰ কথা কোৱাৰ দৰকাৰেই নাছিল – সময় হোৱাৰ লগে লগে নিজেই পঢ়াৰ টেবুলত বহিছিল – আৰু তহঁতক দেখ -- কিতাপ পঢ় পঢ় বুলি মাৰ বাপেৰে চিঞৰি থাকিব লাগে – আমি ভাবিছিলোঁ তেতিয়া মামাহতে বাৰু কেনেকৈ পঢ়া টেবুলত নিজৰ মনটো বহাই থৈছিল – মানিব লাগিব দেই মামাহঁতক\nমুঠতে কিবা এটা কৰিলেই ওপৰৰপৰা চিঞৰ আহে - সৰু থাকোতে আমি এনে আছিলোঁ, তেনে আছিলোঁ, মামা, জেঠাইহতে এনে কৰিছিল, তেনে কৰিছিল ইত্যাদি !! মুঠতে মাঁমাহতৰ আখ্যান শুনি শুনি কান ঘোলা হৈ গৈছিল - অলপ উৎপাত কৰিলেই ৰেকৰ্ডিং কৰা কেছেট খন বাজি যায় -\nসময় সলনি হ’ল – কাজিয়া কৰা, কিতাপ নপঢ়া, দুষ্টালি কৰা কাৰবাৰবোৰ কিন্তু এতিয়াও চলি থাকিল! সলনি হ'ল কেৱল সেইবিলাক দুষ্টালি কৰা অভিনেতা কেইজন! নতুন নতুন বহুতো কণমানি ল'ৰা ছোৱালীৰে মিতিৰ কুটুম্বৰ ঘৰ ভৰি পৰিল৷ এতিয়া ঘৰলৈ গ’লে কেতিয়াবা কেতিয়াবা মিতিৰ ফুৰিবলৈ যাও –\nএই সৰু সৰু ল’ৰা ছোৱালী থকা মিটিৰ কুটুম্বৰ ঘৰলৈ গ’লে মাজে মাজে কিছুমান কথা শুনিবলৈ পাও – শুনি মনটো মোৰ তাহানি আইতাই কোৱা কথাবিলাকলৈ মনত পৰে –\nএতিয়াও ঘৰখনত থকা সৰু ল'ৰা-ছোৱালী কেইতাই কাজিয়া কৰিলে বা কিতাপ নপঢ়ি ধিতিঙালি কৰি ফুৰিলে ঘৰৰ ডাঙৰ বিলাকে আইতাই কোৱা সেই সংলাপ কেইটাৰ কেছেটখনেই বজায় – মাথো মামাহঁতৰ বদলি দেখোন নায়কৰ তালিকাত আমাৰ নামবিলাক সংলাপ কেইটাত সোমাবলৈ ধৰিলে – কেনেকৈ আমি ভমিলা প্ৰীতিৰে বিস্কুট-মিঠাই ভগাই খাইছিলোঁ, কেনেকৈ আমি সদায় পঢ়া-শুনা কৰিছিলোঁ – মনটো শুনি মোৰ কেনে লাগে কব নোৱাৰা – এনে হোৱাটো মোৰ দেখোন মনতেই নপৰে -- মোৰ মেমৰি বাৰু ফেল মাৰিছে নেকি ??\nলাহে লাহে এতিয়া বুজা হ'লো বহুতো কথা, – যে মামাহ’তে কেনেকৈ কাজিয়া নকৰাকৈ থাকিব পাৰিছিল - যেনেদৰে আমি পাৰিছিলোঁ - বাহিৰৰ ইমান ৰঙেৰে ভৰা পৃথিৱীখন উপেক্ষা কৰি কেনেকৈ পঢ়া টেবুলত বহি থাকিব পাৰিছিল – যেনেদৰে আমি পাৰিছিলোঁ -\nমোৰ মনটো এতিয়া এই কথাটো ভাবি বৰ ভাল লাগে যে আইতাই কোৱা সেই কথাবোৰ গালো বালো খোলাকটিৰ তাল হোৱাৰ নিচিনা হৈছিল - আমি সৰু ল’ৰা কেইটাক ঠগিবলৈ কিমান চেষ্টা কৰিলে – পাৰিলে জানো – অলপ সময়ৰ কাৰণে আমি নিটাল মাৰিলেও দিনটোত দুই তিনিবাৰ ৰণশিঙা বজাইছিলোঁ, প্ৰায়েই কিতাপকেইখনক চুটি দিছিলোঁ, চেকনিৰ কোবলৈ ভয় লাগিলেও দুষ্টালি কৰিবলৈ এৰা নাছিলোঁ -- মুঠতে আইতাৰ ভাষাত কবলৈ গ'লে এখন কাণেৰে সোমোৱাই কথাবোৰ আনখন কাণেৰে উলিয়াই দিছিলো -\nভাল লাগে যেতিয়া আজিৰ ল'ৰা- ছোৱালী কেইটায়ো তাকেই কৰে - পাৰিলে হয়তো ক'লোহেতেন চুলি পকাই দে মাৰ বাপেৰৰ - শান্ত শিষ্ট মহাদুষ্ট হোৱাৰ আমেজেই সুকীয়া -\nPosted by manash dutta at 2:10 AM


Hover Electric Scooter: পেট্ৰ'লৰ খৰছ নাই, চলাবলৈ নালাগে লাইচেঞ্চ ! নিশ্চিন্তমনে চলাব পাৰিব এই বিশেষ স্কুটাৰখন, দামো বেছি নহয় ...– News18 assam\nHover Electric Scooter: পেট্ৰ'লৰ খৰছ নাই, চলাবলৈ নালাগে লাইচেঞ্চ ! নিশ্চিন্তমনে চলাব পাৰিব এই বিশেষ স্কুটাৰখন, দামো বেছি নহয় ...\nKorit Electric নামৰ এটা ষ্টাৰ্ট-আপে Hover ইলেক্ট্ৰিক স্কুটাৰ মুকলি কৰিছে। ইয়াক বিদ্যালয় আৰু মহাবিদ্যালয়ৰ শিক্ষাৰ্থীসকলক লক্ষ্য কৰি প্ৰস্তুত কৰা হৈছে। ইয়াক চলাবলৈ আপোনাক অনুজ্ঞাপত্ৰৰ প্ৰয়োজন নাই।\nLast Updated : March 03, 2022, 22:32 IST\nভাৰতত বৈদ্যুতিক বাহনৰ চাহিদা যোৱা কেইবছৰমানত বহুগুণে বৃদ্ধি পাইছে। বহুলোকে অনুমান কৰিছে যে এই বাহনখন অনাগত সময়ত সকলোৰে বাবে প্ৰথম পছন্দ হ'ব। বৈদ্যুতিক বাহন ইতিমধ্যে ভাৰতত ট্ৰেণ্ডিং হৈ আছে। এই প্ৰৱণতাত যোগ দিয়া হৈছে আন এটা ট্ৰেণ্ডি বৈদ্যুতিক স্কুটাৰ।\nKorit Electric নামৰ এটা ষ্টাৰ্ট-আপে Hover ইলেক্ট্ৰিক স্কুটাৰ মুকলি কৰিছে। এই স্কুটাৰৰ চেহেৰা আনবোৰতকৈ বহুত বেলেগ। ইয়াক বিদ্যালয় আৰু মহাবিদ্যালয়ৰ শিক্ষাৰ্থীসকলক লক্ষ্য কৰি প্ৰস্তুত কৰা হৈছে। ইয়াক চলাবলৈ আপোনাক অনুজ্ঞাপত্ৰৰ প্ৰয়োজন নাই। এই স্কুটাৰখন কোনো ফ্ৰিল অবিহনে তৈয়াৰ কৰা হৈছে। কেৱল ফ্ৰেম ব্যৱহাৰ কৰা হৈছে। এই স্কুটাৰৰ টায়াৰ বহল। ফলস্বৰূপে, এক সম্পূৰ্ণ বেলেগ চেহেৰা প্ৰাপ্ত কৰিছে।\nশিক্ষাৰ্থীসকলৰ বাবে সৰ্বশ্ৰেষ্ঠ বিকল্প হ'ব পাৰে-\nহোভাৰ বৈদ্যুতিক স্কুটাৰখন প্ৰাথমিকভাৱে শিক্ষাৰ্থীসকলক লক্ষ্য কৰি মুকলি কৰা হৈছে। এই স্কুটিৰ সৰ্বাধিক গতি হৈছে ২৫ কিমি/ঘণ্টা। এই কাৰণে, ইয়াক চলাবলৈ কোনো অনুজ্ঞাপত্ৰৰ প্ৰয়োজন নাই। এই বৈদ্যুতিক স্কুটাৰখন ১৫-১৮ বছৰ বয়সৰ কিশোৰসকলৰ বাবে ডিজাইন কৰা হৈছে।\nস্কুটাৰখন 25 AH ৰিচাৰ্জেবল লিথিয়াম-আয়ন বেটাৰিৰ সৈতে আহিব। এই স্কুটাৰে ৩ ছেকেণ্ডত ০-২৫ কিমি/ঘণ্টাৰ গতি বৃদ্ধি কৰিব পাৰে। কোম্পানীটোৱে দাবী কৰে যে সম্পূৰ্ণ চাৰ্জ হোৱাৰ পিছত, ই-স্কুটাৰে ১১০ কিলোমিটাৰ পৰ্যন্ত পৰিসৰ আগবঢ়াব পাৰে।\nবৈশিষ্ট্য আৰু মূল্য -\nকোৰিট ইলেক্ট্ৰিককৈ কৈছে যে হোভাৰ ইলেক্ট্ৰিক স্কুটাৰৰ সৈতে স্মাৰ্টফোনটো সংযোগ কৰিব পাৰি। সন্মুখত টেলিস্কোপিক ফৰ্ক আৰু পিছফালে স্প্ৰিং চাচপেনশ্বন এটা আৰামদায়ক যাত্ৰাৰ বাবে দিয়া হৈছে। ব্ৰেকিং কৰাৰ ক্ষেত্ৰত, সন্মুখ আৰু পিছৰ চকাবোৰক ক্ৰমান্বয়ে ২০০ মিমি আৰু ১৮০ মিমি ডিস্ক ব্ৰেক দিয়া হৈছে। হোভাৰ ইভিৰ মূল্য ৮৪,৯৯৯ টকা আৰু গ্ৰাহকসকলে ইয়াক ১৫,০০০ টকাৰ টোকেন মানীৰে বুক কৰিব পাৰে।\nFirst published: March 03, 2022, 22:32 IST


স্বাধীনতাৰ ভিন্ন সংলাপ -মেঘালী দিহিঙীয়া - সাহিত্য ডট অৰ্গ\nস্বাধীনতাৰ ভিন্ন সংলাপ -মেঘালী দিহিঙীয়া\nAugust 17, 20175Comments\nক্ৰাঁচ্ চ্ চ্…\nকোনোমতেহে কুকুৰটো মোৰ গাড়ীৰ চকাৰ তলত নোসোমোৱাকৈ ৰ’ল৷ বেচেৰা কুকুৰটোৰ গাত দোষ নাই, সি ছাইদ হৈ দিছিলেই, প্ৰচণ্ড বেগেৰে আহি থকা বাইক দুখনৰ ৰেহৰূপ দেখিহে ময়েই ৰাস্তাৰ যথেষ্ট কাষলৈ নি ব্ৰেক মাৰিবলগা হ’ল৷ আৰু দুহাতমান আগলৈ ষ্ট্ৰীট লাইটটোৱেই আছিল, ৰক্ষা কোনোমতে! বুকুখন ঢপঢপাই উঠিল, আজিৰ দিনটোতনো এইখন কিহৰ অঘটনৰ ভয় দেখুৱাইছে বিধাতাই!\n“চাল্লা… এইসোপা… মৰ যা… মাৰ বাপেৰহঁতে আজাদী দিছে, যা এনজয় কৰ… হেপ্পী আজাদী… চাল্লা, অধঃপাতে যোৱাহঁত…“\nখংটোৱে মূৰত ধৰিলেগৈ টিঙিচকৈ৷ আটাইকেইটা হায়াৰ ছেকেণ্ডাৰী বা ডিগ্ৰী ফাৰ্ষ্ট /ছেকেণ্ড চেমিষ্টাৰৰ ষ্টুডেণ্টচ্ হ’ব, চেহেৰাই কয় সিহঁতৰ৷ দুখন বাইকত মুঠ ছটা ল’ৰা৷ বাইকো মানে সেই পিছফালে চকা দাংখোৱা খন৷ ৮০ ৰ ঘৰত স্পীড, মূৰত হেলমেট নাই৷ মুখত উকি আৰু লগতে অবাইচ মাত দুষাৰমান৷ যিটো বেগত অকোৱা পকোৱাকৈ উৰি গৈছে, ক’ৰবাত খুন্দা নামাৰিলেও দ গাঁত এটাত চকা পৰিলে বা জোৰকৈ ব্ৰেক মাৰিলে যে ছিটিকি নপৰিব তাত কোনো সন্দেহ নাই৷ আজি ৰাস্তাটো মুকলি পাই ইহঁতৰ অতপালি আৰু বাঢ়িছে৷ ল’ৰাহঁতকনো কম কি, মাক বাপেকবোৰো জানো কম! মেট্ৰিক পাছ নকৰোঁতেই ল’ৰাহঁতৰ হাতত লাখটকীয়া বাইকৰ ছাবি গতাই দিছে৷ ধনৰ বাহাদুৰি সবৰে৷ এইসোপা ক’ৰবাত খুন্দা খাই হাত ভৰি ভাগিলেও আজিকালি দুখ লগাতকৈ খং টোহে উঠি আহে দেখোন৷ একো ক’বলৈও যাব নোৱাৰি, নিজৰ আটকীয়া সন্মানকণ হানি হোৱাৰ বাদে আন একো লাভ নহয়গৈ৷ কাকো একো ক’বই নোৱাৰি আজিকালি, সকলোতে কেৱল “আমাৰ মৰ্জি, আমাৰ কথা“৷ স্বাধীনতাৰ জয়গান সকলোৰে মুখে মুখে৷ মাক বাপেকে দিয়া স্বাধীনতা, সময়ে দিয়া স্বাধীনতা, শিক্ষা আৰু আধুনিকতাই দিয়া স্বাধীনতা, কাৰোবাক আকৌ ডাছ কেপিটেলৰ অতিমাত্ৰা জ্ঞানে আনি দিয়া স্বাধীনতা৷\nগীয়েৰত হাত দি গাড়ীখন অলপ বেক কৰি আকৌ আগুৱালো৷ লক্ষ্য অম্বৰৰ এপাৰ্টমেণ্ট৷ ছেঃ, তিনি বাজিবৰেই হ’ল চোন৷ ইহঁতকেইটা আহি পালেই চাগে৷ আজিও বিদিশাই সেই একেটা ডায়লগকে দিব, “গেধা, তোৰ আহিম বোলা সময়তকৈ সদায় আধাঘণ্টা লেট্ হ’বই আৰু ন?“\nঅফিচত পুৱাই পতাকা উত্তোলনৰ লগতে স্বাধীনতা দিৱসৰ আন কাৰ্যসূচী খিনি কৰি সোনকালেই ঘৰ সোমাইছিলোহি৷ ভাবিছিলো পাছবেলাটো আজি ফ্ৰী থাকিম যেতিয়া ঘৰতে অলপ কাম হ’ব৷ যোৱা দুসপ্তাহ ধৰি ৰুণুমীৰ আপত্তি, “চিলাই মেচিনটো কিবা এটা বেয়া হৈ আছে, মাজে মাজে খট্ কৈ শব্দ এটা কৰি ৰৈ যায়, চাই দিব লাগে।“ অফিচৰ পৰা ওলাই বজাৰ সমাৰ কৰি ঘৰ সোমাওঁতে সন্ধিয়া লাগে, ভাগৰৰ অজুহাত দেখুৱাই থাকি যায় সদায়ে৷ আজি সেয়াও হ’ব, টিভিও চোৱা হ’ব অলপ আৰু পত্নীক ফৰমাইচ দি স্পেচিয়েল স্নেকচ্/ডেজাৰ্ট দুটামানো আদায় কৰিব পৰা হ’ব৷ আগফালৰ অশোক আৰু সেজ কেইজোপা বৰ বাঢ়ি গৈছে, সন্ধিয়াৰ আগে আগে সেয়াও কলম দিব লাগিব৷\nপিছে ঘৰ সোমাইছোহে, পত্নীৰ ফৰমাইচ, “হেৰা আজি গুণগুণ আৰু মই ধৰিত্ৰীৰ ঘৰলৈ যাম আবেলিকৈ৷ তুমি প্লিজ ড্ৰপ কৰি দিয়ানা আমাক৷ কৃষ্ণাও আহিব, ডেৰবছৰৰ মূৰত অসম আহিছে তাই, কালিলৈ আকৌ ৰিটাৰ্ণ হ’ব গুজৰাট৷ কিমানদিন যে তাইক লগ পোৱা নাই, আজি গুণৰ স্কুলো নাই, গৈ আহো এপাক৷ তুমিও ওলোৱা নহ’লে, কৃষ্ণাৰ ফেমিলীক পালে ভাল পাবা৷ “\nএই পত্নীৰ সখীয়েকহঁতৰ ঘৰত ফুৰিবলৈ যোৱাৰ দৰে কামোৰ কাম মোৰ বাবে আৰু আন একো নাই৷ ৰুণুমীয়েও জানে সেয়া, তথাপি কিয় জানো সদায় লগ ধৰি থাকে৷ কি বাহানা বনাওঁ বুলি ভাবি থাকোতেই বিদিশাৰ ফোন আহিল, “ঐ, ড্ৰাই দে’ স্পেচিয়েল প্ৰগ্ৰেম, আহি যা৷ ইহঁত দুটাকো মাতি দিওঁ, অলকেশ আৰু ৰাতুলক৷ অম্বৰে তোৰ কাৰণে স্পেচিয়েল পৰ্ক ড্ৰাই ফ্ৰাই বনাই আছে, আহি যা দুই বজাত পোৱাকৈ৷“\nহাততে সৰগ ঢুকি পোৱাৰ দৰে লাগিল৷ পত্নীয়েও আপত্তি নকৰিলে, সখীয়েকহঁতক লগ পোৱাৰ ফূৰ্তিত ক’ব নোৱাৰা হৈ আছে তায়ো৷ কথা হ’ল, মই দুই বজাত মাক জীয়েকক ধৰিত্ৰীৰ ঘৰত ড্ৰপ কৰি অম্বৰৰ তালৈ যাম, আকৌ ঘূৰোতে ৬ মান বজাত সোমাই লৈ আহিম৷\nঅম্বৰৰ ৰুমলৈ উঠা চিৰিত ভৰি দিওঁতেই বিদিশাই চিঞৰিলে৷ কৃত্ৰিম খঙেৰে বিদিশালৈ চালোঁ, তাইৰ মুখত সেই পুৰণি দুষ্টালি ভৰা হাঁহিটো৷ এতিয়াও মোক এইটো নামেৰে মাতিবলৈ নেৰিলে তাই, ৰাষ্টাই ঘাটে বজাৰে সমাৰে য’তেই দেখে তাতেই চিঞৰে, “ঐ গেধা…“ দুদিনমান খং উঠিছিল, লাজো লাগে বাটে ঘাটে৷ পিছে তাইক কৈ কৈ শুধৰাব নোৱাৰিলো, বাদ দিলো এতিয়া, অভ্যাস হৈ গৈছে মোৰো৷\nবিদিশা আৰু মই হাইস্কুললৈকে একেলগে পঢ়িছিলোঁ৷ বিদিশাৰ দেউতাক আৰু আমাৰ দেউতাৰ একে ডিপাৰ্টমেণ্টৰ চাকৰি, সিহঁতৰ কোৱাৰ্টাৰ আৰু আমাৰ কোৱাৰ্টাৰ প্ৰায় লগালাগি আছিল৷ স্কুল, টিউচন, ফাংচন, কলনিৰ বাৰ্থডে পাৰ্টি এইবোৰ সকলোতে আমি দুটা একেলগে যাওঁ৷ ক্লাছত তাই সদায় ফাৰ্ষ্ট হয়, মই ছেকেণ্ড৷ ৰিজাল্ট ওলোৱাৰ দিনা তাই মোক হাঁহি হাঁহি কয়, “গেধা, এইবাৰো মোক পাছ পেলাব নোৱাৰিলি৷ যিদিনা তই মোতকৈ বেছি নম্বৰ পাবি সেইদিনাই তোক গেধা বুলি মাতিবলৈ এৰিম৷ “ মোৰ খং উঠে, কিন্তু হাজাৰ চেষ্টা কৰিও হাইস্কুল শেষ হোৱালৈকে তাইক ৰিজাল্টত পাছ পেলাব নোৱাৰিলোঁ৷ মেট্ৰিকতো তাই মোতকৈ চাৰিনম্বৰ বেছি পালে৷ সেইটো কথাৰ বাবে পিছে মোৰ বৰকৈ বেয়া লাগি নাথাকে, ঘৰৰে ছোৱালী তাই, মই পোৱা আৰু তাই পোৱা একেই কথা৷\nমেট্ৰিকৰ ৰিজাল্ট ওলোৱাৰ পাছতে দেউতাৰ ট্ৰান্সফাৰৰ অৰ্ডাৰ আহিল৷ আমি গুৱাহাটীলৈ আহিলো, মই কটনত এডমিচন ললোঁ৷ বিদিশাহঁতৰ ঘৰখনৰ লগত সংযোগ প্ৰায় হেৰাই যোৱাৰ দৰেই হ’ল, তেতিয়া ম’বাইল ফোনৰ ব্যৱস্থা নাছিল৷ দেউতাহঁতে অফিচৰ ফোনত অলপদিন যোগাযোগ ৰাখিছিল হবলা, পাছলৈ সেয়াও নোহোৱা হ’লগৈ৷ ব্যস্ত জীৱন৷ সেই বিদিশাকে আকৌ হঠাতে লগ পালোঁ ছয় বছৰৰ মূৰত ইউনিভাৰ্ছিটি কেম্পাছত৷ মই তেতিয়া এইচি ৰ পৰা ওলাই তেজপুৰ বিশ্ববিদ্যালয়ত এম টেক কৰিবলৈ গৈছোঁ৷ বিদিশাই এম এত নাম লগাইছে৷ হঠাৎ এদিন কেম্পাছত মুখামুখি হ’লোঁ, আনন্দৰ সীমা নাই আমাৰ৷ তেতিয়াও তাইৰ মুখত সেই একেটা চিঞৰ, “ঐ গেধা…“\n:“মেট্ৰিকত লেটাৰ পাই ফিতাহি মাৰি হায়াৰ ছেকেণ্ডাৰী ছায়েন্সত নাম লগাইছিলো৷ ফাৰ্ষ্ট ইয়েৰতে ফিজিক্সত ফেইল মাৰিলোঁ৷ বায়’লজী আৰু মেথচ্ ত বিলউ ফ’ৰটি৷ কেমেষ্ট্ৰীয়ে কোনোমতে নাকটো ৰখালে যেনিবা৷ একেচাতে ঘূৰি আহি আকৌ আৰ্টচত নাম লগাই ললোহি৷ মই ভাই শ্বেইক্সপীয়েৰ, ৱৰ্ডছৱৰ্থ, ফ্ৰয়েড এইবোৰৰে মানুহ৷\nতইতো ইঞ্জিনিয়াৰ বনি গলি৷ ঐ মই কিন্তু তোক এতিয়াও গেধা বুলিয়েই মাতিম দেই৷ তোৰ মোৰ এতিয়া চাবজেক্ট বেলেগ, গতিকে কিহৰ কম্পিটিচন!\nকিনো কম আৰু এই পাগলীজনীক! ! তাৰপাছৰ পৰা আৰু যোগাযোগ হেৰোৱা নাই৷ আমাৰ চাকৰিও হ’ল একে চহৰতে৷ মোৰ বিয়া, বিবাহ বাৰ্ষিকী, গুণগুণৰ জন্মৰ পৰা প্ৰতিটো বাৰ্থডে, ঘৰৰ সত্যনাৰায়ণ পূজা, অসুখ বিসুখ বিপদ আপদকে ধৰি প্ৰতিটো অনুষ্ঠান বা অন্য দৰকাৰৰ সময়ত বিদিশা আমাৰ ঘৰত উপস্থিত থাকে৷ ৰুণুমীৰ বিদিশাবা আৰু গুণগুণৰ বিদিআমৈ আমাৰ ঘৰৰ সদস্যৰ দৰেই এতিয়া৷\n:বহ৷ পানী খাবি নেকি?\n:দে৷ ইহঁতকেইটা অহাই নাই নে?\n:অলকেশ আহিব নোৱাৰে, বিপি আকৌ বাঢ়িছে বোলে এইকেইদিন৷ ড্ৰাই দে’ৰ চান্সতে অলপ কমিলেও কমক বুলিছে৷ ৰাতুলৰ ঘৰত আলহী, নতুনকৈ বিয়া হোৱা খুলশালীয়েক আহিছে, এৰি আহিব নোৱাৰে৷ আজি অকল আমি তিনিটাই৷\n:ধুৰ… ই অম্বৰ ক’ত?\n:কিটচেনত৷ ব’ল তালৈকে৷ ডাইনিং টেবুলত বহি কথাও পাতিম, খোৱাও চলি থাকিব৷\nবিদিশাই দিয়া পানী গিলাচ কোটকোটকৈ গিলি কিটচেনৰ ফালে গ’লোঁ৷ অম্বৰ ব্যস্ত পৰ্ক ফ্ৰাই কৰাত৷ বিধে বিধে ৰন্ধাত সি পাকৈত৷\n:ঐ, কি বনাইছ?\n:আজি পৰ্ক স্পেচিয়েল৷ ৰোষ্টেড পৰ্ক উইথ টমেট’ এণ্ড ঘ’ষ্ট চিলিজ্, বইলদ পৰ্ক উইথ বেম্বো শ্বুট এণ্ড পৰ্ক ড্ৰাই ফ্ৰাই৷\n:দীঘে পথালিয়ে পৰ্ক সোপা খুৱাই মাৰিব খুজিছ নেকি?\n:হ’ব দে লগুণডাল খুলি থবি তই৷\nকৃত্ৰিম খঙেৰে বিদিশালৈ চালোঁ৷ তাইৰ মুখত হাঁহি৷\nমই বৰকৈ নিয়ম মনাবিধৰ মানুহ নহয়৷ আমাৰ ঘৰত এইবিলাক নচলে, ব্ৰাহ্মণ নিয়ম অনুযায়ী সকলো কাজ কৰ্ম কৰা হয়৷ ঘৰৰ ভিতৰত যিমান পাৰি ময়ো নিয়মখিনি মানি চলিবলৈকে চেষ্টা কৰোঁ৷ কিন্তু বাহিৰত কেতিয়াবা বন্ধুবৰ্গৰ লগত অলপ ইফাল সিফাল হয়৷ অৱশ্যেই য’তে ততে বা যাৰে তাৰে লগত নহয়, বা নিজৰ যুক্তিখিনি আন কাৰোবাৰ ওপৰত জাপি দিবলৈকো নিবিচাৰো৷ যি যেনেকৈ য’ত সুবিধা পায় সেইমতে চলি থাকিব লাগে, সমাজ বা সম্পৰ্কৰ ওপৰত বেয়া প্ৰভাৱ নপৰাকৈ৷\nপ্ৰায়ে আমি পাঁচটা ইয়াত লগ হওঁ৷ আমি মানে বিদিশা, মই, অলকেশ, ৰাতুল আৰু অম্বৰ৷ পৰ্ক আৰু বিয়েৰেৰে সাপ্তাহিক পাৰ্টি এটা কৰিবলৈ অম্বৰৰ ঘৰৰ নিচিনা সুবিধাজনক জেগা আৰু বেলেগ নোলাব৷ বিয়া বাৰু নপতা মানুহ, একো ঝামেলা নাই৷ চাৰিটা কোঠাৰ এপাৰ্টমেণ্ট টোত অকলে থাকে, নিজে কৰি লয় সকলো৷ মাজে মাজে বিদিশা আহে, দুদিনমান থাকি যায়৷ বন্ধৰ দিনকেইটাত তাইক অম্বৰৰ ঘৰতেই পোৱা যায়৷ কি জানো মানুহ এইকেইটা, বিয়াখন পাতি লবলৈ ক’লেও এনেকৈ হাঁহে যেন নক’ব লগীয়া কথা এটাহে ক’লোঁ৷ মাজে মাজে মই বিদিশাক সুধো, “আৰু কিমান দিন?“ তাই হাঁহে- “চাওঁচোন, আৰু কিমান দিনলৈ চলি থাকে!“ উত্তৰ নাপাওঁ৷ কেতিয়াবা খং উঠে, কেতিয়াবা আকৌ বিৰাট মৰম লাগি যায় দুয়োটালৈকে৷ সাংঘাতিক বুজাবুজি আছে ইহঁত দুটাৰ মাজত৷\n:তহঁতে আৰম্ভ কৰ৷ মোৰ আৰু অলপ বাকী আছে, বনাই শেষ কৰি লওঁ৷ এটা অকলেই শেষ কৰিলো অলপ আগেয়ে, তয়ো ইমান দেৰি কৰিছ অহাত৷ – পৰ্ক ড্ৰাই ফ্ৰাইৰ প্লেটখন আগবঢ়াই দিলে অম্বৰে৷ বিদিশাই ইতিমধ্যে ফ্ৰীজৰপৰা বিয়েৰৰ বটল এটা উলিয়াই গ্লাছত বাকিছেই৷\n:চিয়েৰ্চ… ড্ৰাই দে’ স্পেচিয়েল৷\n: কি ধুৰ? মই কালি সন্ধিয়াতে ইয়ালৈ আহোতে এইকেইটা উঠাই আনিলো বুলিহে৷ নহ’লে ক’ত খাবলৈ পালেহেঁতেন৷ ইউ শ্ব্যুড বি থেংকফুল টু মি৷\n:হয় দে, তই নোহোৱা হ’লে যে কি গতি হ’লহেঁতেন আমাৰ! নহয়, অম্বৰ??\n:খিক খিক… হয় হয়৷\nচকু ঘোপা কৰি বিদিশাই আমালৈ চালে৷\n:আৎচা, কচোন স্বাধীনতা দিৱসৰ খবৰ৷\n:কি খবৰ লাগে তোক? বাটে ঘাটে স্বাধীনতাৰ পয়োভৰ৷ কেজিৰ দৰত বিক্ৰী হৈছে স্বাধীনতা, আৰু আমাৰ এচামে চিঞৰিয়েই থাকে, “ক’ত? স্বাধীনতা ক’ত?“\n:হাঃ হাঃ… পতাকা উঠালিনে নাই? অফিচত প্ৰগ্ৰেম হ’লনে?\n:হ’ল৷ পুৱা ৬.৩০ বজাতে গৈছোঁ৷ ৭ বজাত পতাকা উত্তোলন, তাৰপাছত বাকী প্ৰগ্ৰেম৷ আগবেলাটো কটালো অফিচতে, এঘাৰ মান বজাত আহিছোঁ৷\n:অঁ… ঐ, এই যে নগাঁও, মৰিগাঁও এইবিলাক জেগাত পানী কমাই নাই ন? ফেচবুকত ফটো দুখনমান দেখিলো ফ্লেগ হ’ষ্টিঙৰ৷ কোনোবা স্কুলৰ ফটো, তলত পানী বাবে টিনপাতৰ ওপৰত উঠি পতাকা উত্তোলন কৰিছে, দুজনমানে এবুকু পানীত, নাৱত উঠি কৰা এখনো দেখিলোঁ৷ মানিব লাগিব কিন্তু, ইমান বানপানীৰ মাজতো স্বাধীনতা উদযাপন… এ গ্ৰেণ্ড চেল্যুট টু দেম\n:পানী আজি অলপ কমিছে বুলি শুনিছোঁ৷ কোনোবা কোনোবা ঠাইত আছেই৷ ফটো দুখনমান ময়ো দেখিছো, এখন মৰিগাঁৱৰ, এখন ধুবুৰীৰ হেনো৷ সঁচাকৈ, এইবোৰ দেশপ্ৰেম নে কি মই নাজানো, কিন্তু মানুহবোৰৰ মনৰ উৎসাহ মানিব লাগিব৷ ইমান প্ৰতিকূল অৱস্থাটো দৃঢ়তা হেৰুওৱা নাই৷ দে’ এক্সুৱেলি ডিজাৰ্ভ এ গ্ৰেণ্ড চেল্যুট৷\n:পিছে তাতে আকৌ আমাৰ চৰকাৰবিৰোধী এচামে ৰাজনৈতিক চক্ৰান্ত দেখিব, ৰাষ্ট্ৰযন্ত্ৰৰ প্ৰতি উপহাস দেখিব, বিজ্ঞাপনৰ নমুনা দেখিব… আৰু কত কি নেদেখিব ঠিক নাই৷ ইন ফেক্ট, দে অলৰেডী হেভ মেড ছাচ্ ইছ্যুজ্৷ আই এম চাৰপ্ৰাইজদ, কোনোবাই আকৌ তাতকৈও এখোপ ওপৰত উঠি গৈ সাম্প্ৰদায়িক প্ৰশ্নও টানি আনিছে৷ কোনোবা এখন নে দুখন ফটোত সংখ্যালঘু সম্প্ৰদায়ৰ মানুহ দুজনমান দেখা পালোঁ৷ হাউ কেন দে? … জাষ্ট শ্বে’ম অন ইট্! আমি দেখোন সৰু সৰু কথাবোৰ তেনেকৈয়ে গ্ৰহণ কৰি লওঁ, এজ ইট ইজ… এই স্বঘোষিত ব্যতিক্ৰমী সংস্কাৰকামী সকলে কিয় নোৱাৰে? চিম্পল কথাবোৰ জটিলতাৰ আওঁতালৈ লৈ যোৱাটো এওঁলোকৰ অভ্যাস হৈ পৰিছে, দিনকদিনে অসহিষ্ণু হৈ পৰিছে মানুহবোৰ৷\n:চা বিদিশা, অলপ আগতে তই স্বাধীনতাৰ খবৰ সুধিলি৷ স্বাধীনতা এয়াই৷ যাৰ যেনেকৈ যি মন গৈছে কৰিছে, যিটো শুদ্ধ বুলি ভাবিছে সেইমতে চলিছে, কেতিয়াবা হয়তো আনকো সেই নীতি বিলোৱাৰ প্ৰয়াস কৰিছে… এইবিলাক হৈছে নিজ নিজ স্বাধীনতাৰ কিছু উদাহৰণ৷ এই যে কলি স্কুলকেইখনৰ কথা, ইমান পানীৰ মাজতো থিয় দি পতাকাখনলৈ চাই কপালত হাত দি জয় হিন্দ কোৱা শিক্ষককেইজন, এবুকু পানীত ডুব গৈ জন গণ মন গোৱা কণমানি কেইটা বা স্থানীয় মানুহখিনি… ইহঁত কোনো কাৰো বাধ্য নহয়৷ সেইকেইখন বানবিধ্বস্ত ঠাই, তাত স্বাধীনতা দিৱস উদযাপনৰ বাবে কঠোৰ চৰকাৰী নিৰ্দেশনা দিয়া হোৱা নাই নিশ্চয়৷ মানুহখিনিয়ে যি কৰিছে নিজ ইচ্ছাৰে কৰিছে, সততাৰে কৰিছে, এক স্বয়ংক্ৰিয় কৰ্তব্যবোধৰ নজিৰ দেখুৱাইছে… তেওঁলোকৰ বাবে স্বাধীনতাৰ মূল্য সেইখিনিতে৷ ইয়াত কোনো চৰকাৰৰ কথা আহিব নোৱাৰে, কোনো দুৰ্যোগৰ প্ৰসংগ নাথাকে, কোনো ৰাজনৈতিক উপহাস অথবা বিজ্ঞাপন, সাম্প্ৰদায়িকতা একোৰে কথা ইয়াত জড়িত নহয়৷ মানুহখিনিয়ে সেয়া কৰিছে এটা অভ্যাস কিম্বা প্ৰচলিত পৰম্পৰাৰ হেতু, নতুবা এক দায়বদ্ধতাৰ হেতু… এইটো তেনেই স্পষ্ট আৰু সহজ কথা৷ স্বাৰ্থৰপৰা আঁতৰি আহি দেশৰ সন্মানাৰ্থে কিবা এটা কৰিছে, তাৰমানে তেওঁলোকক সন্মান জনোৱাটো আমাৰ দায়িত্বৰ ভিতৰত পৰে, দেটচ্ অল৷ বাকী, চৰকাৰে তেওঁলোকক দিব পৰা নাই, সুৰক্ষা দিব পৰা নাই, অৱক’ৰ্ছ এয়া চৰকাৰৰ ব্যৰ্থতা আৰু দুখৰ লগতে লজ্জাৰ বিষয়৷ কিন্তু এইবোৰ কথা আনটো প্ৰসংগৰ সৈতে জড়িত নহয়৷ আজিকালি মানুহবোৰক বিতৰ্ক কৰিবলৈ এটা চান্স লাগে মাত্ৰ, আৰু ছচিয়েল মিডিয়াৰ বিতৰ্ক… হাউ ফানী! !\n:বাপ্পা ঐ, অম্বৰ চোৱা… ই পংকজে আজিকালি ৰাজনৈতিক সামাজিক সকলো টপিকতে কি তামাম লেকচাৰ দিব পৰা হ’ল!\n:হাঃ হাঃ বিদিশা, শুনিছো৷ তাৰ গাত ৰুণুমীৰ প্ৰভাৱ পৰিছে আচলতে, তাই আজিকালি মহিলা সমিতিৰ মিটিং বোৰত খুব যায় বুলি শুনিছিলো সিদিনা৷ বেটাক শিকাই বুজাই লৈছে চাগে… হাঃ হাঃ হাঃ\n:ধুৰ… মহিলা সমিতিৰ মিটিং আৰু ৰুণুমী! কিবা কিট্টি পাৰ্টি এটেণ্ড কৰিবলৈ গৈছিল দুদিনমান, কামোৰ পালে হেনো৷ অকল গহনা কাপোৰৰ এডভাৰটাইজ দেখি আমুৱালে বোলে৷ ৰুণুমীকতো জানই, কি হোজা মানুহ তাই৷ ৰেষ্টোৰেণ্টত গৈ কাটাচামুচ লব নাজানো বুলি হাতেৰে চাউমিন খাই অহা মানুহ হে৷\n:হয় কিন্তু, ৰুণুমী বৰ ভাল ছোৱালী৷ তোৰ নিচিনা অলগৰ্ধ টোৱে যে তাইৰ নিচিনা গুণী ছোৱালী এজনী পালি, ইউ মাষ্ট বি থেংকফুল টু গড৷ খুড়া খুড়ী হঁতকো কিমানবাৰ পাইছো, এটা কমপ্লেইন পোৱা নাই ৰুণুমীক লৈ৷ দে আৰ টু হেপ্পী উইথ হাৰ৷ ইউ অল আৰ ছ’ লাকী, হোৱাট এ হেপ্পী ফেমিলী! ! গড ব্লেছ…\nআৰু এগৰাকী আমাৰ মা, দিনৰাত কলনীৰ তিৰিসোপাৰ আগত বোৱাৰীয়েকৰ বদনাম গাই হুচ নাপায়৷\n:হাঃ হাঃ তহঁতৰ খুড়ী,আৰু বোৱাৰীৰ বদনাম? পল্লৱীৰ লগত আকৌ কি লাগিল খুড়ীৰ?\n:নকবি আৰু, শাহু বোৱাৰীৰ দেইলি কাজিয়া নুগুচে৷ এজনীও কম নহয়, এনে লাওপাত কচুপাত মুখ৷ ৰণ বেছি হ’লেগৈ বাবু ওলাই যায় লগৰ কোনোবা এটাৰ ঘৰত যাওঁ বুলি, বিকিয়ে দেউতাৰ লাইব্ৰেৰী ৰুমত সোমাই গৈ কম্পিউটাৰত গেম খেলাত লাগেগৈ নহ’লে কিবা কাহিনী ক’বলৈ আব্দাৰ লগায় ককাকক আৰু মই ফুল ভলিউমত জগজিৎ সিং লগাই বেলকনিত বহি চিগাৰেট টানো৷ আমাৰ মাও জানো কম, বোৱাৰীয়েকৰ খুঁত খুচৰি ফুৰিব সকলো কথাতে৷ নতুন কিবা কাপোৰ এসাজ পিন্ধা দেখিলেও বকিব, পাৰ্লাৰৰ পৰা আহিলেও বকিব চুলিখিনি কিয় কাটিলি বুলি, পাকঘৰৰ খুঁত টো উলিয়ায়েই থাকে অনবৰতে৷ শান্তি নাই মুঠতে৷ পিছে দিনটো কাজিয়া কৰি ৰাতিলৈ আকো দুয়োজনীয়ে একেখন চোফাতে বহি চাচ বহু চিৰিয়েল সোপা চাই থাকিবগৈ, মেগী অকণো নাখায় ইজনীয়ে সিজনীক এৰি৷ মই কৈয়েই থাকো, তহঁত দুয়োজনীৰে একো অৰ্থই নাই৷\n:হাঃ হাঃ… লাগক দে, এইবোৰ কাজিয়া পেচালে মৰম হে বঢায়৷ পল্লবীও সৰু হৈ আছে, হায়াৰ ছেকেণ্ডাৰী পঢ়োতেই পলুৱাই আনিছিল দেখোন ভায়েৰে৷ মেচিঅ’ৰিটি আহিব লাহে ধীৰে, খুড়ীও বৰ খিংখিঙীয়া মানুহ, অলপ এৰা ধৰাৰ মাজেৰে চলিলেই চব ঠিক হৈ যাব৷\nবাই দ্যা ৱে, এইবোৰো একো একোটা স্বাধীনতাৰেই সমল দেচোন, নে কি কৱ অম্বৰ… হাঃ হাঃ\n:খিক খিক… পংকজ, বিদিৰ হেনো এইবোৰ দেখি শুনিয়েই বিয়াৰ বাবে আমুৱালে৷ বুঢ়ী হৈ ছাল সোতোৰা নপৰালৈকে তাই মোৰ লগত ষ্টে টুগেদাৰ কৰিব, মন গ’লেই হনিমুনত যাব, কিন্তু বিয়া নহয়৷ কোনোবাদিনা কিবা খং উঠিব অফিচৰ ছেক্ৰেটৰীজনীকে বিয়া পাতি লৈ আহিম আকৌ, বৌম চালিয়া চিএছ এজনী জইন কৰিছে বে অফিচত নতুনকৈ… খিক৷\n:আৰে আন না বে, কোনে নানিব কৈছে তোক? আন বে তোৰ সুহাগ ৰাতৰ বেড পৰ্যন্ত মই ডেক’ৰেট কৰি দিম, পিছে তিনিমাহো তিষ্ঠিব নোৱাৰি উলটি আহিলে কিন্তু এক্সেপ্ত কৰিবলৈ নাই, তোক লৈ মস্ত লাম্বা ফেমিনিষ্ট আৰ্টিকল লিখি পাবলিছ কৰি দিম নিউজপেপাৰত৷\nদিয়া, ভোট জলকীয়া দি বনোৱা টো হ’লনে নাই? দুপিচমান দিয়া আমাক, পংকজৰ প্লেট অথনিয়েই চাফা হ’ল৷ ড্ৰাই ফ্ৰাই ক’ত থলা?\nবিদিশাৰ খং উঠিলে নাকৰ পাহিকেইটা ফুলি যায়, ডাঙৰ ডাঙৰ চকুকেইটা টেলেকা হৈ ওলাই আহো যেন কৰে, জপৰা চুলিখিনি দুয়োখন হাতেৰে জোৰকৈ মোহাৰি দি আৰু অলপ জপৰা কৰি লয়৷ এইটো অৱস্থাত তাইক চাই বিৰাট আমোদ লাগে৷ অম্বৰেও তাইৰ এইটো ৰূপ চাবলৈকে দিনে এবাৰ হ’লেও তাইক জোকাবলৈ নেৰে৷ সকলোতকৈ জমনি কথাটো হ’ল অম্বৰ আৰু বিদিশাৰ মাজত ধেমালিতে হ’লেও যদি কিবা এটা লাগে, শেহত গৈ ফেমিনিজমৰ কথা ওলাবই৷\n:নিছো ৰবা৷ এইটো তই আগত টেষ্ট কৰা নাই চাগে পংকজ, চ্চাল লাগে খাই চা৷ তামাম জ্বলা কিন্তু৷ মাংসকেইটুকুৰা শলাত পুৰি লৈ আকৌ বনাইছো পোৰা বিলাহী আৰু ভোট জলকীয়াৰ লগত৷ আৰে, এটা শেষ হৈছে হে নেকি ইমানদেৰি? ধেই… বিদি, আৰু এটা আনা, মোলৈও বাকা৷\nমাংস এপিচ খাই চালোঁ৷ বাহ্… সঁচাকৈয়ে বৰ ভাল লাগিছে৷ জ্বলা সাংঘাতিক হৈছে, তথাপি, আমাৰ ভোট জলকীয়াৰ সোৱাদৰ কথাই বেলেগ৷ তাতে অম্বৰৰ হাতৰ পৰ্ক৷ ঘৰত নচলে যদিও বহুত ৰেষ্টোৰেণ্ট, বন্ধুবৰ্গৰ ঘৰত পৰ্ক খাইছো কিন্তু অম্বৰে বনোৱা পৰ্কৰ সোৱাদ আন ক’তো পোৱা নাই৷\n:কি চলি আছে? আজিৰ টপিক মানে স্বাধীনতা নেকি? – বিয়েৰৰ গিলাচ টোত পৰম আহ্লাদেৰে সোহা এটা মাৰি অম্বৰে সুধিলে৷\n:য়েছ… স্বাধীনতা৷ চা পংকজ, তই যে কৈ আছ স্বাধীনতাৰ কথা, এতিয়া মই কম৷ এই যে স্বাধীনতা বোলা বস্তুটো, মোৰ বাবেও ইয়াৰ কম গুৰুত্ব নাই কিন্তু৷ এই যে মই মন গ’লেই অম্বৰৰ ঘৰত আহি দুই তিনিনিশা কটাই যাওঁ, বছৰৰ দুই তিনিবাৰ হনিমুন ট্ৰিপত যাওঁ, অথচ আমাৰ মাজত কোনো নিৰ্দিষ্ট সামাজিক স্বীকৃতিপ্ৰাপ্ত সম্পৰ্ক এটা নাই এতিয়ালৈকে৷ আমি দুয়ো দুয়োৰে বাবে মুক্ত… জীৱন উপভোগ কৰাত আন বহুততকৈ আমি সুখী আৰু সুস্থিৰ৷ সমাজৰ বহুতো প্ৰচলিত নীতি নিয়ম আমি নামানো, নিজস্ব কিছুমান যুক্তি আৰু দৰ্শনেৰে আমি পৰস্পৰে পৰস্পৰক গ্ৰহণ কৰিছোঁ৷ অথচ আমি আমাৰ চিন্তা দৰ্শন সমাজৰ ওপৰত জাপি দিবলৈ নাযাওঁ, জনাসকলে আমাক যদি পাৰে তেনেকৈয়ে গ্ৰহণ কৰক৷ কোনোবাই যদি কৰিব নোৱাৰে তাতো আমাৰ একো আপত্তি নাই, সকলোৰে যুক্তি চিন্তাৰ প্ৰতি সন্মান আছে৷ আৰু কোনোৱে যদি আমাৰ বিষয়ে নাজানেও তেন্তে তেওঁলোকক আমাৰ অগতানুগতিকতাৰ বিষয়ে চিঞৰি চিঞৰি জনাই ফুৰাটোও অযুক্তিকৰ কথা বুলিয়েই ভাবোঁ৷ এইবোৰো স্বাধীনতাৰে একো একোটা উদাহৰণ।\n: চা বিদিশা, অম্বৰ… দুয়োটাকে কৈছোঁ৷ তহঁত দুয়োটা মোৰ প্ৰাণৰ বন্ধু, তহঁতৰ দৰ্শনক মই সদায় শ্ৰদ্ধা কৰি আহিছোঁ৷ তথাপি কম, বিয়াখন পাতি ল দুয়োটাই, থাকই যেতিয়া একেলগে, বিয়া পতাত আপত্তি কি? এতিয়া সপ্তাহত দুই তিনিদিন একেলগে থাক, তেতিয়া সদায় একেলগে থাকিবি৷ কিছুমান পৰিৱেশত ইচ্ছা থাকিলেও তহঁতৰ সম্পৰ্কটোৰ কথা স্বীকাৰ কৰিব নোৱাৰ বা নোখোজ, সম্ভাৱ্য পৰিস্থিতিৰ কথা ভাবি৷ বিয়াই অন্ততঃ এনেবিলাক প্ৰকিকূলতাৰ পৰা আঁতৰত ৰাখে৷\n:শুন পংকজ, বিয়া বোলা সম্পৰ্কটোৰ ওপৰত মোৰ বিশ্বাস নাই বুলি নকওঁ৷ আচলতে কোনোবাখিনিত হয়তো নিজৰ ওপৰতে নাই, কিম্বা স্থিৰতাৰ অভাৱ… এনেকৈ ভাবিব পাৰ৷ নয়নৰ লগত সাতবছৰ ধৰি মানসিক সকলো সম্পৰ্ক ৰখাৰ পাছতো বিয়াৰ তাৰিখলৈ মাত্ৰ এমাহ থাকোতে আমাৰ ব্ৰেক আপ হৈছিল৷ সাতবছৰে সম্পূৰ্ণ দৃঢ়তাৰে লৈছো বুলি ভবা সিদ্ধান্তটোৰ শেষত আমাৰ দুয়োৰে সম্পৰ্কটোৰ ওপৰত বিশ্বাস হেৰাই গৈছিল৷ নয়ন আৰু মই দুয়ো স্বীকাৰ কৰিছিলো, হয়তো কোনোবাখিনিত মোৰ পত্নী হ’বৰ বাবে পৰ্যাপ্ত প্ৰস্তুতি অথবা যোগ্যতাৰ অভাৱ ঘটিছিল সেইখিনি সময়ত৷ এণ্ড আই এম ভেৰি মাচ্ থেংকফুল টু হিম, যে সি মোৰ থিংকিঙৰ প্ৰতি সন্মান ৰাখি মোক সেই সম্পৰ্কটোৰ পৰা মুক্ত কৰি দিলে৷ নহ’লে হয়তো মই আজিৰ এই মইজনী হৈ নাথাকিলহেঁতেন, হেৰাই গ’লোঁ হেঁতেন ক’ৰবাত কাহানিবাই৷ এণ্ড ইউ ন’ ৱেল, নয়ন আৰু মোৰ মাজত এতিয়াও ভাল বন্ধুত্বৰ সম্পৰ্ক আছে৷ লভিতা ইজ এ পাৰফেক্ট ৱাইফ ফৰ হিম, আই লাভ এণ্ড ৰেচপেক্ট হাৰ, ছি ইজ টু লয়েল৷ দে আৰ মেড ফৰ ইচ্ আদাৰ৷\nএইবোৰো জানো কোনোবাখিনিত স্বাধীনতাৰ সৈতে জড়িত কথাই নহয়?\nচে’ম থিং কেন বি চেইড ইন কেছ অৱ অম্বৰ৷ অম্বৰৰ পত্নীয়ে ডিভোৰ্চ বিচাৰিলে, ছি কমপ্লেইনদ দেট হি ৱজ টু বিজি ইন হিজ প্ৰফেচনেল লাইফ, হেড ন’ টাইম ফৰ হিজ ৱাইফ অৰ ফেমিলী৷ পৰিধিৰ ঠাইত তাই শুদ্ধ আছিল, অম্বৰেও হয়তো সেই অভিযোগ অস্বীকাৰ কৰিব নোৱাৰিব৷ তাত আপত্তি কৰিবলগীয়া একো নাই, অম্বৰ আৰু পৰিধিৰ ডিভোৰ্চ হৈ যোৱা আজি চাৰিবছৰ হৈ গ’ল, এণ্ড ইউ ন’ পৰিধিৰ এতিয়া কমলজিত দাৰ সৈতে সুখৰ সংসাৰ৷ লাষ্ট য়েৰ দে আৰ ব্লেছদ উইথ এ কিউট বেবী, ফেচবুকত ফটো দেখিছিলো সিদিনা, হাউ কিউট দ্যা বেবী ইজ!\nসকলো নিজৰ নিজৰ ঠাইত শুদ্ধ থাকে পংকজ, তই সময়ৰ বাদে কাকো দোষাৰোপ কৰিব নোৱাৰ৷ তই আজি ভুল বুলি ভবা অতীতৰ কোনোবা সিদ্ধান্ত এটা হয়তো সেই বিশেষ সময়খিনিত সবাতোকৈ পাৰফেক্ট আছিল৷ নাথিং কেন বি জাজদ্ ছ’ ইজিলি, এভ্ৰিৱান হেজ দ্যা ৰাইট টু লাইফ, লিবাৰ্টী এণ্ড চিকিউৰিটি অৱ পাৰচন৷\n:য়াহ্… আই ন’ কমলজিত দা৷ হি ৱজ টু বেটচ্ চিনিয়ৰ দেন আছ ইন এইচি৷ হি ইজ এ পাৰচন হেভিং এ গ্ৰেট পাৰচনেলিটি, আই হেভ এ গ্ৰেট ৰেচপেক্ট ফৰ হিম ইন মাই হাৰ্ট৷\nঅম্বৰৰ ফালে চালোঁ, অৰ্ধনিমিলিত চকুৰে বিদিশা আৰু মোৰ কথাবোৰ শুনি গৈছে৷ মাজে মাজে বিয়েৰৰ বটলৰপৰা গিলাচত বাকি গৈছে আৰু পৰ্কৰ টুকুৰাত কামোৰ দি ভোট জলকীয়াৰ জ্বালাত জিভা উলিয়াই দি সেহাইছে৷ এনে লাগিছে যেন বিদিশাই কৈ থকা কথাবোৰত তাৰ হাঁ না একোৱেই ক’বলগা নাই, অথবা তাৰ মুখৰ কথাবোৰকে বিদিশাই কৈ আছে।\n:ৰচোন, বিয়াৰ কথা ওলাওঁতেই আৰু এটা কথা মনত পৰিল, কৈ থওঁ৷ সিদিনা যে গৈছিলো তহঁতৰ ঘৰলৈ, গুণগুণে মোক কি ক’লে জান?\n:তোৰ ৰুণুমীয়েও মোক বিয়াৰ কথাই কৈ কামোৰ দি আছিল৷ গুণগুণে হঠাতে সুধিলে, “বিদিআমৈ তোমাৰ অম্বৰ তাৱৈৰ লগত বিয়া হ’ব নেকি? তোমালোকৰ কাষ্ট মিলেনে? “\n:হোৱাট? গুণে এনেকৈ কৈছে?\n:অঁ, মইতো শ্বকড্৷ ৰুণুমীও অবাক লাগিল৷ তাৰপাছত হে কৈছে, সিহঁতৰ কোনোবা ক্লাছমেটৰ পেহীয়েক হেনো কোনোবা ল’ কাষ্টৰ ল’ৰাৰ সৈতে ঘৰৰ অমতত বিয়া হ’ল৷ এতিয়া ঘৰৰ লগত সম্পৰ্ক নাই, পেহীয়েকে ভতিজাকক কোলাত লৈ মাকৰ দৰে ডাঙৰ কৰা, মাজে মাজে স্কুল ছুটীৰ সময়ত আহি লগ কৰি থৈ যায়হি, চকলেট চিপচ্ কিবাকিবি লৈ আহি৷ স্কুলভানৰ ড্ৰাইভাৰ জন আৰু বাকী ল’ৰা ছোৱালী খিনিক হেনো কাবৌ কোকালি কৰি কৈ থৈছে কথাটো সিহঁতৰ ঘৰত নজনাবলৈ, নহ’লে চেনেহৰ ভতিজাকক লগ পোৱাৰ মুদা মৰিব৷\nগুণগুণে এইবোৰ কাষ্ট চাষ্ট চিনি নাপায়, তাইৰ ফ্ৰেইণ্ড জনীয়ে যি কোৱা শুনিছে তাকেই কৈছেহি আমাৰ আগত৷ তাইৰ ভয়, অম্বৰ তাৱৈ যদি ল’ কাষ্টৰ হয় তেন্তে তায়ো কিজানি বিয়াৰ পিছত বিদিআমৈক লগ কৰিব নোৱাৰিব, কি হ’ব তেতিয়া!\n:অহ্… বৰ ডাঙৰ কথা দেখোন৷ ৰুণুমীয়ে কিয় বা কোৱা নাই মোৰ! এইবিলাক বৰ বেয়া কথা, সৰু ল’ৰা ছোৱালীৰ মনত সোমাবলৈ দিব নোৱাৰি, গুণৰ মূৰৰপৰা এই কাষ্টৰ ভূতটো উলিয়াব লাগিব৷\n:ৰুণুমীয়ে পাহৰি আছে চাগে ক’বলৈ, যিহে ব্যস্ত তায়ো৷\n:এইবোৰেই কথা৷ আমি নিজকে স্বাধীন বুলি বা আন এচামে গণতন্ত্ৰ ৰাজতন্ত্ৰৰ কথা আনি আমি স্বাধীনতাপিয়াসী বুলি টেঁটুফালি ফুৰিলে কি হ’ব, আমি নিজৰ মনবোৰকে স্বাধীন কৰিব পৰাকৈ নাই৷ নিজৰ ল’ৰা ছোৱালীহঁতক স্বাধীনতাজনিত শংকাৰ পৰা মুক্ত কৰিব পৰা নাই৷ নিজৰ মনবোৰৰেই সংস্কাৰ কৰিব নোৱাৰিলোঁ অতদিনে, কি ঘাণ্টা দেশৰ জাতিৰ মূল্যবোধৰ সংস্কাৰ কৰিমগৈ! ধুৰ… ঐ আন আৰু এটা, এইটোও শেষ৷\n:“সিদিনা বাইদেউহঁতৰ তাত ঘটনা এটা ঘটি গ’ল হেনো“ – চাৰিনম্বৰৰ বটলটো খুলিবলৈ লৈ অম্বৰে কৈ গ’ল, “কোনোবা এটাৰ এক্সট্ৰা মেৰিটেল এফেয়াৰ, গাঁৱৰ কোনোবা বিধৱা এজনীৰ সৈতে৷ ঘৈণীয়েকে নিজে কণ্ট্ৰল কৰিব নোৱাৰি গাঁৱৰ মহিলা গোটক খবৰ দিলে৷ তিৰিমখাই ওলাই আহি লম্পট মতাটোকো লপাথপা দিলে, বিধৱাজনীকো চুলি তুলি কাটি ছাঁই সানি থৈ আহিল৷ গিৰিয়েকক মাৰ সোধোৱা দেখি আকৌ এইফালে পতিব্ৰতা নাৰীৰ দৰদ উথলি উঠিল, নতুনকৈ বিলাপ জুৰিলে বোলে তাইৰ গিৰিয়েকটো একেবাৰে সাধুহেন, যতমানে দোষ এই নষ্ট চৰিত্ৰৰ বিধৱা তিৰিটোৰ৷ এতিয়া গাঁৱৰ মানুহসোপাই লগ লাগি মানুহজনীক এঘৰীয়া কৰি থৈছে, মানুহজনীয়ে কোনোবা হোটেল এখনত বাচন ধোৱাৰ কাম কৰেগৈ, ছোৱালী এজনী পঢুৱাইছে কিবাকৈ গাঁৱৰ এলপি স্কুলত, ডাঙৰ ল’ৰাটো মোমায়েকৰ ঘৰত পঠাই দিলে৷ বাকী মতা মাইকী হালৰ এতিয়া সুখৰ সংসাৰ, নতুনকৈ খুঁটা পুতিছে সিদিনা, পকীঘৰ উঠাব৷ বাইদেউৰ ঘৰত নিমন্ত্ৰণ দিবলৈ আহিছিল মানুহজনী৷\nএতিয়া কথা হ’ল এই গোটেই ঘটনাটোত যদি মই স্বাধীনতাৰ প্ৰসংগ টো টানি আনো, কোনখিনিত কেনেকৈ বহুৱাব পৰা যাব সেই লৈ মোৰ অলপ কনফিউজন আছে৷ গাঁৱৰ মহিলাগোটে বাৰু নাৰীবাদৰ মস্ত মস্ত শ্লোগান দি দি মানুহহালৰ ভাগিব ধৰা সংসাৰখন জোৰা লগাই দিলে, আই এপ্ৰিচিয়েট৷ কিন্তু সেই বিধৱাজনীৰ কথাটো কেনেকৈ চিন্তা কৰিব পাৰি? মাইনী মহন্তৰ গল্প এটাত এবাৰ পঢ়িছিলো, সংলাপ টো ঠিক মনলৈ অহা নাই৷ জীৱনত অকলে থকাটো বৰ কঠিন নহয়, কিন্তু এবাৰ সংগত থকাৰ পাছত হঠাতে অকলে খোজ লোৱাটো বৰ কঠিন, বৰ কষ্টকৰ… ঠিক এনেধৰণৰ কিবা এটাই আছিল৷ মই কোৱা নাই যে সংসাৰ থকা বিবাহিত পুৰুষ এজনৰ সৈতে সম্পৰ্ক ৰখাটো বিধৱা মহিলাগৰাকীৰ ভুল নাছিল৷ বাট এভ্ৰিবডী হেজ দ্যা ৰাইট টু বি ইন এ ৰিলেচনশ্বিপ, এণ্ড চেক্স ইজ আনাদাৰ এচেনচিয়েল নীড, ন’বডী কেন ডিনাই ইট৷ মোৰ আপত্তি টো হৈছে প্ৰতিবাৰ এনে মহিলাবোৰ কিয় সমাজৰ চূড়ান্ত অৱজ্ঞাৰ বলি হয়? কিয় নাৰীবাদৰ নামত সংস্কাৰ সাধন কৰিবলৈ যোৱা এচামৰ চকুত এইবিলাক কথা ধৰা নিদিয়ে? ডিজগাষ্টিং…\n:একজেক্টলি… পংকজ, অম্বৰ, ডু ইউ ৰিমেম্বাৰ মনালী?\n:তোৰ ইউনিভাৰ্ছিটিৰ ৰাইটাৰ বান্ধৱীজনী নে? মাজে মাজে গল্প পঢ়ো তাইৰ, মজা লিখে৷ আজিকালি পঢ়া মেলাবোৰো কমিছে নহয় মোৰো৷\n:য়েছ… ছি ইজ এ ব’ল্ড ৰাইটাৰ৷ সিদিনা কি হ’ল শুন… তাইৰ ডিভোৰ্চ হৈ গৈছে বুলিতো জানই৷ বৰ সাহসী ছোৱালী তাই৷ আমি ডিগ্ৰীৰপৰা একেলগে পঢ়িছো, হেন্দিকত থাকোতে মোৰ ৰুমমেট আছিল তাই৷ কি ঠাণ্ডা ছোৱালী আছিল, ভাত খাবলৈ যাওঁতেও ঘৰত নহ’লে বয়ফ্ৰেণ্ডক সুধিহে যাব৷ অকলে ক’তো ওলাই নাযায়, কোনোবাই টানকৈ ক’লেও মুখৰ মাত এটা নোলায়, চকুপানী টুকিব অকল৷ আৰু সেইজনী মনালী যে আজি ইমান সাহসী নাৰী, ভাবিবলৈকে টান লাগে৷ জীৱনত বহুত ঝটকা পাইছে তাই, ৰাফ হৈ গৈছে আজিকালি, বাট আই ৰেচপেক্ট হাৰ এণ্ড হাৰ অপিনিয়নচ্৷ তাইৰ স্পষ্টবাদীতাই মোক মুগ্ধ কৰে, লেখনিত স্পষ্ট হৈ পৰে সেয়া৷\n:হ’ল কি তাইৰ, সেইটো ক৷ আমাৰ ৰুণুমীয়েও বৰ ভালপায় তাইক, তোৰ লগত গৈছিল হেনো এদিন তাইৰ কিবা প্ৰগ্ৰেম এটাত৷\n:অঁ ময়েই লৈ গৈছিলো৷ হওঁতে তেনেকৈ একো নাই, এই অম্বৰে ফেমিনিজমৰ কথা উলিয়ালে বাবে মনত পৰিল৷ মনালী কিবা এনজিঅ এটাৰ সৈতেও জড়িত৷ কোনোবা প্ৰয়াসী দত্ত বোলা এজনী আছে, তায়ো ভাল লিখে, মই মেগাজিনত প্ৰয়াসী দত্তৰ সাংঘাতিক ভাল গল্প আৰু প্ৰবন্ধ দুটামান পঢ়িছো৷ কিন্তু ছোৱালীজনী অলপ কমিউনিষ্ট যেন লাগে, আঁতৰি থাকো সেয়ে৷ মস্ত ডাঙৰ ফেমিনিষ্টো হেনো, আমাৰ মনালীও অলপ দূৰতে থাকে৷\nমই আগতে ভাবিছিলো লাইফত কিবা ঝেং হোৱা ঝটকা পোৱা, যেনে ধৰ টৰ্চাৰদ, ডিভোৰ্চী ইত্যাদি নাৰীবোৰৰ ফেমিনিজমৰ ধাৰণাটো অলপ বেছি উগ্ৰ৷ কিন্তু মনালীক পোৱাৰ পাছৰপৰা সেই ধাৰণা সলনি হ’ল৷ আচলতে ফেমিনিজম বোলা বস্তুটো ময়ো বিৰাট ৰেচপেক্ট কৰো, কিন্তু কোনোবাখিনিত এই উগ্ৰবাদী ফেমিনিজম টোৰ সৈতে কমিউনিজমৰ সংগতি থকা যেন লাগে৷ তদুপৰি আজিকালি ফেমিনিষ্ট হ’ব পৰাটো যেন কিবা এটা ফেশ্বন, আচলতে নাৰীবাদ কি বস্তু ভালকৈ নজনাকৈয়ে বা বুজিব নোখোজাকৈয়ে বহুতে নাৰীবাদী চেলাই ফুৰে আমাৰ অসমত৷ এয়া নহয় যে তেওঁলোকৰ জ্ঞান বা চেতনা কম, কিন্তু কোনোবাখিনিত উগ্ৰতা আৰু অভাৰৰিয়েকচনৰ মাত্ৰা টো বেছি যেন লাগি যায়, বিশেষকৈ আমাৰ অসমত৷ আধাচেলোৱামখাৰ কথাটো নকৱেঁই বাৰু… অসমত নাৰীবাদ বুলিলে বেছিভাগৰে মনত মাত্ৰ পুৰুষতন্ত্ৰৰ বিৰোধিতা, সমঅধিকাৰ, বিভেদ এইকেইটা বস্তুহে জানে৷ নাৰীবাদ মানেই যেন পুৰুষৰ অস্তিত্ব নিষিদ্ধ কিবা এক নতুন সুঁতি, বহুতে এনেকুৱা ৰিয়েক্ট কৰে৷ মূৰকত হয়গৈ কি, পুৰুষৰ লগত অহিনকুল সম্বন্ধ বহুতৰে৷ যেন পুৰুষতান্ত্ৰিক ব্যৱস্থাটোক সম্পূৰ্ণ নিষ্ক্ৰিয় কৰি নিজক উচ্চাসনত কৰাটোৱেই ফেমিনিজমৰ একমাত্ৰ উদ্দেশ্য৷ তাৰ বাদে, নাৰীবাদ সম্বন্ধে যিখিনি পঢ়িছো বা জানিছো, নাৰীবাদ কেৱল নাৰী সম্বন্ধীয় কিবা ইজম নহয়… বহুত পঢ়িবলৈ, জানিবলৈ বাকী আছে, যিমানে পঢ়িছো সিমানে ৰেচপেক্ট বাঢ়ি গৈছে৷\nঐ… পেগ এটা বাক না! অকলে অকলে খাই আছ তহঁত দুটাই৷\n:ঐ তোৰ নিচা ধৰিছে যেন লাগিছে, ইমান লেকচাৰ দিছ যে৷ শুই থাক যা, মনালীৰ কথা ক’বলৈ লৈ ক’ৰ নাৰীবাদৰ ভাষণ দি আছগৈ৷\n:ধুৰ… বিয়েৰত নিচা হয় নেকি? তাকো তিনিটা মানুহৰ মাজত পাঁচটা শেষ হোৱাই নাই৷ আৰু দে না… অম্বৰ প্লিজ… খাওঁ হাঁ… ড্ৰাই ডে স্পেচিয়েল… উম্মাহ… ডাৰ্লিং… ইউ মিন দ্যা স্কাই… এণ্ড উই মিন দ্যা ৱৰ্ল্ড… লাভ ইউ… উম্মাহ…\n:হ’ব হ’ব… সোণজনী, যিমান পাৰা খোৱা৷ কিন্তু যোৱাবাৰৰ দৰে বেডৰুমত বমি কৰিলে মই চাফা কৰিব নোৱাৰো, কৈ থলোঁ৷\n:ঐ অম্বৰ, এইজনীক শুৱাই থ যা… হজম কৰিব নোৱাৰে লেকচাৰ দিব আহে… বতিয়াবই যেন লাগিছে এতিয়া, বেছিপৰ নাই৷\n:আব্বে চুপ না… একো নিচা লগা নাই মোৰ৷ তহঁতেই খাইছ, মই অকলে এটা বটলো খোৱা নাই কিজানি৷ শুন না… মনালীৰ কথা টো..\n: প্ৰয়াসী দত্তৰ বয়ফ্ৰেণ্ড হবলা, নে কোনোবা ক্ল’জ ফ্ৰেইণ্ড জানো… অৰিন্দম মেধি বুলি এটা আছে৷ সিও ভাল লিখে, যোৱাবছৰ কিতাপ এখনো ওলাই গৈছে৷ সাংঘাতিক লিখিছে বে… ফেন হৈ গৈছোঁ গল্প পঢ়ি, বিদ্যা৷\nসেই অৰিন্দম মেধিৰ লগতে মনালীৰ ভাল ৰিলেচন এটা আছে, মানে আছিল৷ ককায়েক ভনীয়েক৷ দিহা পৰামৰ্শৰ পৰা আদি কৰি আড্ডা আলোচনালৈকে৷ মনালীয়ে এনেই নিজৰ পাৰচনেল লাইফৰ কথা যাৰ তাৰ আগত গাই নুফুৰে, অদৰকাৰী বুলিয়েই ভাবে এইবোৰ, ইনফেক্ট তাই নিজেই পাহৰি গৈছে অতীতৰ কথা৷ ক্ল’জ প্ৰায়খিনিয়ে জানে, তাৰ মাজত অৰিন্দম মেধিও এজন৷ কথা হ’ল, প্ৰয়াসীৰ লগত মনালীৰ আগৰেপৰাই বৰ ভাল এটা সম্পৰ্ক নাই, বেয়াও নহয় সেইবুলি, মত নিমিলে বাবে আঁতৰি থাকে আৰু দুয়ো দুয়োৰে পৰা…সিমানেই৷ এই কমিউনিষ্ট ফেমিনিষ্ট বিলাকৰ সৈতে ডিল কৰিবলৈ অলপ দিগদাৰ পাওঁ ময়ো৷\nসেই দুই বন্ধু মানে আমাৰ দত্ত আৰু মেধি লগ লাগি হেনো অ’ত তত মনালীৰ বদনাম গাই ফুৰিছে৷ বদনামো মানে একেবাৰে চাৰিত্ৰিক কথা লৈ, লগতে তাইৰ অতীতৰ কিছু কথা ৰহণ সানি৷ নতুনকৈ ভাল সম্পৰ্ক এটা হৈছে মনালীৰ, এই যে আমাৰ পঞ্চানন বৰুৱা, অম্বৰৰ কলিগ, তেওঁৰ সৈতে৷ সম্পৰ্ক মানে বেলেগ নহয়, দে আৰ জাষ্ট গুড ফ্ৰেইণ্ডচ্৷ সেয়াও হেনো চৰ্চাত আনিছে ৰাইজে৷ পঞ্চানন দাৰ সৈতে এফেয়াৰৰ হট নিউজ, ইটোৰ লগত সিটো আঁজুৰি ৰং চং লগাই ৰাইজক বিলাই ফুৰিছে\n← আপেক্ষিক – দীপাঞ্জলি পাঠক\nৱোমেন দ্যো চি য়াং দা – আমি সকলো একেই (এটা প্ৰায় সত্য কাহিনী ) – জয়ন্ত আকাশ বৰ্মন →\nজীৱন এনেকৈয়ে -বন্দিতা গগৈ বৰা\nৰহস্যময় মানুহজন(ৰহস্য গল্প) – কনক দাস\nপ্ৰেমৰ বতৰত এটা ঘৃণাৰ গল্প (উৎপলা কৌৰ)\nগল্পটো পঢ়ি মনৰ দাপোনত নিজকে চোৱাৰ নিচিনা লাগিল … আপ্লুত হলো\nবৰ ভাল লাগিল\nদীঘলকৈ চেল্যুট এটা দিলো। বৰ ভাল লাগিল।\nভাল লিখিছা।ভাল লাগিল।\nখুবেই ল লাগিল